**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Μαΐου 2018, ημέρα Παρασκευή και ώρα 11.30΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Αντωνίου Συρίγου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Μεταναστευτικής Πολιτικής «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013) και άλλες διατάξεις - Τροποποίηση του ν.4251/2014 (Α΄80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις» (3η συνεδρίαση).

Στη συνεδρίαση παρέστησαν ο Υπουργός Μεταναστευτικής Πολιτικής, κ. Δημήτριος Βίτσας, ο Υφυπουργός Μεταναστευτικής Πολιτικής, κ. Ιωάννης Μπαλάφας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Θεοφύλακτος Ιωάννης, Θελερίτη Μαρία, Παπαδόπουλος Νικόλαος, Λάππας Σπυρίδων, Μορφίδης Κωνσταντίνος, Μπαλλής Συμεών, Γεννιά Γεωργία, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Κυρίτσης Γεώργιος, Πρατσόλης Αναστάσιος, Ριζούλης Ανδρέας, Κωνσταντινέας Πέτρος, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τριανταφυλλίδης Αλέξανδρος, Βέττας Δημήτριος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Αραμπατζή Φωτεινή, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Μηταράκης Παναγιώτης, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Ηλιόπουλος Παναγιώτης, Λαγός Ιωάννης, Μανωλάκου Διαμάντω, Παφίλης Αθανάσιος, Κατσώτης Χρήστος, Κατσίκης Κωνσταντίνος, Δανέλλης Σπυρίδων, Σαρίδης Ιωάννης και Παναγούλης Ευστάθιος.

ANΤΩΝΙΟΣ ΣΥΡΙΓΟΣ (Πρόεδρος της Επιτροπής): Κυρίες και κύριοι συνάδελφοι, καλημέρα σας. Σε αυτή τη συνεδρίαση, πρέπει να αρχίσουμε με την ψήφιση του σχεδίου νόμου επί της αρχής.

Τον λόγο έχει ο κ. Πάλλης.

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ): Ψηφίζουμε «ναι» επί της αρχής.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Βαρβιτσιώτης.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Νέας Δημοκρατίας): Κύριε Πρόεδρε, επιφυλασσόμαστε για την Ολομέλεια.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Πρόεδρε, επιφυλασσόμαστε για την Ολομέλεια.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Ηλιόπουλος.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου Χρυσή Αυγή): Κύριε Πρόεδρε, ψηφίζουμε «όχι».

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ): Καταψηφίζουμε, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των «Ανεξαρτήτων Ελλήνων»): Κύριε Πρόεδρε, ψηφίζουμε «ναι».

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Κύριε Πρόεδρε, ψηφίζουμε θετικά επί της αρχής.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, επιφυλασσόμαστε για την Ολομέλεια.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Συνεπώς, το σχέδιο νόμου γίνεται δεκτό, επί της αρχής, κατά πλειοψηφία.

Κυρίες και κύριοι συνάδελφοι, προχωρούμε στη συζήτηση κατ’ άρθρον.

Θα δώσω τον λόγο στον κ. Υπουργό για να αναπτύξει κάποιες νομοτεχνικές βελτιώσεις.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Κύριε Πρόεδρε, ευχαριστώ. Απλά, θα διαβάσω τις νομοτεχνικές βελτιώσεις, δεν θα κάνω, δηλαδή, επεξήγηση, ώστε να σας διανεμηθούν αμέσως μετά.

Οι νομοτεχνικές βελτιώσεις είναι:

1. Στην περίπτωση β' του άρθρου 2 του σχεδίου νόμου η φράση «οριστική απόφαση» αντικαθίσταται από τη φράση «τελεσίδικη απόφαση κατά την έννοια της περ. ε' του άρθρου 34 του ν. 4375/2016».

2. Στο τέλος του πρώτου εδαφίου της παρ. 2 του άρθρου 7 του σχεδίου νόμου μετά τη φράση «διεθνούς προστασίας» προστίθεται η φράση «ή για απολύτως αιτιολογημένους λόγους δημόσιου συμφέροντος ή δημόσιας τάξης».

3. Στην παρ. 5 του άρθρου 7 του σχεδίου νόμου διαγράφονται οι λέξεις «των παρ. 2 έως και 4». Πρόκειται περί του γεωγραφικού περιορισμού, ο οποίος δεν θίγει ολόκληρο το άρθρο 14 του ν.4375/2016.

4. Στο άρθρο 18 τίθεται αριθμός παραγράφου «1» πριν την πρόταση «Εφόσον η στέγαση...» και αριθμός παραγράφου «2» πριν την πρόταση «Με την επιφύλαξη των ειδικών όρων...». Δεν είχαν μπει αριθμοί παραγράφων, δηλαδή.

5. Στην παρ. 3 του άρθρου 20 του σχεδίου νόμου η φράση «σύμφωνα με την» αντικαθίσταται από τη φράση «συμπεριλαμβανομένης της» και μετά τη φράση «άρθρου 36 του ν. 4375/2016,» προστίθεται η φράση «ειδικά δε για τους ανηλίκους μετά την ταυτοποίηση,».

6. Στο πρώτο εδάφιο της παρ. 1 του άρθρου 23 του σχεδίου νόμου μετά τη φράση «από δημόσιο νοσοκομείο» προστίθεται η φράση «στρατιωτικό νοσοκομείο ή ιατρούς του ΚΕΕΛΠΝΟ». Είναι ποιοι μπορούν να κάνουν την ευαλωτότητα, δηλαδή.

7. Η παρ. 10 του άρθρου 28 του νομοσχεδίου αντικαθίσταται ως εξής:

«10. Στο τέλος του άρθρου 53 του ν. 4375/2016 προστίθεται παράγραφος ως εξής: Ειδικά κατά τη διαδικασία του άρθρου 60, οι Αρχές Παραλαβής ή οι Αρχές Απόφασης, και ιδίως τα Περιφερειακά Γραφεία Ασύλου ή τα Αυτοτελή Κλιμάκια Ασύλου, μπορούν να παραπέμπουν τον αιτούντα στο Κλιμάκιο Ιατρικού Ελέγχου και Ψυχοκοινωνικής Υποστήριξης των Κέντρων Υποδοχής και Ταυτοποίησης για την εκτίμηση της ευαλωτότητας σύμφωνα με την παρ. 8 του άρθρου 14. Μετά την ολοκλήρωση της ιατρικής και ψυχοκοινωνικής εκτίμησης, το Κλιμάκιο, με εισήγησή του, ενημερώνει τον Προϊστάμενο του αρμόδιου Περιφερειακού Γραφείου Ασύλου. Η εισήγηση κοινοποιείται και στον Διοικητή του Κέντρου για την κάλυψη των ιδιαίτερων αναγκών των αιτούντων.»

8. Στην παρ. 6 του άρθρου 30 του σχεδίου νόμου μετά τη φράση «π.δ. 220/2007 (Α'251)» προστίθεται η φράση «με εξαίρεση την παρ. 1 του άρθρου 19, που διατηρείται σε ισχύ».

9. Το σημείο 19 της παρ. 4 του άρθρου 31 του νομοσχεδίου αντικαθίσταται ως εξής:

«19. Αιτήσεις για χορήγηση άδειας διαμονής για εξαιρετικούς λόγους που υποβλήθηκαν και εκκρεμούν στο Υπουργείο Μεταναστευτικής Πολιτικής ή στις Υπηρεσίες Αλλοδαπών και Μετανάστευσης των Αποκεντρωμένων Διοικήσεων της χώρας, μέχρι τη δημοσίευση του παρόντος εξετάζονται από την αρχή στην οποία υποβλήθηκαν σύμφωνα με τις διατάξεις που ίσχυαν κατά την ημερομηνία υποβολής της αίτησης.

Κατά την εξέταση των ανωτέρω αιτήσεων, πλην αυτών που υπάγονται στην περίπτωση α' της παρ. 1 του άρθρου 19 του ν. 4251/2014, λαμβάνονται υπόψη οι διατάξεις του τρίτου εδαφίου της παρ. 1 του άρθρου 19 του ν. 4251/2014, όπως τροποποιείται δυνάμει της παρ. 4 του άρθρου 31 του παρόντος.»

Η 10η, είναι ένα τυπογραφικό λάθος. Στην παράγραφο 3, του άρθρου 34 του νομοσχεδίου, μετά τη φράση «του άρθρου 8», προστίθεται η λέξη «του» και η φράση «του Προεδρικού Διατάγματος 129 του 2017», αντικαθίσταται από τη φράση «του Προεδρικού Διατάγματος 122 του 2017».

Στην 11η και προτελευταία, οι παράγραφοι 2 και 4 μαμά του άρθρου 34 του νομοσχεδίου διαγράφονται και οι λοιπές παράγραφοι αναριθμούνται αντίστοιχα.

Στη 12η νομοτεχνική, στην περίπτωση Α του τελευταίου εδαφίου του άρθρου 36 του νομοσχεδίου, η φράση, «οι ασφαλιστικά καλυπτόμενες αποζημιώσεις» αντικαθίστανται από τη φράση, «οι καλυπτόμενες από ασφαλιστικό συμβόλαιο σε ισχύ αποζημιώσεις». Αφορά τις αποζημιώσεις για τους κατοίκους των τεσσάρων οικισμών στη Λέσβο και στο Χαλκειό της Χίου.

Αυτές θα σας δοθούν τώρα από τη Γραμματεία, γι' αυτό έκανα την τυπική ενημέρωση. Κατά την πορεία και πριν από την τέταρτη συζήτηση, θα κατατεθούν από το Υπουργείο και κάποιες τροπολογίες για τα παράβολα και κάποια άλλα, οι οποίες θα σας δοθούν.

Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε.

Το παρόν σχέδιο νόμου διαρθρώνεται σε τέσσερα μέρη, πέντε κεφάλαια και 37 άρθρα. Στο πρώτο κεφάλαιο του πρώτου μέρους, το οποίο αποτελείται από τα άρθρα 1, έως και 4 εισάγονται γενικές διατάξεις, σχετικές με την εφαρμογή του υπό συζήτηση σχεδίου νόμου. Συγκεκριμένα, καθορίζεται ο σκοπός, που δεν είναι άλλος από την προσαρμογή της ελληνικής νομοθεσίας σε δύο Οδηγίες του Ευρωπαϊκού Κοινοβουλίου, που αφορούν, αφενός τις απαιτήσεις για την υποδοχή των αιτούντων σε διεθνή προστασία, αφετέρου, τις προϋποθέσεις εισόδου και διαμονής υπηκόων τρίτων χωρών, στο πλαίσιο ενδοεταιρικής μετάθεσης.

Επεξηγούνται οι ορισμοί που συναντώνται στο νομοθέτημα και ορίζεται το πεδίο εφαρμογής αυτού. Πεδίο, που εκτείνεται σε όλους τους πολίτες τρίτων χωρών, ή τους ανιθαγενείς που υποβάλλουν αίτηση διεθνούς προστασίας στο έδαφος της Ελληνικής Επικράτειας, στους ανήλικους ασυνόδευτους, ή μη, αλλά και τους χωρισμένους από την οικογένειά τους ανηλίκους.

Το δεύτερο κεφάλαιο, το οποίο αποτελείται από τα άρθρα 5 έως 18, περιλαμβάνει διατάξεις, σχετικές με τις συνθήκες υποδοχής. Με ενημερωτικά έντυπα, στη γλώσσα που ο καθένας θα κατανοεί, θα ενημερώνονται για τα δικαιώματα και τις υποχρεώσεις τους, καθώς και για τους φορείς οι οποίοι θα τους συνδράμουν, με νομική και ψυχολογική υποστήριξη, συμπεριλαμβανομένης και της ιατροφαρμακευτικής περίθαλψης.

Στους αιτούντες την αναγνώριση στο πρόσωπό τους, της ιδιότητας του πρόσφυγα, θα χορηγείται δελτίο αιτούντος με διεθνή προστασία, καθώς και κάθε απαραίτητο ταξιδιωτικό έγγραφο, όταν, για σοβαρούς ανθρωπιστικούς λόγους, υπαγορεύεται η παρουσία τους σε άλλο Κράτος.

Η καινοτόμα διάταξη του άρθρου 7 επιτρέπει την ελεύθερη κυκλοφορία στην Ελληνική Επικράτεια, σε όλους τους αιτούντες διεθνή προστασία. Περιορισμός της ελεύθερης κυκλοφορίας σε αιτούντες θα μπορεί να πραγματοποιείται με απόφαση του Διευθυντή της Υπηρεσίας Ασύλου, όταν αυτό κρίνεται αναγκαίο για την ταχεία επεξεργασία και την αποτελεσματική παρακολούθηση των αιτήσεων τους. Ταυτόχρονα, θα τους παρέχονται υλικές συνθήκες υποδοχής, εντός της υποδεικνυόμενης, από την απόφαση περιορισμού, γεωγραφικής περιοχής, ώστε να καθίσταται βιώσιμη η διαμονή τους.

Με τα άρθρα 9 και 10, παρέχεται ειδική μέριμνα για όσους τελούν υπό συνθήκες κράτησης και δεν θα απολαμβάνουν το ευεργέτημα της ελεύθερης κυκλοφορίας, καθώς επίσης για τα άτομα με ειδικές ανάγκες και για τις ευάλωτες ομάδες κρατουμένων.

Με γνώμονα το βέλτιστο συμφέρον των ανηλίκων, η Πολιτεία, με τις διατάξεις του άρθρου 10, μέριμνα για τον περιορισμό του χρόνου κράτησής τους και την άμεση, εντός 25 το πολύ ημερών, μεταφορά τους σε κέντρα φιλοξενίας και ποτέ σε σωφρονιστικά ιδρύματα.

Με το άρθρο 13, τους παρέχεται η δυνατότητα πρόσβασης στο ελληνικό εκπαιδευτικό σύστημα, καθώς και η δυνατότητα παροχής ενισχυτικών μέτρων διδασκαλίας που θα διευκολύνουν την ένταξή τους στο εκπαιδευτικό μας σύστημα.

Η πρόσβαση δε των ανηλίκων, σύμφωνα με το άρθρο 16, στην παρακολούθηση προγραμμάτων επαγγελματικής κατάρτισης με όρους όμοιους με αυτούς των Ελλήνων πολιτών διευκολύνει τη νόμιμη είσοδό τους στην αγορά εργασίας, απομακρύνοντάς τους από έκνομες δραστηριότητες.

Το άρθρο 17 προσδιορίζει τον τρόπο με τον οποίο μπορεί να παρέχονται οι υλικές συνθήκες υποδοχής. Οι υλικές, λοιπόν, συνθήκες υποδοχής μπορεί να παρέχονται σε είδος ή υπό τη μορφή οικονομικού βοηθήματος, εξασφαλίζοντας στους αιτούντες ένα επαρκές βιοτικό επίπεδο με σεβασμό στην ανθρώπινη αξιοπρέπεια.

Με το επόμενο άρθρο 18, καθορίζονται οι λεπτομέρειες που αφορούν την παροχή των υλικών συνθηκών υποδοχής, όταν αυτή παρέχεται σε είδος και περιγράφονται, επίσης, όλες οι πρόνοιες, προκειμένου να επιτευχθεί η ασφάλεια των διαμενόντων σε χώρους στέγασης, η οικογενειακή τους ενότητα και η στήριξη της αξιοπρέπειάς τους.

Τα κέντρα φιλοξενίας σε ιδιωτικές κατοικίες, τα διαμερίσματα ή τα ξενοδοχεία που μισθώνονται στο πλαίσιο αυτό τελούν υπό την αυστηρή εποπτεία της αρμόδιας αρχής υποδοχής σε συνεργασία πάντοτε με τους συναρμόδιους κρατικούς φορείς.

Η Πολιτεία, μέσω των φορέων διαχείρισης των κέντρων φιλοξενίας, επιχειρεί την κατά το δυνατόν αυτόνομη διαβίωση των αιτούντων, επιτρέποντάς σε αυτούς να συμμετέχουν στη διαχείριση τόσο των υλικών μέσων όσο και των άυλων παραμέτρων της ζωής, με σκοπό την καλύτερη λειτουργία των χώρων φιλοξενίας.

Το αμέσως επόμενο κεφάλαιο, με ένα και μόνο άρθρο, το άρθρο 19, ρυθμίζει τους όρους και τις προϋποθέσεις περιορισμού ή ακόμα και διακοπής των υλικών συνθηκών υποδοχής. Με απόφαση που κοινοποιείται στον αιτούντα σε γλώσσα που κατανοεί αυτός του γνωστοποιείται ο περιορισμός ή η διακοπή των υλικών συνθηκών υποδοχής εάν αυτός παραβεί τους όρους και τις προϋποθέσεις που αυτές του έχουν παρασχεθεί.

Δεν είναι δυνατόν να του παρέχεται στέγαση εάν αυτός π.χ. διαπιστωθεί πως δεν έχει καν υποβάλει αίτηση διεθνούς προστασίας. Δεν είναι δυνατόν να του παρέχεται φιλοξενία εάν αυτός αρνηθεί να προσέλθει σε συνέντευξή ή αρνηθεί την παροχή πληροφοριών που αναζητούνται από τις υπηρεσίες στο πλαίσιο εξέτασης της αίτησής τους για παροχή προστασίας.

Ορθά, κατά την άποψή μας, το νομοθέτημα θέτει όρους και προϋποθέσεις στην παροχή των υλικών συνθηκών υποδοχής, διασφαλίζοντας με τον τρόπο αυτό τη δίκαιη, την ισόνομη και την ισότιμη μεταχείριση όσων αιτούνται το ίδιο ευεργέτημα.

Το τέταρτο κεφάλαιο, το οποίο αποτελείται από τα άρθρα 20 έως 23, περιλαμβάνει αρχές και διατάξεις σχετικές με την αξιολόγηση των ειδικών αναγκών που προκύπτουν από την υποδοχή προσώπων που ανήκουν σε ευάλωτες κοινωνικές ομάδες. Τα πρόσωπα αυτά ταυτοποιούνται και εντάσσονται στις εν λόγω ομάδες κατ' εφαρμογή των διατάξεων του άρθρου 9, του νόμου 4375/2016.

Ξεχωριστή μνεία γίνεται με το άρθρο 21 στην υποχρέωση της πολιτείας να διασφαλίσει ένα επαρκές επίπεδο διαβίωσης στους ανήλικους αιτούντες, με σκοπό την σωματική, ψυχική, διανοητική, ηθική και κοινωνική τους ανάπτυξη.

Με το επόμενο άρθρο 22 κατοχυρώνεται η προστασία των ασυνόδευτων ανηλίκων με σκοπό την εξασφάλιση των συμφερόντων τους. Περιγράφονται οι ενέργειες της κάθε αρχής προς την κατεύθυνση αυτή και διασφαλίζεται η παραπομπή τους σε κατάλληλες δομές φιλοξενίας.

Με τα άρθρα 25 έως 27 του δεύτερου μέρους ενσωματώνεται η Οδηγία του Ευρωπαϊκού Κοινοβουλίου και Συμβουλίου που αφορά τις προϋποθέσεις εισόδου και διαμονής υπηκόων τρίτων χωρών στο πλαίσιο όμως ενδοεταιρικής μετάθεσης.

Θεσπίζεται διαφανής και απλουστευμένη διαδικασία εισδοχής των ατόμων που ενδοεταιρικώς μετατίθενται διαμορφώνοντας με τον τρόπο αυτό ένα ενιαίο καθεστώς σε ολόκληρη την Ε.Ε. για την προσέλκυση προσώπων, διευθυντικών στελεχών, εξειδικευμένων υπαλλήλων, ακόμα και ασκουμένων πτυχιούχων από εταιρείες εκτός Ε.Ε. σε επιχειρηματικές οντότητες που ανήκουν σε αυτές ή σε ομίλους εγκατεστημένους στην Ελλάδα ή σε άλλα κράτη - μέλη.

Το άρθρο 27 προσδιορίζει τα πρόσωπα τα οποία εμπίπτουν στο πεδίο εφαρμογής της συγκεκριμένης διάταξης, καθώς και τα πρόσωπα που αποκλείονται από αυτό.

Επιβεβλημένες κρίθηκαν οι τροποποιήσεις στις διοικητικές και δικαστικές διαδικασίες της παροχής διεθνούς προστασίας και για τον λόγο αυτό υπάρχουν σχετικές ρυθμίσεις που περιγράφονται στα άρθρα 28 και 29. Η πρόβλεψη σύστασης ομάδων εργασίας, οι οποίες θα λειτουργούν εκτός κανονικού ωραρίου και εντός υπερωριακής απασχόλησης αποσκοπεί στην αύξηση του αριθμού των αποφάσεων στις αιτήσεις ασύλου επιτυγχάνοντας τη μείωση του χρόνου ολοκλήρωσης των διαδικασιών αυτών. Η διάκριση και η αποσαφήνιση της ταχύρρυθμης από την κανονική διαδικασία συντείνει στον εξορθολογισμό των σχετικών διαδικασιών ασύλου, διασφαλίζοντας και τη νομική θέση των αιτούντων.

Για την αποδοτικότερη λειτουργία των ανοιχτών δομών προσωρινής υποδοχής και προσωρινής φιλοξενίας των αιτούντων διεθνή προστασία, με τις διατάξεις του τέταρτου μέρους και του 30ου άρθρου, τροποποιούνται, καταργούνται ή αντικαθίστανται οργανωτικές διατάξεις του ν.4375/2016, σε συνέχεια, φυσικά, και της δημοσίευσης του Οργανισμού του Υπουργείου Μεταναστευτικής Πολιτικής, προκειμένου να αρθούν αβεβαιότητες που ανέκυπταν λόγω της ανακολουθίας των υφιστάμενων από το 2016 διατάξεων του Εθνικού Δικαίου με τις διατάξεις που όριζε η Ευρωπαϊκή Οδηγία.

Για την αποτελεσματικότερη και πλέον εύρυθμη λειτουργία των περιφερειακών υπηρεσιών της Υπηρεσίας Υποδοχής και Ταυτοποίησης, της Υπηρεσίας Ασύλου και της Αρχής Προσφύγων διευθετείται το ζήτημα της νόμιμης αναπλήρωσης των διευθυντών ή του διοικητή τους, ώστε να διασφαλιστεί η συνέχεια της διοικητικής δράσης και να επιτευχθεί η μείωση της γραφειοκρατίας.

Η ενσωμάτωση, λοιπόν, των συγκεκριμένων Ευρωπαϊκών Οδηγιών στο Εθνικό Δίκαιο εξυπηρετεί τον στρατηγικό σκοπό της εφαρμογής της εθνικής πολιτικής για την υποδοχή των αιτούντων διεθνή προστασία κατά την έννοια του Ενωσιακού Δικαίου.

Κυρίες και κύριοι συνάδελφοι, συζητάμε το υπό ψήφιση σχέδιο νόμου του Υπουργείου Μεταναστευτικής Πολιτικής σε μια συγκυρία κατά την οποία η χώρα μας αντιμετωπίζει νέες προκλήσεις. Ήδη, μέσα στο πρώτο τρίμηνο του 2018, καταγράφεται αύξηση των μεταναστευτικών - προσφυγικών ροών κατά 33%.

Η δυσφορία των τοπικών κοινωνιών είναι πλέον έκδηλη, καθώς ο υπερπληθυσμός των φιλοξενουμένων στις δομές των νησιών προκαλεί εύλογη ανησυχία. Η Λέσβος έχει φέτος 8000 μετανάστες και πρόσφυγες. Είναι κατά 5000 περισσότεροι από πέρυσι τέτοια εποχή και ενώ στο νησί έχουν κατατεθεί 4400 αιτήσεις ασύλου, σύμφωνα με τα στοιχεία που λάβαμε κατά την προηγούμενή μας συνεδρίαση από τους αρμόδιους φορείς.

Μέσα σε αυτή την ατμόσφαιρα, λοιπόν, καλούμαστε να προβούμε σε όλες εκείνες τις ενέργειες, οι οποίες θα βοηθήσουν στην επίλυση των προβλημάτων που αντιμετωπίζουμε και πιστεύω ότι το παρόν σχέδιο νόμου αποτελεί ένα ακόμα βήμα προς αυτή την κατεύθυνση.

Βέβαια, οι Ανεξάρτητοι Έλληνες υπερψηφίζουμε και τα άρθρα του νομοσχεδίου αυτού.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Πάλλης.

ΓΕΩΡΓΙΟΣ ΠΑΛΛΗΣ (Ειδικός Αγορητής του ΣΥΡΙΖΑ): Κυρίες και κύριοι συνάδελφοι, με το παρόν νομοσχέδιο προτείνονται η θέσπιση μέτρων στον τομέα της διεθνούς προστασίας και της μετανάστευσης, δύο Οδηγίες της Ε.Ε. που μεταφέρονται στην ελληνική έννομη τάξη, ενώ παράλληλα τροποποιούνται ορισμένες διατάξεις περί των διαδικασιών χορήγησης ασύλου.

Πρόκειται για συντεταγμένες ενέργειες στο πλαίσιο υλοποίησης ενωσιακών πολιτικών από τη μια, από την άλλη όμως υπάρχει η διεθνής συγκυρία, αλλά και η ίδια η πραγματικότητα την οποία είχαμε και την ευκαιρία τις προηγούμενες ημέρες επιτόπου στο Βόρειο Αιγαίο και με τον αρμόδιο Υπουργό να κουβεντιάσουμε σε δημόσιο διάλογο, καθώς και με τους φορείς και τους κατοίκους και ερχόμαστε εδώ, επί της ουσίας, να δούμε πώς θα βελτιώσουμε τα πράγματα.

Στο πρώτο μέρος, λοιπόν, έχουμε την ενσωμάτωση της Οδηγίας 33/2013 σχετικά με την υποδοχή αιτούντων άσυλο, η οποία παρέχει μια σειρά εγγυήσεων για τους αιτούντες άσυλο, που αφορούν τις συνθήκες υποδοχής θεσπίζοντας τις βασικές αρχές για τη φιλοξενία και την ουσιαστική τους ένταξη στην κοινωνία μας.

Συγκεκριμένα, το νομοσχέδιο προβλέπει διατάξεις για την ενημέρωση με το άρθρο 5, τη μέριμνα για την οικογενειακή ενότητα με το άρθρο 11, την εκπαίδευση με τα άρθρα 13 και 14, την απασχόληση με το άρθρο 15, την επαγγελματική κατάρτιση με το άρθρο 16, την ιατροφαρμακευτική περίθαλψη με το άρθρο 17 και τις συνθήκες υποδοχής με το άρθρο 18.

Παράλληλα, με την κατάθεση των νομοτεχνικών βελτιώσεων, κύριε Υπουργέ, διαπιστώνουμε τώρα ότι πολλά από τα θέματα που μπήκαν στον δημόσιο διάλογο με τους φορείς, έρχεται το Υπουργείο και κάνει τις απαραίτητες νομοτεχνικές βελτιώσεις.

Προφανώς, δεν ήμασταν έτοιμοι στις εισηγήσεις για να τις αναφέρουμε μια-μια εκτενέστερα, αλλά, παρατηρώντας, είναι τα θέματα που επισημάνθηκαν με αγωνία για την εύρυθμη λειτουργία. Είναι θέματα που είδαμε και εμείς επί τόπου τις προηγούμενες μέρες στη Μόρια, όπως, για παράδειγμα, το θέμα με το άρθρο 23.

Είδαμε επιτόπου τη δυσκολία που θα προκύψει στη διαδικασία σε σχέση με τα δημόσια νοσοκομεία και το πώς οι γιατροί θα μπορούν, επί της ουσίας, να βοηθούν και ποιοι γιατροί θα δικαιούνται, προστατεύοντας και το δημόσιο συμφέρον στη διαδικασία των εξετάσεων και άλλες βελτιώσεις. Θα έχουμε την ευκαιρία να τα πούμε.

Τώρα, θα περάσω στο Δεύτερο Μέρος και θα αναφέρω ότι υπάρχει δεύτερη Οδηγία που αφορά τη κοινή μετανάστευση και την αγωνία πολλών ανθρώπων, αλλά και την ελπίδα που πρέπει να δημιουργήσουμε σε όλη τη χώρα και σε ανθρώπους που θέλουν να έρθουν να εργαστούν και να το διαχωρίσουμε αυτό. Αφού πρώτα πούμε ότι οι παρευρισκόμενοι στα νησιά είναι όλοι οι αιτούντες άσυλο. Άρα, η συζήτηση για το ποιος είναι πρόσφυγας και ποιος είναι μετανάστης, είναι μια κουβέντα που πρέπει να μην κάνουμε μετά από τη διαδικασία, την οποία προσπαθούμε να επιταχύνουμε με τα άρθρα του νομοσχεδίου, προσπαθούμε να βελτιώσουμε τις διαδικασίες, να ενισχύσουμε την υπηρεσία και να κάνουμε πιο εύρυθμη τη λειτουργία.

Στο δεύτερο μέρος, λοιπόν, και με το άρθρο 22, έχουμε αρμοδιότητα για την προστασία των ασυνόδευτων ανηλίκων, η οποία περνάει σε Υπουργείο Εργασίας, Κοινωνικής Ασφάλισης και Κοινωνικής Αλληλεγγύης και συγκεκριμένα στη Γενική Διεύθυνση Κοινωνικής Αλληλεγγύης.

Το 28 προβλέπει τροποποιήσεις στη διαδικασία ασύλου.

Επίσης, έχουμε άρθρα που αφορούν τη δυνατότητα βελτίωσης. Πρέπει να γίνουν οι βελτιώσεις στις διατυπώσεις για την τελεσίδικη απόφαση, όπου ακούσαμε ενστάσεις. Θα πρέπει, όμως, να υπάρχει συμφωνία των νομοσχεδίων, ούτως ώστε να μην υπάρχουν κωλυσιεργίας.

Θα ήθελα να πω ότι, δυστυχώς, και η θεσμική μνήμη θα πρέπει να αρχίσει να αποκτά συμβατότητα με την νομολογία και θα πρέπει να φροντίζουμε και εμείς να μην υπάρχουν ασάφειες, ώστε η θεσμική μνήμη να λειτουργεί όχι εποικοδομητικά στη διαχείριση του προσφυγή του ζητήματος.

Στο Τέταρτο Μέρος, όπου αφορά κυρίως διατάξεις της μεταναστευτικής πολιτικής, όπως το άρθρο 31. Την εναρμόνιση της διατάξεως με τον μεταναστευτικό κώδικα σε σχέση με το σύμβολο συμβίωσης. Το δικαίωμα που κατακτούν όλοι πολίτες κανονικά και ισότιμα σε όλη την κοινωνία, όπως επίσης και άλλα άρθρα, τα οποία θα τα συζητήσουμε και περιμένουμε και την εισήγηση του κ. Υπουργού.

Θα ήθελα να αξιοποιήσω λίγο τον χρόνο, για μια συζήτηση που οφείλουμε να κάνουμε μετά το διήμερο Αναπτυξιακό Συνέδριο στη Λέσβο και τη διαπίστωση εκεί, επιτόπου, γιατί έρχεται αυτό το νομοσχέδιο, εγώ θα έλεγα και καθυστερημένα, αλλά πολύ βελτιωμένο σε σχέση με τις πρώτες δημόσιες αναρτήσεις. Να επαναλάβω ότι πολλά από τα άρθρα και το συγκεκριμένο άρθρο για τον γεωγραφικό προσδιορισμό είναι εδώ και ενάμιση χρόνο περίπου στη δημόσια διαβούλευση ως μέρος της Οδηγίας.

Διαπιστώσαμε, στον πλούσιο διάλογο με τους πολλούς φορείς και με τους ανθρώπους που βρέθηκαν εκεί, και ο κ. Υπουργός μπορεί να σας πει περισσότερα πράγματα, την αναγκαιότητα των ρυθμίσεων που φέρνει το νομοσχέδιο, αλλά και τη δική μας αναγκαιότητα και τη συμβολή όλων μας εδώ. Θα πρέπει να συμβάλουμε όλοι στο πώς πράγματα που δυσκολεύουν και τη ζωή των ντόπιων κατοίκων, οι οποίοι δικαίως -εγώ θα πω- εκδηλώνουν την αγωνία τους, μπορούν να ρυθμιστούν με τη συμβολή και όχι με μια στείρα και μικροπολιτική αντιπαράθεση, η οποία μόνο κακό κάνει και δεν φέρνει καμία λύση.

Στη Λέσβο αντιμετωπίσαμε το εξής παράδοξο φαινόμενο. Οι διοργανωτές της κινητοποίησης με τα δύο βασικά ζητήματα, το προσφυγικό ζήτημα και την κοινωνική συνοχή, αλλά και το ζήτημα των μειωμένων συντελεστών Φ.Π.Α κάλεσαν σε κινητοποίηση και απέργησε η πόλη. Εγώ δεν θα μιλήσω ποτέ εναντίον της κινητοποίησης των πολιτών, αν αυτή είναι εποικοδομητική.

Είχαμε, όμως, δυστυχώς, την απουσία αυτών των φορέων που καλούσαν από το τραπέζι της πρώτης ημέρας του συνεδρίου, που ο Υπουργός, ο κ. Βίτσας, μαζί με τον συναρμόδιο Yπουργό, τον κ. Τόσκα, συζητήσανε σε ειδικό πάνελ στο αναπτυξιακό συνέδριο τα θέματα «προσφυγικό ζήτημα» και «κοινωνική συνοχή».

Και εδώ πέρα, θα πρέπει να διαλέξουμε όλοι μας όχθη, κυρίες και κύριοι συνάδελφοι. Αν ήμασταν με την όχθη της δημοκρατίας, της έννομης τάξης, της εφαρμογής του διεθνούς δικαίου και των ευρωπαϊκών οδηγιών που ερχόμαστε να ενσωματώσουμε ή αν είμαστε με αυτούς, με τη μικρή μειοψηφία φασιστοειδών, τα οποία κάποιοι, δυστυχώς, τα χαϊδεύουν, προκειμένου να κάνουν μικροπολιτική.

Εδώ, θέλουμε ξεκάθαρες θέσεις και απαντήσεις. Χθες, είχαμε και συλλήψεις στη Μυτιλήνη αυτών που πήγαν να αμαυρώσουν τη στάση των πολλών πολιτών, οι οποίοι βρέθηκαν από διάφορους χώρους και παρατάξεις στην προκυμαία της Μυτιλήνης. Είχαμε συλλήψεις ανθρώπων από αυτούς οι οποίοι αμαυρώνουν το δίκαιο αίτημα των πολιτών της ευρύτερης περιοχής της Μόριαςμ των οποίων η ζωή έχει αλλάξει και οφείλουμε όλοι να το παραδεχτούμε.

Οφείλουμε, λοιπόν, μετά από όλο αυτό και θα παρακαλέσω και τον Υπουργό να μας κάνει μια ενημέρωση για τη συζήτηση που έγινε στο συνέδριο. Οφείλουμε να αφουγκραστούμε την αναγκαιότητα και να μιλήσουμε σοβαρά για τούτο το νομοσχέδιο και οι όποιες βελτιώσεις μπορούν να έρθουν πρέπει να προταθούν επί των άρθρων του συγκεκριμένου από όλες τις παρατάξεις. Η πρόθεση του Υπουργείου, κατόπιν των αλλαγών που γίνανε από την προηγούμενη συζήτηση, είναι εμφανής για την βελτίωση του νομοσχεδίου και εδώ είμαστε για να κουβεντιάσουμε.

Να φέρουμε ένα νομοσχέδιο που με μεγάλη πλειοψηφία θα ψηφιστεί με πρώτο γνώμονα την προστασία των ανθρώπων των αιτούντων άσυλο, αλλά και των μεταναστών για το δεύτερο μέρος που έρχονται σε όλη τη χώρα να συμβάλουν στην ανοικοδόμηση, μετά την καταστροφή που έχει επέλθει τα τελευταία χρόνια λόγω και της εφαρμογής των προγραμμάτων στη χώρα.

Θα κλείσω εδώ και στη δευτερολογία ίσως να χρησιμοποιήσω λίγο τον χρόνο που μου απομένει, κύριε Πρόεδρε.

Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κύριος Βαρβιτσιώτης.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Ευχαριστώ, κύριε Πρόεδρε.

Θα ξεκινήσω από γενικές παρατηρήσεις που έχουν σχέση με αυτά που ανέφερε ο συνάδελφος, ο προερχόμενος από την Λέσβο, Εισηγητής του ΣΥΡΙΖΑ.

Καταλαβαίνω την ανάγκη που είχε να ακροβατήσει ανάμεσα σε δύο θέσεις, αφενός, στην εικόνα που μετέδωσε το νησί της Λέσβου χθες στο πανελλήνιο, υποδεχόμενο τον Πρωθυπουργό με πάνδημο ενθουσιασμό, αλλά ενθουσιασμό αντίδρασης. Αντίδραση απέναντι σε μια πολιτική, η οποία έχει ασκηθεί στην νησιωτική Ελλάδα, έχει ασκηθεί στο βόρειο Αιγαίο και έχει μετατρέψει το βόρειο Αιγαίο σε έναν χώρο, στον οποίο δεν δίνονται πραγματικά κίνητρα για ανάπτυξη, στερούνται τα οικονομικά κίνητρα που είχαν στο παρελθόν. Έχουν δει τον τουρισμό να συρρικνώνεται και να αυξάνεται, χωρίς να υπάρχει προοπτική απεγκλωβισμού τους, ο αριθμός των μεταναστών που μένουν στα νησιά αυτά.

Δεν μας προκαλεί έκπληξη το τι συνέβη εχθές στη Λέσβο. Δεν μας προκαλεί έκπληξη το γεγονός ότι υπάρχουν πλέον πολλές, πάρα πολλές, φωνές αντίδρασης. Είναι κάτι που περιμέναμε και είναι κάτι που προειδοποιούσαμε. Προειδοποιούσαμε ότι θα συμβεί εφόσον παρατείνεται ένα καθεστώς, το οποίο δείχνει ότι δεν υπάρχει καμία μα καμία σοβαρή διάθεση για βελτίωση της κατάστασης.

Και εδώ, είμαι πολύ ειλικρινής. Αυτό το νομοσχέδιο έπρεπε να είχε έρθει πολλούς μήνες πριν όταν δεν υπήρχε υπερπληθυσμός στα hot spots. Σήμερα, έτσι όπως έρχεται, δεν αποτελεί πραγματική εγγύηση λύσης του προβλήματος εγκλωβισμού χιλιάδων προσφύγων και μεταναστών στα νησιά.

Αν πιστεύουμε ότι με αυτό το νομοσχέδιο, έτσι όπως έχει κατατεθεί και συζητηθεί, θα μπορέσουμε να προχωρήσουμε στη βελτίωση της κατάστασης γρήγορα, ώστε να δώσουμε πραγματικά εικόνα ανακούφισης στους νησιώτες και να πάψει να απασχολεί η Λέσβος μονοσήμαντα τα διεθνή μέσα μαζικής ενημέρωσης, ιδιαίτερα με τις απάνθρωπες συνθήκες που επικρατούν στην Μόρια, δεν νομίζω ότι μπορεί να γίνει με αυτό το νομοσχέδιο.

Επειδή εδώ έγινε μια πάρα πολύ σοβαρή συζήτηση στην ακρόαση των φορέων, έρχομαι σε μια παρατήρηση η οποία είναι σημαντική. Χρειάζονται 3 χρόνια, με τις παρούσες διαδικασίες, για να ξεκαθαρίσουν οι αιτήσεις ασύλου που βρίσκονται στα νησιά και έχουμε μια αύξηση των ροών από την αρχή του χρόνου αρκετά σημαντική. Δεν θα σας έλεγα ότι βρίσκεται σε καθεστώς συναγερμού, αλλά είναι αρκετά σημαντική. Τελειώνουν, την ημέρα 5, αιτήσεις ασύλου και έρχονται 200 αφίξεις και, σε αυτό το ισοζύγιο, το νομοσχέδιο αυτό δεν μπορεί να απαντήσει ή απαντά άτολμα και καθυστερημένα. Νομίζουμε, λοιπόν, ότι χρειάζονται βελτιώσεις του νομοσχεδίου και περιμένουμε να τις ακούσουμε αυτές τις βελτιώσεις και ενόψει της συζήτησης στη δεύτερη ανάγνωση, για το πώς θα λειτουργήσει πιο αποτελεσματικά η διαδικασία του ασύλου.

Καταλαβαίνω ότι ο κύριος Υπουργός έχει την ικανότητα να περάσει πράγματα που ο προκάτοχός του δεν μπορούσε να περάσει στην «καρδιά» του ΣΥΡΙΖΑ. Το αντιλαμβάνομαι αυτό, διότι ένα μεγάλο κομμάτι των ρυθμίσεων που σήμερα έρχονται, παρότι είχαν προαναγγελθεί, δεν ερχόντουσαν γιατί υπήρχαν οι εσωκομματικές αντιδράσεις ή δεν σχηματιζόταν η απαραίτητη πλειοψηφία. Ακόμη και σήμερα, αντιλαμβάνομαι ότι πολλές από τις προτάσεις τις οποίες κάνει ο χώρος των μη κυβερνητικών οργανώσεων και ο χώρος των ανθρωπίνων δικαιωμάτων δεν γίνονται δεκτές, με μια διάθεση να δείξουμε και προς τα έξω, διότι υπάρχει και η πίεση από τη διεθνή κοινότητα, ότι είμαστε αποφασισμένοι να σπάσουμε τα δεσμά.

Θεωρώ, όμως, ότι, έτσι όπως είναι διαρθρωμένο αυτό το νομοσχέδιο, δεν θα επιτύχει το προσδοκώμενο αποτέλεσμα και θεωρώ ότι θα μπορούσαμε να κάνουμε βήματα προς δύο κατευθύνσεις. Πρώτα από όλα, στην κατεύθυνση του να αλλάξουμε ριζικά το καθεστώς των προσφυγών, το οποίο φαίνεται ότι είναι το σημείο το οποίο καρκινοβατεί το ελληνικό σύστημα ασύλου και εκεί χρειάζεται ριζική αλλαγή. Εμείς το επισημαίνουμε ότι με τον τρόπο με τον οποίο είναι διαρθρωμένο το καθεστώς των προσφυγών, ακόμη και με τις βελτιώσεις που γίνονται σήμερα, σε καμιά περίπτωση δεν εγγυάται ότι θα λειτουργήσει γρήγορα και αποτελεσματικά. Παίρνει 2 μήνες στον πρώτο βαθμό η εξέταση της αίτησης ασύλου και είναι ένα εύλογο χρονικό διάστημα. Μακάρι να αξιοποιήσετε και να εντάξετε περισσότερο προσωπικό και να πάψει να είναι η πλειοψηφία πλέον των συμβασιούχων αντί για των μονίμων υπαλλήλων και αν μπορέσετε να αξιοποιήσετε τους συνοριοφύλακες, οι οποίοι ήταν debriefers σε όλες τις προηγούμενες περιόδους, 300 εκπαιδευμένοι συνοριοφύλακες ως debriefers, τους οποίους δεν έχουμε αξιοποιήσει καθόλου.

Δεν έχουμε φτιάξει μια καινούργια γενιά ελληνικού προσωπικού, το οποίο θα αποκτήσει αυτή την ικανότητα και, βεβαίως, πρέπει να αξιοποιήσουμε και τα στελέχη της EASO πολύ περισσότερο, όπως κάνετε και με την ενίσχυσή τους. Πρέπει να ενισχύσουμε τον πρώτο βαθμό και στον δεύτερο βαθμό να πάμε σε μια ριζική αλλαγή. Απέτυχε το σύστημα που έχουμε. Θέλει 6 μήνες κατ’ ελάχιστο.

Εσείς φέρνετε ρυθμίσεις εδώ για να αλλάζει ο Υπουργός τον δικαστή τον οποίο κρίνει ότι καθυστερεί να βγάλει αποφάσεις. Έχετε αναρωτηθεί γιατί χρειάζονται οι δικαστές; Γιατί χρειάζεται η παρουσία της Ύπατης Αρμοστείας; Πείτε μου σε ποιο νομικό σύστημα, σε ποια χώρα, έρχεται ένας Διεθνής Οργανισμός και συμμετέχει στις διοικητικές αποφάσεις της χώρας με αυτό τον τρόπο; Έχει αποδειχθεί ότι το 98% -το είπατε και εσείς, κύριε Υπουργέ- των αποφάσεων των Πρωτοβάθμιων Επιτροπών επικυρώνονται από τις Δευτεροβάθμιες. Άρα, λειτουργεί καλά η υπηρεσία ασύλου. Μήπως πρέπει να σκεφτούμε στην υπηρεσία ασύλου να δώσουμε και τον δεύτερο βαθμό για να λειτουργήσει γρήγορα και αποτελεσματικά; Αν έχει φτιαχτεί μια υπηρεσία που σήμερα λειτουργεί στη σωστή κατεύθυνση, γιατί να μην την ενισχύσουμε, αντί να προσπαθούμε να κάνουμε νομικές πιρουέτες, που και ο Συνήγορος του Πολίτη θέτει σοβαρούς προβληματισμούς στην εμπλοκή και στην ανάμιξη του Υπουργείου, των δικαστών και των τρόπων επιλογής αυτών.

Θα ήθελα να σας κάνω και ορισμένες παρατηρήσεις, τις οποίες θεωρώ σημαντικές, από αυτές που ιδιαιτέρως ο Συνήγορος του Πολίτη έχει καταθέσει. Η πιο σημαντική αφορά το θέμα της επίδοσης, η οποία με έχει προβληματίσει πάρα πολύ. Από όλες τις ενώσεις για τα δικαιώματα των ανθρώπων και από όλες τις ΜΚΟ, το θέμα της επίδοσης θεωρούν ότι είναι προβληματικό.

Θα ήθελα να σας κάνω μια βελτιωτική πρόταση, κύριε Υπουργέ. Λέμε, σήμερα, με τη διάταξη αυτή ότι η επίδοση μπορεί να γίνει είτε στον διοικητή του camp, είτε στην ανάρτηση της ιστοσελίδας, είτε στο δικηγόρο ο οποίος εκπροσώπησε τον αιτούντα άσυλο στον πρώτο βαθμό. Εγώ θα σας έλεγα και οι τρεις να πάνε σωρευτικά, να υπάρχει μεγαλύτερη εγγύηση διαφάνειας, να θωρακίσουμε τη χώρα και το νομικό μας σύστημα απέναντι σε αυτούς που λένε ότι πάμε να το αλλάξουμε. Να υπάρχουν σωρευτικά και οι τρεις διαδικασίες για την επίδοση. Νομίζω ότι θα σταματήσει τη συζήτηση ότι πάμε εν κρυπτώ και, βέβαια, θα βγάλει και στο στόχαστρο που έχουν μπει οι προθεσμίες μέσα στις οποίες αυτός μπορεί να προσφύγει, δηλαδή, σύντμηση των προθεσμιών.

Σημαντική παρατήρηση του Συνηγόρου του Πολίτη, επίσης, είναι η έκδοση Προεδρικού Διατάγματος για τον καθορισμό των όρων για τη χορήγηση οικονομικού βοηθήματος. Χρειάζεται, κάποια στιγμή, να υπάρχει μια διαφάνεια σε αυτό το πράγμα και αυτή η διαφάνεια χρειάζεται να περιβληθεί τον τύπο του Προεδρικού Διατάγματος και να προβλέπει ο νόμος ότι τόσο η χορήγηση όσο και η αφαίρεση θα γίνεται βάσει ενός Προεδρικού Διατάγματος, γιατί αυτό θα ηρεμήσει τις ανησυχίες που έχουμε εκφράσει κατά καιρούς για τον τρόπο με τον οποίο αξιοποιούνται και διατίθενται τα κονδύλια που έχουν σχέση με τη μεταναστευτική πολιτική.

Έρχομαι στην τελευταία παρατήρηση, η οποία με έχει επίσης προβληματίσει. Ακούω με πολύ σεβασμό και τους Γιατρούς χωρίς Σύνορα και τους υπόλοιπους διεθνείς οργανισμούς, που θεωρούν ότι τα δημόσια νοσοκομεία και δη τα δημόσια νοσοκομεία της πρώτης γραμμής, της Μυτιλήνης, της Χίου και της Σάμου, δεν έχουν την ικανότητα και το προσωπικό να διακρίνει και να αναγνωρίζει τα θύματα βασανιστηρίων. Σέβομαι αυτή την παρατήρηση και νομίζω ότι είναι και βάσιμη. Νομίζω, λοιπόν, κύριε Υπουργέ, ότι πέρα από την προσθήκη του ΚΕΕΛΠΝΟ που κάνατε για τα στρατιωτικά νοσοκομεία, νομίζω ότι θα μπορούσατε να προβλέπεται ότι το ελληνικό κράτος μπορεί να συμβάλλεται και με κάποιο ΜΚΟ, ο οποίος έχει αποδεδειγμένα αυτήν την εμπειρία.

Δύναται να ανοίξετε αυτό το παράθυρο και να βάλετε προϋποθέσεις για το ποιος θα μπορεί να είναι αυτός. Εμείς δεν θέλουμε να κλείσουμε το παράθυρο εισόδου στη χώρα σε οποιονδήποτε έχει τη δυνατότητα, εμπίπτει στα πλαίσια των διεθνών συμφωνιών και των διεθνών κανόνων και πρέπει να του αποδοθεί το καθεστώς της προστασίας και του ασύλου.

Αυτό που δεν θέλουμε είναι να παραβιάζεται το πνεύμα της Οδηγίας που σήμερα κυρώνουμε, ότι δεν μπορεί να έχουμε ένα νομικό σύστημα, το οποίο να δίνει δικαιώματα σε αυτούς που ζητούν άσυλο με έναν τέτοιο τρόπο, ώστε να καταχρώνται τη φιλοξενία, να αξιοποιούν το νομικό σύστημα για παράνομη παραμονή στη χώρα και, στο τέλος της ημέρας, να εκμεταλλεύονται το κράτος υποδοχής. Αυτό δεν θέλουμε. Αυτό αναφέρεται ρητά στην Οδηγία, την οποία κυρώνουμε και νομίζω ότι εκεί πρέπει να εστιάσουμε την προσοχή μας, γιατί, σήμερα, αν συμβαίνει κάτι και συμβαίνει ιδιαίτερα στα νησιά, είναι ότι κάποια καταχρώνται της φιλοξενίας, καταχρώνται της διάθεσης της Ελληνικής Πολιτείας για παροχή ασύλου, καταχρώνται τη γεωγραφική θέση των νησιών, εκμεταλλεύονται τις αδυναμίες του συστήματος και έχουν μετατρέψει τα νησιά σε αποθηκευτικούς χώρους.

Τελειώνω με το θέμα του γεωγραφικού περιορισμού. Νομίζω ότι η παρατήρηση του Συνηγόρου του Πολίτη είναι πολύ σωστή, ότι αρμόδια Αρχή για την έκδοση του γεωγραφικού περιορισμού θα πρέπει να είναι η Αστυνομική Διεύθυνση και όχι η Διεύθυνση Ασύλου. Είναι ένα αστυνομικό μέτρο, η παρατήρηση είναι στη σωστή κατεύθυνση και ανοίγει ένα ακόμα περιθώριο, το οποίο αναδείχθηκε στην προηγούμενη συζήτηση.

Μπορεί να μπει ο γεωγραφικός περιορισμός ή ο γεωγραφικός αποκλεισμός και στις πύλες εξόδου της χώρας και αφορά και το λιμάνι της Πάτρας και το λιμάνι της Ηγουμενίτσας, τις δύο αυτές πόλεις, να υπάρχει με αστυνομική διάταξη ο γεωγραφικός αποκλεισμός, για να σταματήσει το καθεστώς ανομίας, το οποίο, με πολύ έντονο τρόπο, μας περιέγραψε ο Αντιπεριφερειάρχης και τα γεγονότα του απογεύματος της προηγούμενης Παρασκευής το έδειξαν με εκκωφαντικό τρόπο, μετά από το «ντου» που έγινε προς το λιμάνι από τους παράνομους μετανάστες, που βρισκόντουσαν σε παρακείμενο εγκαταλειμμένο εργοστάσιο.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Εισηγητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Υπουργέ, κυρίες και κύριοι συνάδελφοι, συζητάμε σήμερα ένα σχέδιο νόμου, το οποίο φιλοδοξεί να ανακαθορίσει τις προϋποθέσεις και τις πολιτικές ασύλου στη χώρα, όπως επίσης και τις συνθήκες φιλοξενίας των προσφύγων με βάση τις Οδηγίες. Οδηγίες, που πρέπει να πούμε, κύριε Υπουργέ, ότι ανταποκρίνονται σε μια άλλη περίοδο, με άλλες συνθήκες, δεν έχουν καμία, μα καμία επαφή με την πραγματικότητα σήμερα και θα σας εξηγήσω στη συνέχεια, γιατί αυτή η Οδηγία, η οποία καθυστερημένα έρχεται, θα έπρεπε να είχε ενσωματωθεί από το 2015, δεν ανταποκρίνεται πλέον οι συνθήκες και στην ελληνική τουλάχιστον πραγματικότητα, αλλά είναι ένα βήμα στην κατοχύρωση των δικαιωμάτων των προσφύγων και σε όσα θα έπρεπε να διεκδικήσουμε σήμερα για να βελτιώσουμε τις συνθήκες.

Ο διάλογος αυτός έρχεται σε ευθεία αναντιστοιχία τόσο με την πραγματικότητα, όσο και με την πρωτοφανή και προκλητική συμπεριφορά του Πρωθυπουργού χθες τόσο στη Λήμνο, όσο και στη Λέσβο. Κυρίες και κύριοι συνάδελφοι, χθες είδαμε έναν Πρωθυπουργό να επισκέπτεται προστατευόμενο περιβάλλον αρχικά τη Λήμνο, να σκηνοθετεί αυθόρμητες συναντήσεις με κατοίκους, οι οποίες, όπως καταλαβαίνετε, ήταν απολύτως σκηνοθετημένες, ώστε να μη φανεί η αντίδραση των υπολοίπων, αλλά η καλόβολη γιαγιάκα, ο επιχειρηματίας, ο οποίος του έσφιγγε το χέρι, να περάσει κάποιες ώρες στη Λήμνο μέχρι να φτάσει η ώρα της μετάβασής του στη Λέσβο, όπου εκεί, σε απολύτως αποκλεισμένο περιβάλλον, θα έπρεπε ο κ. Πρωθυπουργός να μιλήσει στο δήθεν Αναπτυξιακό Συνέδριο, το οποίο είχε διοργανώσει η Κυβέρνηση.

Είναι πρωτοφανές και προκλητικό το γεγονός ότι ένας Πρωθυπουργός επισκέπτεται ένα νησί, το οποίο αντιμετωπίζει σήμερα όλα αυτά τα προβλήματα τα οποία ξέρουμε όλοι και φροντίζει, με πολυάριθμες Αστυνομικές Δυνάμεις, εγώ δεν θα πω πόσες ήταν οι διμοιρίες, θα πω, όμως, αυτό το οποίο λένε οι συνδικαλιστές αστυνομικοί, κύριε Υπουργέ, που νομίζω ότι τους είδατε στην Μυτιλήνη, ότι, επί 4-5 μέρες, είχαν έναν σχεδιασμό να αποκλείσουν όλο το κέντρο της Μυτιλήνης σε σχέση με τον χώρο που κάνατε το αναπτυξιακό συνέδριο χθες, ότι ο αποκλεισμός αυτός είχε ξεκινήσει από το πρωί, ανεξάρτητα με το αν τα καταστήματα ήταν κλειστά ή όχι, είχαμε κλούβες παντού στην πόλη, είχαμε κλούβες στον χώρο που πήγαινε προς το Πανεπιστήμιο, είχαμε κλούβες, έτσι ώστε να παρεμποδίζεται ακόμα και η κυκλοφορία των κατοίκων. Αυτό λένε, υπάρχουν και φωτογραφίες για αυτά τα οποία σας λέω.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Πιστεύετε ότι είστε εντός θέματος, κύριε Παπαθεοδώρου;

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ): Απολύτως, κύριε Πρόεδρε. Κύριε Πρόεδρε, ευχαριστώ για την παρέμβαση, αλλά θέλω να σας ρωτήσω κάτι. Εάν δεν είμαστε απολύτως εντός θέματος να μιλάμε για την αλλαγή του νομοθετικού πλαισίου για το άσυλο, ο Πρωθυπουργός να επισκέπτεται τη Λέσβο, να μην σκέφτεται να πάει μέχρι την Μόρια να δει ποια είναι η κατάσταση, γι' αυτό το οποίο συζητάμε σήμερα, νομίζω ότι αυτή είναι η απόσταση από την πραγματικότητα.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Εγώ απλά διαχωρίζω τις διατάξεις του νομοσχεδίου, δεχτείτε το καλόπιστα και, ανάμεσα στις συζητήσεις του νομοσχεδίου και κάποιου είδους ρεπορτάζ πήγε εκεί, από ένα σημείο και πέρα.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ): Το ότι μια πόλη έζησε για δύο μέρες αποκλεισμένη, ιδιαίτερα χθες, δεν θα μπορούσατε να το δικαιολογήσετε ως εικόνα σε κανένα αντίστοιχο γεγονός το οποίο θα ελάμβανε χώρα σε οποιαδήποτε ευρωπαϊκή πόλη. Ο Πάπας Φραγκίσκος ήρθε στον ίδιο χώρο, τέτοια κινητοποίηση δεν υπήρξε, όπως λένε οι νησιώτες.

Στελέχη μας, τα οποία συμμετείχαν και δεν ήταν οι ακροδεξιοί, όπως έλεγε ο κ. Πάλλης, ήταν 4.000 άνθρωποι χθες, μας είπαν το εξής, που συμμετείχαν στις απεργιακές κινητοποιήσεις για την «νεκρή πόλη» που είχαν αποφασίσει χθες και στις διαδηλώσεις χθες το βράδυ, ότι, εάν δεν υπήρχαν τα ΜΑΤ, κύριε Υπουργέ, ήσασταν εκεί το ξέρετε, δεν θα μπορούσε ο Πρωθυπουργός να έχει πρόσβαση στον χώρο όπου γινόταν το συνέδριο, για τον απλό λόγο ότι η οργή των κατοίκων και την κατάσταση που βιώνουν καθημερινά έχει ξεχειλίσει και γιατί οι απαντήσεις δεν δόθηκαν.

Όταν, από τη μια μεριά, έχουμε έναν Πρωθυπουργό ο οποίος θέλει να συμβολίσει, με την παρουσία του, τον νέο αναπτυξιακό όραμα για την Ελλάδα και δεν μπορεί να απαντήσει στο ερώτημα των κατοίκων της Μυτιλήνης «Τι θα γίνει με τη δικιά μας την πόλη, εφόσον μας επισκέπτεσαι;» και επιλέγει να μην συναντήσει κανέναν, παρά μόνο, σε ένα αποκλεισμένο περιβάλλον, ορισμένα κυβερνητικά στελέχη, καταλαβαίνετε ότι αυτή είναι η μεγαλύτερη απόδειξη του αδιεξόδου της πολιτικής και των προβλημάτων που έχει η Κυβέρνησή σας προκαλέσει.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Το «περί Πρωθυπουργού και χώρου», το περιγράφετε ή το υιοθετείτε;

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ): Σας επαναλαμβάνω, περιγράφω τι μου μετέφεραν τα στελέχη, ότι δεν θα μπορούσε να πάει πουθενά εάν δεν υπήρχε ο αποκλεισμός των ΜΑΤ. Περιγράφω και σας αναφέρω ένα γεγονός.

Επίσης, ο κ. Πάλλης μας λέει προηγουμένως- και δεν θα είχα απαντήσει αν δεν μας είχε ρωτήσει κάτι ο κ. Πάλλης- να διαλέξουμε όχθη. Μα, προφανώς, με τα προβλήματα των κατοίκων είμαστε, κύριε Υπουργέ, μα, προφανώς, με μια απαράδεκτη κατάσταση η οποία υπάρχει σήμερα, αλλά, εδώ και μήνες και χρόνια, στη Μόρια και στη Λέσβο είμαστε.

Με αυτά τα προβλήματα είμαστε και αυτά τα προβλήματα, τα οποία νομίζω ότι τα γνωρίζετε και εσείς και θα μπορούσαμε σήμερα να συζητάμε τουλάχιστον προοπτικές λύσης αν όχι άμεσες λύσεις.

Το λέω, κύριε Υπουργέ, ερχόμενος στο νομοσχέδιο για τους εξής απλούς λόγους. Ποια είναι τα δύο βασικά προβλήματα που ήρθαν εδώ και μας ανέφεραν οι φορείς. Από τη μία, η υπηρεσία ασύλου λειτουργεί, όταν λειτουργεί, με πολύ αργούς ρυθμούς. Τι σημαίνει αυτό; Σημαίνει ότι αν υπήρχε η πολιτική βούληση, τρία χρόνια τώρα, όταν δεν είχαμε την πίεση την πρώτη, του 2015, και δεν έχουμε την πίεση τη σημερινή, δεν θα έπρεπε οι υπηρεσίες να είχαν στελεχωθεί με αυτόν τον τρόπο, έτσι ώστε να υποχωρήσει το βασικό πρόβλημα και το οποίο και οι ευρωπαίοι εταίροι μας, όταν έρχονται να επισκεφτούν τα νησιά, έχουν διαπιστώσει, αλλά και εσείς και εμείς και οι πάντες διαπιστώνουμε ως το βασικό πρόβλημα. Τι εννοώ, οι υπάλληλοι της υπηρεσίας ασύλου και δεν διαψεύσθηκαν από κάποιον είπαν την προηγούμενη εβδομάδα ότι, τα τελευταία δύο τελευταία χρόνια, τέσσερις φορές έχουν μείνει απλήρωτοι. Πώς νομίζετε ότι μπορούν να λειτουργήσουν οι υπηρεσίες όταν υπάρχουν τέτοιου είδους προβλήματα στη λειτουργία της βασικής υπηρεσίας που έρχεται να αντιμετωπίσει το πρόβλημα εν τη γενέσει του.

Άρα, ο πρώτος που μας είπαν είναι ότι χρειάζεται διαφορετική διάρθρωση, λειτουργία, ταχύτητα στην υπηρεσία ασύλου.

Το δεύτερο το οποίο είναι σημαντικό επίσης είναι οι διαδικασίες, όχι μόνο του δεύτερου βαθμού, αλλά και του πρώτου βαθμού. Εάν συντμήσουμε, αυτή τη στιγμή, και τις προθεσμίες, αλλά και δώσουμε τη δυνατότητα, έτσι ώστε να λειτουργούν περισσότερα κλιμάκια εξέτασης ασύλου, έχω την εντύπωση ότι θα ήταν μία πρώτη λύση απέναντι στο αδιέξοδο το οποίο υπάρχει σήμερα και το οποίο ανέφερε η Περιφερειάρχης την τελευταία φορά.

Δεύτερο μεγάλο πρόβλημα, πριν πάω στην κατ’ άρθρον, που αναγνωρίζουν όλοι πέρα από το άσυλο είναι ότι εάν δεν δοθεί σήμερα έστω και προσωρινή λύση για την αποσυμφόρηση των νησιών αυτών, καταλαβαίνετε ότι όλο το επόμενο διάστημα, απλώς, θα συγκεντρώνεται και θα συσσωρεύεται ένας πληθυσμός που, σήμερα πλέον, έχει φτάσει σε ένα νησί, με δικά σας στοιχεία και όχι με αυτά των κατοίκων, στους 8.500 πρόσφυγες για ένα KYT, το οποίο μπορεί να υποδεχθεί μέχρι 3.000. Δηλαδή, σε μία κατάσταση η οποία ωθεί τους πρόσφυγες και τους αιτούντες άσυλο να μένουν σε συνθήκες απάνθρωπες, αβίωτες, με βασικά προβλήματα προτεραιότητας, τους ασυνόδευτους ανηλίκους και τις ευάλωτες κατηγορίες πληθυσμού. Γιατί να μην υπάρξει μία πρώτη αποσυμφόρηση όλων αυτών των κατηγοριών πληθυσμού προσφύγων, έτσι ώστε να μπορείτε να εξετάσετε και τις αιτήσεις ασύλου με καλύτερο τρόπο.

Έλεγα, λοιπόν, ότι έχουμε να συζητήσουμε θέματα τα οποία άπτονται των διατάξεων και είπαμε, από την αρχή, ότι εμείς είμαστε θετικοί στο νομοσχέδιο. Η επιφύλαξή μας έγκειται ότι θέλουμε να συζητήσουμε με το Υπουργείο και να σας ωθήσουμε, έτσι ώστε τουλάχιστον κάποιες αλλαγές που θεωρούμε αναγκαίες να υπάρξουν. Ξεκινάω από το άρθρο 7, ο κανόνας για την ελεύθερη κυκλοφορία των αιτούντων άσυλο σε όλη την επικράτεια είναι σωστός, η δυνατότητα γεωγραφικού περιορισμού μας βρίσκει σύμφωνους. Αυτό, λοιπόν, το οποίο θα θέλαμε άμεσα είναι το να υπάρχει δυνατότητα που θα δίνεται στον αστυνομικό διευθυντή, έτσι ώστε να έχουμε αποκλεισμό από την ελεύθερη μετακίνηση των αιτούντων άσυλο για ορισμένες πύλες εξόδου. Σας το είχαμε προτείνει, αυτό αφορά όχι μόνο την Πάτρα, αλλά και άλλες 3 πύλες εξόδου προς την Ευρώπη και νομίζω ότι είναι αναγκαίο. Γεωγραφικός περιορισμός από τη μία πλευρά με εγγυήσεις δικονομικές και, από την άλλη, δυνατότητα στον αστυνομικό διευθυντή, με διοικητική πράξη, να αποκλείει από την ελεύθερη μετακίνηση ορισμένες πύλες εξόδου.

Στο άρθρο 8, είναι σημαντικός ο διαχωρισμός στην κράτηση των αιτούντων άσυλο από τους υπόλοιπους πολίτες τρίτων χωρών, δηλαδή, τους αντικανονικούς μετανάστες, αλλά αυτό, όπως καταλαβαίνετε, στις σημερινές συνθήκες που υπάρχουν στα κέντρα κράτησης δεν είναι δυνατό. Επομένως, θεωρώ ότι θα πρέπει να πολλαπλασιαστούν οι δικοί σας σχεδιασμοί αυτή τη στιγμή για τα προαναχωρισιακά κέντρα.

Στο άρθρο 10, κύριε Υπουργέ, νομίζω ότι αυτό πρέπει να το δείτε, η μη κράτηση των ανηλίκων είναι ο κανόνας, ένας κανόνας ο οποίος έχει μόνο σε εξαιρετικές περιπτώσεις σοβαρής εγκληματικής συμπεριφοράς κάποια απόκλιση, όμως, αυτό το οποίο εμείς ζητάμε είναι να αποκλειστεί οποιοσδήποτε περιορισμός στερητικός της ελευθερίας του ανηλίκου για διοικητικά αδικήματα, δηλαδή, για αδικήματα που αφορούν είτε τον ανήλικο είτε την κατάσταση παραμονής των γονέων. Δεν μπορεί, σε καμία περίπτωση, ο ανήλικος να επηρεάζεται ή να περιορίζονται τα δικαιώματά του, όπως έτσι και το άρθρο 37 της Σύμβασης για τα Δικαιώματα του Παιδιού το προβλέπει.

Συνεχίζω στο άρθρο 13, η ένταξη όλων των ανηλίκων στο εκπαιδευτικό σύστημα το αργότερο σε τρεις μήνες από την ταυτοποίηση τους. Το άρθρο 13 λέει ότι όλα τα παιδιά, όλοι οι ασυνόδευτοι ανήλικοι, οι ανήλικοι που βρίσκονται αυτή τη στιγμή στα κέντρα φιλοξενίας, στα κέντρα ταυτοποίησης, τρεις μήνες μετά την ταυτοποίησή τους, πάνε στο σχολείο. Πρόκειται για σουρεαλιστική νομοθέτηση. Ξέρετε ότι αυτό δεν μπορούμε να το τηρήσουμε, γι' αυτό και δεν μπορούσαμε να ενσωματώσουμε όλες αυτές τις διατάξεις νωρίτερα. Δεν μπορούμε να το τηρήσουμε. Φέρτε κάτι ρεαλιστικό. Με ποιο τρόπο. Εκεί που υπάρχουν κέντρα υποδοχής και ταυτοποίησης, μετά την ταυτοποίησή του ένας ανήλικος, τρεις μήνες, δεν μπορεί να πάει στο σχολείο και δεν μπορούμε σε αυτά τα νησιά, όπου έχουμε την ταυτοποίηση των ανηλίκων να απορροφήσουμε την εκπαιδευτική δραστηριότητα, έτσι ώστε να μπορούν να πάνε οι ανήλικοι στα σχολεία. Θα πρέπει εδώ να υπάρχει ένας μεταβατικός τρόπος, έτσι ώστε να έχουμε εκπαιδευτικές δομές μέσα στα ΚΥΤ και όχι εθελοντικού χαρακτήρα, όπως γίνεται σήμερα.

Άρθρο 18. Ως δομές, ο νόμος ορίζει αυτές που λειτουργούν υπό την ευθύνη της υπηρεσίας υποδοχής και ταυτοποίησης για τη φιλοξενία αιτούντων διεθνούς προστασίας, καθώς και τις δομές για τη φιλοξενία ασυνόδευτων ανηλίκων. Σας ζητάμε να υπάρχει, όπως και οι φορείς επεσήμαναν, ένας διαχωρισμός, γιατί δεν αναφέρεται μέσα στο σχέδιο νόμου σε ποιον αποστέλλεται το αίτημα στέγασης του αιτούντος για να μπορέσει να στεγαστεί σε μια δομή, με ποιες προδιαγραφές επιλέγονται οι χώροι φιλοξενίας και από ποιον. Όλα αυτά δεν αναφέρονται μέσα στο νομοσχέδιο. Θεωρώ ότι είναι αναγκαίο να υπάρξει ένας ανάλογος προσδιορισμός.

Άρθρο 23. Έχει πολύ μεγάλη σημασία να επεκταθεί η ιατρική γνωμάτευση - όπως και οι Γιατροί του Κόσμου έχουν αναφέρει και οι Γιατροί Χωρίς Σύνορα - όχι μόνο στα θύματα βασανιστηρίων και άλλων σοβαρών πράξεων βίας, αλλά σε όλες τις ευάλωτες κατηγορίες, σε όλες τις ευάλωτες ομάδες και στους ψυχικώς πάσχοντες. Γνωρίζετε, κύριε Υπουργέ, ότι υπάρχει έκθεση η οποία αναφέρει ότι έχουμε αύξηση των ψυχικών ασθενειών, των ψυχικών νοσημάτων, μέσα στα κέντρα αυτά. Επομένως, είναι δεδομένο πλέον ότι θα πρέπει, για όλο το φάσμα της ευαλωτότητας, να δίνεται η δυνατότητα ιατρικής γνωμάτευσης.

Τα υπόλοιπα θα τα πούμε στην επόμενη συνεδρίαση. Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Ηλιόπουλος. ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κύριε Πρόεδρε. Ακούστηκε πριν από τον Εισηγητή του ΣΥΡΙΖΑ ότι πρέπει, κάποια στιγμή, να ξεκαθαρίσουμε τι είναι πρόσφυγας και τι είναι μετανάστης. Αυτό δεν χρειάζεται να το κάνουμε εμείς, το έχουν κάνει άλλοι και είναι κοινά αποδεκτό ότι πρόσφυγας και μετανάστης έχουν τεράστια διαφορά και το 99% των ανθρώπων που φτάνουν στην πατρίδα μας, δεν είναι πρόσφυγες, αλλά παράτυποι μετανάστες, όπως τους λέτε εσείς, εμείς τους λέμε λαθρομετανάστες, γιατί προέρχονται από χώρα η οποία δεν είναι εμπόλεμη.

Στο άρθρο 1 έως 4 καθορίζονται οι σκοποί των διατάξεων, δηλαδή, η προσαρμογή της νομοθεσίας στις διατάξεις της Οδηγίας και το περιεχόμενο των όρων. Ακόμη μια Οδηγία της Ε.Ε. σε βάρος της Ελλάδος την οποία ουσιαστικά μετατρέπει σε αποθήκη προσφύγων και λαθρομεταναστών.

Στο άρθρο 5 καθορίζεται η υποχρέωση των αρχών να ενημερώνουν εντός 15 ημερών από την αίτηση για παροχή διεθνούς προστασίας του αιτούντος για τα δικαιώματα και τις υποχρεώσεις του.

Στο άρθρο 6, σχετικά με τη χορήγηση δελτίου αιτούντος διεθνούς προστασίας, εμμένει μια νομιμοποίηση όσων αιτούνται τη διεθνή προστασία.

Στο άρθρο 7, ένα επικίνδυνο άρθρο στην κυριολεξία, κάτι που, αν εφαρμοστεί, ανοίγει τους ασκούς του Αιόλου για απρόβλεπτες καταστάσεις, γιατί, στην ουσία, δεν υπάρχει λύση στο θέμα της συγκέντρωσης προσφύγων σε συγκεκριμένα νησιά, αντίθετα, υπάρχει επέκταση του προβλήματος σε ολόκληρη την Ελλάδα.

Στο άρθρο 9, σχετικά με τις συνθήκες κράτησης, λαμβάνεται μέριμνα, ώστε οι κρατούμενοι του κοινού ποινικού δικαίου στο μέτρο του δυνατού να κρατούνται χωριστά από άλλους πολίτες τρίτων χωρών η ιθαγενείς που δεν έχουν υποβάλλει αίτημα διεθνούς προστασίας.

Στο άρθρο 11 μέριμνα για τη διατήρηση οικογενειακής ενότητας των αιτούντων διεθνή προστασία. Βέβαια, για την ενότητα της ελληνικής οικογένειας, η οποία αναγκάζεται και μεταναστεύει στο εξωτερικό, εμείς έχουμε πολλά παραδείγματά οικογενειών που χωρίζονται, γιατί το ένα μέλος αναγκάζεται να πάει είτε στη Γερμανία είτε στην Αυστρία είτε στην Αγγλία είτε οπουδήποτε αλλού για να βρει δουλειά, ενώ η υπόλοιπη οικογένεια, συνήθως η γυναίκα, μένει με τα παιδιά στην Ελλάδα. Αυτά δεν τα έχετε ακούσει, έχετε μέριμνα μόνο για τους λαθρομετανάστες.

Στο άρθρο 12, σχετικά με την υποχρέωση υποβολής ιατρικών εξετάσεων των αιτούντων, προκειμένου να ελεγχθούν για ασθένειες και αποφυγή επιδημιών κ.λπ., εξυπακούεται ότι αφού υπάρχει που υπάρχει το πρόβλημα της αθρόας εισαγωγής προσφύγων και λαθρομεταναστών, θα πρέπει να διασφαλίζονται τα ζητήματα δημόσιας υγείας. Στην πράξη, αυτό θα είναι αδύνατο να εφαρμοστεί πλήρως, γιατί υπάρχουν ελλείψεις σε όλα τα νοσοκομεία της χώρας μας. Οι Έλληνες, εδώ, είναι ρητορικό το ερώτημα, αν έχετε επισκεφθεί δημόσιο νοσοκομείο, γιατί οι συμπολίτες μας, κάθε μέρα, αγανακτούν στα δημόσια νοσοκομεία, όπου είναι εμφανής η έλλειψη του προσωπικού. Υπάρχουν και περιπτώσεις, στις οποίες, μπαίνουν μέσα οι άνθρωποι αυτοί και θα το πω πολύ λαϊκά, με τον τσαμπουκά, ζητάνε να εξυπηρετηθούν και κατά προτεραιότητα.

Στο άρθρο 13, σχετικά με την εκπαίδευση ανήλικων πολιτών τρίτων χωρών με προϋποθέσεις ανάλογες με αυτές που ισχύουν για τους Έλληνες πολίτες, όσον αφορά την πρόσβαση στο εκπαιδευτικό σύστημα και αυτό δε πρόκειται να εφαρμοστεί στην πράξη. Δεν πρόκειται να πηγαίνουν αυτά τα παιδιά στις ίδιες τάξεις με τα Ελληνόπουλα γιατί είτε τα Ελληνόπουλα θα μένουν πίσω είτε αυτά τα παιδιά δεν θα μπορούν να συμμετέχουν στην εκπαιδευτική διαδικασία, εκτός αν έχετε σκοπό, να προσλάβετε εκατοντάδες δασκάλους και καθηγητές για να εντάξετε τα συγκεκριμένα παιδιά στην παιδεία, τα οποία, όμως, δεν θέλουν να συμμετέχουν στη παιδεία. Το μόνο που θέλουν είναι είτε να φύγουν από τη πατρίδα μας είτε να παραμείνουν εδώ και απλά να λαμβάνουν δωρεάν φιλοξενία, στέγαση, και τα επιδόματα που τους δίνετε κατά κόρον, τα οποία στερούνται και πάλι οι Έλληνες.

Στο άρθρο 14 δε συζητάμε για την εκπαίδευση των ενηλίκων. Σε καμία περίπτωση δε πρόκειται να συμβεί.

Στο άρθρο 15 σχετικά με το δικαίωμα των αιτούντων στην εργασία, εδώ πάλι οι άνθρωποι αυτοί εις βάρος των Ελλήνων εργατών, γιατί κάθε ξένος εργάτης είναι ένας Έλληνας άνεργος όσο και αν σας ενοχλεί αυτός ο διαχωρισμός από τη στιγμή που υπάρχουν περισσότεροι από ενάμιση εκατομμύριο Έλληνες άνεργοι, οι οποίοι αναγκάζονται να μεταναστεύσουν για να βρουν εργασία.

Δεν μπορούμε να δίνουμε ίσα δικαιώματα σε ανθρώπους, οι οποίοι έχουν έρθει παράνομα στην πατρίδα μας, να έχουν τα ίδια δικαιώματα στην εργασία με τους Έλληνες πολίτες που τόσα χρόνια συμμετέχουν, πληρώνουν τους φόρους τους, έχουν πάει στον ελληνικό στρατό, έχουν λάβει της ελληνικής εκπαιδεύσεως, να έχουν τα ίδια δικαιώματα κάποιοι, οι οποίοι έχουν έρθει πρόσφατα και με παράνομο τρόπο.

Στο άρθρο 17, πρόκειται για ρύθμιση των κανόνων σχετικά με τις συνθήκες υποδοχής και την ιατροφαρμακευτική περίθαλψη. Αξίζει να σημειωθεί ότι στο εν λόγω άρθρο αναφέρεται ότι οι υλικές συνθήκες υποδοχής μπορεί να παρέχονται και σε είδος και υπό τη μορφή οικονομικού βοηθήματος. Δεν μπορώ να το καταλάβω αυτό. Δηλαδή, θα δίνετε κάποιο επίδομα σε όσους αιτούνται προστασία; Πώς μπορεί να γίνει αυτό;

Στο άρθρο 19, σχετικά με τον περιορισμό ή τη διακοπή υλικών συνθηκών υποδοχής, λέει ότι όσοι δεν συμμορφώνονται με τις υποχρεώσεις ή εγκαταλείψουν τους χώρους φιλοξενίας που έχουν παραπεμφθεί ή σε περιπτώσεις εκδήλωσης βίαιης συμπεριφοράς, θα διακόπτεται η παροχή αυτή. Άρα, λοιπόν, με τη συγκεκριμένη διατύπωση, θα πρέπει να σταματήσει η παροχή διαμονής, διατροφής, ιατροφαρμακευτικής περίθαλψης σχεδόν σε όλα τα hot spot στην Ελλάδα, γιατί, σε όλα τα hot spot, έχουν εκδηλωθεί βίαιες συμπεριφορές. Άρα, αυτά θα πρέπει να αδειάσουν από τους ήδη υπάρχοντες ανθρώπους που βρίσκονται εκεί. Γιατί, ήδη, έχουν παραβεί το συγκεκριμένο άρθρο.

Στα άρθρα 20 - 22, σχετικές διατάξεις με τα ευάλωτα πρόσωπα, ασυνόδευτους ανηλίκους και χωρισμένους ανηλίκους, ορίζεται με μέριμνα των Αρχών, συνοδός ανηλίκων και καθορίζεται μέριμνα για αναζήτηση μελών οικογένειας ασυνόδευτου ανηλίκου. Ποιοι και με ποια κριτήρια θα είναι οι εκπρόσωποι που θα διορίζονται, πώς θα γίνονται όλα αυτά μέσω των Μ.Κ.Ο., προφανώς θα εννοείτε, οι οποίες καταναλώνουν δεκάδες εκατομμυρίων με πρακτικές οι οποίες είναι άκρως αμφισβητούμενες και το λέω πάρα πολύ κομψά.

Στο άρθρο 24, καθορίζεται το δικαίωμα για άσκηση προσφυγής κατά της απόφασης που περιορίζει ή διακόπτει την παροχή συνθηκών υποδοχής, καθορίζεται ότι σε περίπτωση προσφυγής ενώπιον δικαστηρίου, οι αιτούντες λαμβάνουν δωρεάν νομική συνδρομή και εκπροσώπηση. Άλλη μια διάταξη σε βάρος των Ελλήνων πολιτών.

Στο άρθρο 28, ορίζεται ως τελεσίδικη η απόφαση της δευτεροβάθμιας επιτροπής ασύλου. Με αυτόν τον τρόπο, υποτίθεται ότι περιορίζεται η δυνατότητα των αιτούντων ασύλου να προσφύγουν στη δικαιοσύνη και μετά τη δεύτερη απόρριψη του αιτήματός τους. Παράλληλα, περιορίζονται οι προθεσμίες για τη διαδικασία εξέτασης του αιτήματος ασύλου σε α’ και β’ βαθμού, έτσι ώστε οι αιτούντες ασύλου να μην παραμένουν επ’ αόριστο σε μια κατάσταση αναμονής. Στην πράξη, χρόνια, όλα αυτά δεν έχουν λειτουργήσει, δεν θα λειτουργήσουν και τώρα, απλά θα δημιουργηθεί ακόμη μια φορά μια βιομηχανία αιτήσεων ασύλου.

Στο άρθρο 31, ανάμεσα σε πολλά άλλα, παρέχεται η δυνατότητα στον συντονιστή της αποκεντρωμένης διοίκησης να χορηγεί άπαξ κατ’ εξαίρεση άδεια παραμονής, διάρκειας 3 ετών από 2 που προβλέπεται σήμερα, σε πολίτες τρίτων χωρών που διαμένουν στην Ελλάδα για 7 τουλάχιστον συνεχή χρόνια, για εξαιρετικούς λόγους και για λόγους ανθρωπιστικής φύσεως. Ένα εξαιρετικά επικίνδυνο άρθρο, ουσιαστικά, έρχεται σαν συνέχεια των προηγούμενων νομοθετημάτων. Πέρα από το γεγονός του ότι θα μπορεί ο συντονιστής της αποκεντρωμένης διοίκησης να έχει τέτοια εξουσία, το ουσιαστικό ζήτημα είναι άλλο.

Μέχρι και σήμερα, όταν κάποιος υπέβαλε αίτηση ασύλου και δεν γινόταν δεκτή, συνήθως, του δινόταν μια προθεσμία 30 ημερών να εγκαταλείψει τη χώρα. Ακόμη και αίτηση να μην υπέβαλε και δεν ήταν εφικτή η κράτηση, του δινόταν αυτή η διορία των 30 ημερών, να εγκαταλείψει τη χώρα. Ελάχιστοι ήταν αυτοί που έφευγαν, οι περισσότεροι έμεναν, κινούνταν ελεύθερα στην επικράτεια, πήγαιναν έπαιρναν Α.Φ.Μ., υπέβαλαν μηδενικές δηλώσεις, έμεναν όπου έμεναν. Απασχολούνταν με τις γνωστές συνθήκες εκμετάλλευσης και, με αυτά και με άλλα, περνούσαν τα χρόνια και οι άνθρωποι αυτοί είχαν ήδη, μία οιονεί νομιμοποίηση. Γιατί, μετά από κάποια χρόνια, έπαιρναν τελικά και άδεια παραμονής.

Επίσης, εξαιρετικοί λόγοι και ειδικά οι λόγοι ανθρωπιστικής φύσεως, δυστυχώς, έχουν καταστεί σημείο υποκειμενικής ως και αυθαίρετης ερμηνείας. Αυτή η πρακτική, με το παρόν άρθρο, νομιμοποιείται ουσιαστικά, με αποτελέσματα ολέθρια για την ελληνική κοινωνία, ένα επικίνδυνο άρθρο, όπως προείπαμε.

Στο άρθρο 32 καθορίζονται ποιοι θεωρούνται μέλη οικογενείας των αιτούντων την παροχή προστασίας, διευρύνεται το ποιοι νοούνται ως μέλη οικογενείας αφού, ως μέλη, περιλαμβάνονται όσοι και όσες έχουν συνάψει σύμφωνο συμβίωσης. Αυτά που κάνετε για τις ελληνικές οικογένειες, τα κάνετε τώρα και για τις οικογένειες των λαθρομεταναστών, για να μπορούν πιο άνετα να παίρνουν άσυλο. Για να γίνετε πιο αρεστοί, βάζετε το θέμα αποζημιώσεων φυσικών και νομικών προσώπων στις περιοχές Σούδας, Χαλκίου Χίου και Μόριας Λέσβου από τις βιαιοπραγίες προσφύγων και μεταναστών, όπως είχαν καταγραφεί και αποτιμηθεί με συγκεκριμένα πρακτικά επιτροπών, κάτι που ήταν αίτημα των τοπικών κοινωνιών που επλήγησαν τις βίαιες ενέργειες λαθρομεταναστών. Μόνο που εξαιρείτε από τις αποζημιώσεις τις ασφαλιστικά καλυπτόμενες αποζημιώσεις οικιών, επαγγελματικών χώρων, οχημάτων, μηχανημάτων κάθε είδους τις αποζημιώσεις από κλοπές σε οικίες και επαγγελματικούς χώρους και τις αποζημιώσεις για διαφυγόντα κέρδη.

Δεν ξέρετε ότι οι ασφαλιστικές εταιρείες, αν δεν υπάρχει ασφάλεια που να καλύπτει ακόμα και τρομοκρατικά χτυπήματα ή άλλες αιτίες, δεν αποζημιώνουν; Ποιος έχει ασφαλίσει το αμάξι του για τέτοια χτυπήματα; Όταν λέτε ότι δεν θα αποζημιώνετε αυτούς που έχουν υποστεί κλοπές σε οικίες και επαγγελματικούς χώρους, τι ακριβώς εννοείτε, κύριε Υπουργέ; Αυτός που δεν βρήκε τίποτε στο σπίτι του, το βρήκε διαλυμένο, δεν θα πάρει αποζημίωση; Εξαιρείτε και τις αποζημιώσεις, βέβαια, για διαφυγόντα κέρδη. Αν, δηλαδή, κάποιος έχει υποστεί επίθεση, τραυματίστηκε και δεν πήγε για πέντε μέρες στη δουλειά και έχασε τα μεροκάματα, αυτός δεν αποζημιώνεται. Στην ουσία, λοιπόν, δεν πρόκειται να αποζημιώσετε κανέναν.

Κλείνοντας, θα πω ότι ό,τι πιο ανθρωπιστικό μπορείτε να κάνετε είναι να στείλετε, να επαναπροωθήσετε τους ανθρώπους αυτούς πίσω στις χώρες τους.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ(Ειδική Αγορήτρια του Κ.Κ.Ε.): Η συνεδρίαση με τους φορείς ήταν αναμφίβολα χρήσιμη. Ενίσχυσαν αυτά που εντοπίζαμε ως αρνητικά και, κυρίως, πολλές από τις προτεινόμενες ρυθμίσεις οδηγούν στην τροποποίηση προς το χειρότερο μιας σειράς ήδη προβληματικών ρυθμίσεων του ν.4375, που δημιουργήθηκε και ψηφίστηκε για να υλοποιηθεί η συμφωνία Ε.Ε. - Τουρκίας.

Βεβαίως, τα αποτελέσματα τα βιώνουμε και κυρίως στα νησιά μας, με τους χιλιάδες εγκλωβισμένους σε άθλιες συνθήκες, μερικές φορές, συνθήκες κόλασης. Καθόλου τυχαίο, λοιπόν, η μεγάλη αντίδραση με απεργίες, κλειστά μαγαζιά και μαζικές διαδηλώσεις στα νησιά κατά την επίσκεψη του πρωθυπουργού στη Μυτιλήνη, ο οποίος θεωρεί δεδομένη και υπερασπίζεται την απάνθρωπη αυτή συμφωνία, αγνοώντας τους απελπισμένους και ξεριζωμένους αυτούς ανθρώπους, που χρησιμοποίησε, ωστόσο, ως άλλοθι για να νομιμοποιήσει το πολεμοκάπηλο ΝΑΤΟ στο Αιγαίο, αλλά και η αύξηση των ροών προδίδουν και καπηλεία της δυστυχίας αυτών των ανθρώπων έγινε.

Πριν αναφερθώ αναλυτικά στα άρθρα του νομοσχεδίου και επειδή πριν τέσσερις μέρες με κλιμάκιο του Κ.Κ.Ε. επισκεφθήκαμε το Hotspot στη ΒΙΑΛ της Χίου, θέλω να πω ότι είναι ασφυκτικές συνθήκες στην καθημερινότητα μεταναστών και προσφύγων. Οι οικογένειες μένουν ακόμη σε σκηνές 50 ατόμων. Υπάρχουν τρεις μεγάλες σκηνές για 50 άτομα και μένουν οικογένειες. Η μεγαλύτερη έλλειψη, όμως, είναι στους διερμηνείς, με επιπτώσεις στη λειτουργία της υπηρεσίας πρώτης υποδοχής και λέω «πρώτης υποδοχής» γιατί όταν έρχεται κάποιος και δεν έχεις διερμηνέα, είναι πρόβλημα. Τους στοιβάζουν λες και είναι κτηνοτροφική μονάδα, συγνώμη, αλλά εκεί σε παραπέμπει. Βεβαίως, ελλείψεις διερμηνέων υπάρχουν και στην εκπαίδευση των προσφυγόπουλων και στις παρεχόμενες υπηρεσίες υγείας, που είναι βασικό ζήτημα.

Άλλοι κίνδυνοι περαιτέρω χειροτέρευσης υπάρχουν με τα προβλήματα και την ανασφάλεια που έχουν οι εργαζόμενοι στον καταυλισμό. Υπάρχουν εργασιακές σχέσεις πολλαπλών ταχυτήτων, με ημερομηνία λήξης. Στην υπηρεσία ασύλου, δεν έχουν ανανεωθεί οι συμβάσεις τους και, αυτές τις μέρες, λήγουν και κινδυνεύουν με απόλυση 7 εργαζόμενοι - θα θέλαμε μια απάντηση από τον Υπουργό – όπως, επίσης, μεγάλος αριθμός εργάζεται σε κοινωφελή προγράμματα του ΟΑΕΔ, με συμβάσεις που λήγουν τον επόμενο μήνα και πιο πιεστική είναι η κατάσταση με τους συμβασιούχους στον τομέα της καθαριότητας. Δεν αναφέρω ότι είναι 460 ευρώ ο μισθός, τη στιγμή που αυτή η κατηγορία είναι στα βαριά και ανθυγιεινά, αλλά η απόλυσή τους θα σημάνει ακόμα εντονότερα προβλήματα αφού οι συμβάσεις τελειώνουν Ιούνιο και Αύγουστο που σημαίνει ότι, αν έγκαιρα δεν ανανεωθούν, θα πνιγούν στο σκουπίδι, στην κυριολεξία, μέσα στο κατακαλόκαιρο, με κινδύνους για τη δημόσια υγεία.

Και τέλος, θέλω να μεταφέρω και τα προβλήματα των μονίμων, που είναι επιφορτισμένοι με τη μεταφορά προσφύγων στα πλοία, που δουλεύουν 24 ώρες το 24ωρο και δεν πληρώνονται βραδινά και υπερωρίες.

Τώρα, στο Πρώτο Μέρος του νομοσχεδίου, στα άρθρα 1 έως 24, εμείς θα επικεντρωθούμε κυρίως στα άρθρα, τα οποία θεωρούμε απαράδεκτα και αντιδραστικότερα ακόμη και από την ευρωκοινοτική Οδηγία.

Το άρθρο 7. Ο γεωγραφικός περιορισμός, δηλαδή, ο διπλός εγκλωβισμός σημαίνει γενικά περιορισμό της προσωπικής ελευθερίας, είναι καταπάτηση βασικού δικαιώματος και, μάλιστα, ενισχύεται με την κανονιστικού χαρακτήρα απόφαση του Διευθυντή Υπηρεσίας Ασύλου. Όμως, θεωρούμε απάνθρωπο και βάρβαρο, εάν κάποιος δεν υπακούσει στο γεωγραφικό περιορισμό, τότε θα στερείται κάθε παροχή υλικών συνθηκών υποδοχής. Νομίζω ότι πρέπει να εξετάζεται με περισσότερη ευαισθησία, διότι δεν μπορεί να στερηθεί στέγαση και σίτιση, δηλαδή, τι θα γίνει; «Σαν το σκυλί στ’ αμπέλι»; Είναι απάνθρωπο, είναι βάρβαρο. Αναφερθήκατε σε ορισμένες αλλαγές, αλλά δεν ξέρω αν το περιλαμβάνετε.

Επίσης, δεν μπορώ, γι' αυτό το άρθρο, να μην επισημάνω και την ομόφωνη θέση των δημάρχων των νησιών ενάντιά του, που είναι η αιτία των εκρηκτικών προβλημάτων που έχουν. Εμείς επαναλαμβάνουμε τη θέση μας για απεγκλωβισμό, άμεσα, προσφύγων και μεταναστών από τα νησιά, τη μεταφορά τους στην ηπειρωτική Ελλάδα, σε κέντρα φιλοξενίας και εκεί κατάθεση αιτημάτων για άσυλο και να πάνε σε όποια χώρα επιθυμούν. Σε όποια χώρα επιλέγουν. Τη συνθήκη της Λωζάνης αναφέρουμε, δεν λέμε και τίποτε πρωτότυπο.

Το άρθρο 10. Το θεωρούμε απαράδεκτο. Φυλακίζονται παιδιά ή έγκυες γυναίκες. Είναι παραβίαση των δικαιωμάτων τους, συνιστούν απάνθρωπη και εξευτελιστική μεταχείριση, το επισημαίνει και ο Συνήγορος του Πολίτη ότι παραβιάζει το άρθρο 37 της Σύμβασης για τα Δικαιώματα του Παιδιού.

Επίσης, σκληρό είναι και το άρθρο 19, με εξαίρεση την παράγραφο 5, την οποία θεωρούμε θετική. Και λέμε ότι είναι σκληρό, διότι περιορίζει ή διακόπτει στέγαση και σίτιση σε αιτούντες. Οι λόγοι θα πρέπει να εξετάζονται με περισσότερη λεπτομέρεια και για να βάλω το ερώτημα: Όταν δεν υπάρχει προσωπικό να εξυπηρετηθούν σε αυτά τα δικαιώματα που έχουν, τότε δεν παραβιάζονται τα δικαιώματά τους; Δεν μπορεί οι ξεριζωμένοι από ιμπεριαλιστικούς πολέμους να καταδικάζονται κιόλας σε βασικά ανθρώπινα δικαιώματα. Η Πρόεδρος της Ένωσης Διοικητικών Δικαστικών ανέφερε ότι σε τέτοια ζητήματα, που άπτονται της ανθρώπινης αξιοπρέπειας και της αξίας του ανθρώπου, δεν θα πρέπει καν να συζητάμε για διακοπές παροχών.

Συνοπτικά, θα ήθελα να πω ότι στο Πρώτο Μέρος του νομοσχεδίου, υπερψηφίζουμε τα άρθρα 5, 11,12, 14,17, 19, 21, 22 και 23, το οποίο βελτιώθηκε και με την προσθήκη για τα δημόσια νοσοκομεία των στρατιωτικών και του ΚΕΕΛΠΝΟ.

Καταψηφίζουμε το 1, το 7, το 10 και το 19 και επιφυλασσόμαστε στα άλλα.

Στο Δεύτερο Μέρος του νομοσχεδίου, τα άρθρα 25, 26 και 27 είναι η Οδηγία, στο πλαίσιο της ενδοεταιρικής μετάθεσης. Σε αυτό, εμείς θέλουμε να επισημάνουμε δύο πράγματα: Πρώτον, ότι αφορά την ίση μεταχείριση των αποσπασμένων εργαζομένων, σε έναν περιορισμένο αριθμό θεμάτων και, δεύτερον, ότι οι Οδηγίες για τους αποσπασμένους εργαζόμενους δεν προσφέρουν καμία ουσιαστική προστασία, ενώ προβλέπουν μια σειρά εξαιρέσεων για τους κλάδους των οικοδόμων, των ναυτεργατών και άλλες μεγάλες κατηγορίες εργαζομένων, για τους οποίους δεν ισχύουν οι συλλογικές συμβάσεις της χώρας απόσπασης.

Στην ουσία, σε συνδυασμό με την Οδηγία Bolkestein, δίνει τη δυνατότητα εφαρμογής του δικαίου της χώρας καταγωγής για τους αποσπασμένους εργαζομένους και όχι της χώρας παροχής των υπηρεσιών.

Το τρίτο μέρος, τα άρθρα 28 και 29 τα καταψηφίζουμε. Όμως, θέλω να αιτιολογήσω τους λόγους και να αναφερθώ πιο πολύ, μήπως και διορθωθούν ορισμένα πράγματα. Το άρθρο 28 στην παρ. 1 βλέπει τη συγκρότηση ειδικών ομάδων εργασίας. Οι ομάδες εργασίες σημαίνουν υπερεκμετάλλευση και εξόντωση του υπάρχοντος προσωπικού της υπηρεσίας ασύλου και χωρίς καμία εγγύηση φυσικά για την αποδοτικότητα σε τέτοιους ρυθμούς απασχόλησης αντί της επαρκούς κάλυψης των υφισταμένων κενών. Μιλάμε για τις πάγιες ανάγκες, με σταθερό εκπαιδευόμενο και έμπειρο προσωπικό και μέριμνα για τα εργασιακά δικαιώματά τους. Εμείς θεωρούμε ότι πρέπει να προσληφθεί επιπλέον αριθμός υπαλλήλων, να συγκροτηθούν επιπλέον επιτροπές ασύλου, ώστε να επιταχυνθούν οι διαδικασίες ασύλου, χωρίς, όμως, αυτό να γίνεται σε βάρος των δικαιωμάτων τόσο των εργαζομένων όσο και των αιτούντων άσυλο.

Στην παρ. 3, ρωτάμε με ποια κριτήρια θα κρίνετε ότι έχουν σημαντικές και αδικαιολόγητες καθυστερήσεις. Διαφωνούμε με τη συμμετοχή δικαστών στις επιτροπές προσφύγων. Αυτό, όμως, δεν σημαίνει ότι αδιαφορούμε για την όλη διαδικασία.

Σε ό,τι αφορά την παρ. 5, για την τελεσίδικη απόφαση, πρόκειται για αντιδραστική διάταξη που περιστέλλει ακόμη περισσότερα δικαιώματα των αιτούντων για διεθνή προστασία, αφού η προσφυγή στα διοικητικά δικαστήρια δεν τους προστατεύει πλέον από την απέλαση. Έτσι, υπονομεύεται άμεσα το δικαίωμα προσφυγής τους στα διοικητικά δικαστήρια και ανοίγει ο δρόμος αθρόων απελάσεων σε πολύ σύντομο χρονικό διάστημα.

Στην παρ. 7, είναι η ενεργή ανάμειξη της Ευρωπαϊκής Υπηρεσίας Ασύλου και σε όλες τις διαδικασίες εξέτασης αιτήματος ασύλου, ενώ, μέχρι τώρα, περιοριζόταν στις κατά παρέκκλιση διαδικασίες συνόρων. Εμείς, βεβαίως, το είχαμε καταγγείλει και από τότε που είχε μπει στον ν. 4375. Το πιο σοβαρό που θεωρούμε είναι ότι δίνει τη δυνατότητα στο προσωπικό της Ευρωπαϊκής Υπηρεσίας Ασύλου να προβαίνει σε κάθε διοικητική ενέργεια για τη διεκπεραίωση της αίτησης ασύλου. Δηλαδή, δίνει το δικαίωμα σε ξένο προσωπικό να υποκαθιστά το προσωπικό μιας δημόσιας υπηρεσίας, όπως είναι η Υπηρεσία Ασύλου.

Σε ό,τι αφορά την παρ. 9, μειώνετε ακόμα περισσότερο την προθεσμία εξέτασης των αιτήσεων ασύλου για την ταχύρρυθμη διαδικασία, η οποία ήταν 90 μέρες, δηλαδή, 3 μήνες, και τώρα μειώνεται σε 30 μέρες. Όσον αφορά στην κανονική διαδικασία, παραμένουν οι 6 μήνες που, ούτως ή άλλως, είναι πολύ μικρό διάστημα.

Για την παρ. 10, οι ιατρικές εξετάσεις των αιτούντων να γίνονται στα KYT. Όμως, με ποια υποδομή; Με δύο νοσηλεύτριες που έχει το ΚΕΕΛΠΝΟ στη ΒΙΑΛ της Χίου; Με τις ήδη τραγικές ως ανύπαρκτες υγειονομικές υπηρεσίες; Δηλαδή, θα μείνει στην κυριολεξία στα χαρτιά.

Η παρ. 14, αφορά τις fast truck διαδικασίες στις περιπτώσεις μεγάλου αριθμού αφίξεων και υποβολής αιτήσεων ασύλου, λιμάνια, αερολιμένες ή στα ΚΥΤ.

Με την προτεινόμενη ρύθμιση, μειώνεται η ήδη πολύ μικρή προθεσμία άσκησης προσφυγής στην περίπτωση που η απόφαση δεν επιδοθεί ή το δελτίο λήξει πριν την έκδοση απόφασης. Από τις 60 μέρες που ήταν πάει μόλις στις 15 ημέρες.

Υπάρχουν και άλλα στις άλλες παραγράφους που δεν προλαβαίνω να τις πω, όμως, στην παράγραφο 20 που αναφέρθηκε και από τους καλεσμένους φορείς, αυτή η επίδοση της απόφασης επί της προσφυγής, που μπορεί να δοθεί στο δικηγόρο ή στον προϊστάμενο της δομής ή να γίνει ανάρτηση, είναι αντιδραστική διάταξη και θέτει σε κίνδυνο τα δικαιώματα των αιτούντων διεθνούς προστασίας, ειδικά αν λάβουμε υπόψη και το διαρκές ανακάτεμα, δηλαδή τη μετακίνηση που γίνεται σε διάφορους χώρους φιλοξενίας. Εμείς σας λέμε γιατί δεν κάνετε δεκτή την πρόταση της Ελληνικής Ένωσης Δικαιωμάτων του Ανθρώπου, δηλαδή, να προηγείται η προσπάθεια ανεύρεσης του αιτούντος άσυλο με όλα τα πιθανά συμβατικά ηλεκτρονικά μέσα και μόνον αν δεν αποδώσει κανένα από αυτά, να γίνεται επίδοση στο δικηγόρο ή στο διοικητή του ΚΥΤ ή στον προϊστάμενο της δομής.

Στο τέταρτο μέρος, θα ήθελα μόνο να αναφερθώ στο άρθρο 31. Κοιτάξτε, με την τροποποίηση του άρθρου 19, τους εξαιρετικούς λόγους, συνεχίζεται η τακτική νομιμοποίησης ενός μέρους των οικονομικών μεταναστών που ζουν και εργάζονται χρόνια στη χώρα μας, αλλά είτε δεν είχαν τη δυνατότητα να νομιμοποιηθούν είτε την είχαν, αλλά την έχασαν για κάποιους λόγους, με τη διαδικασία των εξαιρετικών λόγων, αντί να γίνει μια διαδικασία απλή και χωρίς εξοντωτικά παράβολα, η οποία θα τους δίνει δυνατότητα να πάρουν την άδεια μακρόχρονης διαμονής. Μάλιστα, η άδεια διαμονής λόγω εξαιρετικών λόγων δεν μπορεί να ανανεωθεί, για τον ίδιο λόγο για τον οποίο χορηγήθηκε αρχικά, είναι άπαξ, όπως χαρακτηριστικά αναφέρεται, γεγονός πολύ άδικο. Για παράδειγμα στην περίπτωση που χορηγείται στους γονείς ανηλίκου ημεδαπού και θα πρέπει η άδεια να καλύπτει τουλάχιστον όλο το διάστημα της ανηλικότητας του παιδιού.

Στα παράβολα, αν και είναι θετικό ότι με την προσθήκη στους εξαιρετικούς λόγους των γονέων ανηλίκων αυξάνει ο χρόνος της άδειας διαμονής που δικαιούνται, αλλά πλέον υποχρεώνονται σε παράβολο 300 € που μπορεί να αφαιρείται μειωμένο σε σχέση με τα 150 € κατ' έτος, δηλαδή 450 € για τρία έτη που προβλεπόταν, δεν παύει να είναι μεγάλο ποσό. Ελπίζω στις τροπολογίες που θα φέρετε να το έχετε μέσα.

Τελειώνω με το τελευταίο, το άρθρο 36. Είπατε, στην προηγούμενη συνεδρίαση, κύριε Υπουργέ, ότι θα το βελτιώσετε, ώστε να υπάρχει ειδικό ταμείο αποζημιώσεων. Και γρήγορα πρέπει αυτό να σχηματισθεί και γρήγορα να γίνεται η εκταμίευση και να περιλαμβάνει ό,τι έγινε.

Για τα άρθρα του τέταρτου μέρους, επιφυλασσόμαστε. Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Θα περιοριστώ αυστηρά στο σχολιασμό κάποιων από τις νομοθετικές προβλέψεις του νομοσχεδίου, ξεκινώντας από το πρώτο μέρος, όπου είναι προφανές ότι βελτιώνεται σημαντικά η εσωτερική νομοθεσία με την ενσωμάτωση της 2013/33/ΕΕ οδηγίας, που επιχειρείται με αυτό το νομοσχέδιο, γιατί είναι κατά πολύ αρτιότερη νομοτεχνικά αυτής που ισχύει, που είχε ενσωματωθεί με τον ν. 4375/2016.

Όμως, σχετικά με την αδειοδότηση της διαμονής των γονέων ανηλίκων ημεδαπών, νομίζω ότι υπάρχουν προβλέψεις που αυστηροποιούν το πλαίσιο και άρα, δημιουργούν κάποια ζητήματα.

Ο Συνήγορος του Πολίτη επιμένει ότι, σε όλο το εύρος του υπό συζήτηση νομοσχεδίου, θα πρέπει να υπάρξει η ρητή πρόβλεψη ότι όπου αναφέρεται στον νόμο «αιτών» ή «αιτούντες», ως δικαιούχος, θα πρέπει να νοείται και ο ανήλικος, ανεξαρτήτως του καθεστώτος του. Και βλέπω ότι είναι εύλογο και νομίζω ότι θα πρέπει να το ξαναδούμε, κύριε Υπουργέ.

Σε σχέση με το άρθρο 7 του νομοσχεδίου, που σχετίζεται με τον περιορισμό κυκλοφορίας σε συγκεκριμένη γεωγραφική περιοχή, όπου υπάρχουν αρκετές αντιρρήσεις, όπως και η συζήτησή μας έχει αναδείξει. Σε σχέση με την παράγραφο 2 αυτού του άρθρου, τίθενται σοβαροί περιορισμοί στην ελεύθερη κυκλοφορία κάθε αιτούντα άσυλο από τον αρχικό χώρο πρώτης υποδοχής, εκεί, δηλαδή, που γίνεται η καταγραφή, ο καθορισμός της συνέντευξης, καθώς και η συνέντευξη, προκειμένου να του αποδοθεί το άσυλο ή όχι. Περιορισμών που συναρτώνται από την ατομική τους συμπεριφορά. Είναι σαφές πως η Οδηγία αναφέρεται σε ατομικές αποφάσεις που προϋποθέτουν εξατομικευμένη κρίση και προβληματιζόμαστε, δεδομένου ότι τίθενται σοβαροί περιορισμοί της ελεύθερης κυκλοφορίας για τον κάθε αιτούντα.

Ο λόγος που ανάγεται στη σφαίρα της διοίκησης που, στην προκειμένη περίπτωση, είναι η ανάγκη ταχείας επεξεργασίας και αποτελεσματικής παρακολούθησης της αίτησης, δεν μπορεί να αποτελέσει θεμιτή βάση για γενικό περιορισμό της προσωπικής ελευθερίας. Επιπλέον, η αρμοδιότητα έκδοσης, από τον Διευθυντή της Υπηρεσίας Ασύλου, κανονιστικής διοικητικής πράξης περιορισμού της ελεύθερης κυκλοφορίας των αιτούντων διεθνή προστασία, δεν συνάδει με τις αρμοδιότητες του δικού σας Υπουργείου. Και, σύμφωνα με την, κατά το Σύνταγμα, καθ΄ ύλη αρμοδιότητα των Υπουργείων, νομίζουμε ότι ένας τόσο σοβαρός κανονιστικός περιορισμός της προσωπικής ελευθερίας δεν μπορεί παρά να ανήκει στο Υπουργείο Εσωτερικών και, συγκεκριμένα, στον Τομέα Προστασίας του Πολίτη. Δεν είναι τυχαίο πως στο αντίστοιχο άρθρο του νομοσχεδίου, που είχε τεθεί σε διαβούλευση τον Οκτώβριο του 2016, οριζόταν ότι η απόφαση θα εκδίδεται από όργανο της Ελληνικής Αστυνομίας.

Αντιρρήσεις σημειώνονται επίσης ως προς την κράτηση ευάλωτων ατόμων και αιτούντων, με ειδικές ανάγκες υποδοχής. Φορείς που ασχολούνται ενεργά με το μεταναστευτικό-προσφυγικό έχουν διατυπώσει πάγια την αντίρρησή τους στην πρόβλεψη δυνατότητας διοικητικής κράτησης ανηλίκων, ακόμα και με βάση την έσχατη ανάγκη. Η διοικητική κράτηση και κάθε άλλη μορφή στέρησης της ελευθερίας των παιδιών, που συνδέεται αποκλειστικά με το νομικό καθεστώς των ιδίων ή των γονέων τους, ως αλλοδαπών πολιτών, αποτελεί παραβίαση των δικαιωμάτων τους, έρχεται πάντοτε σε αντίθεση με την αρχή του βέλτιστου συμφέροντός τους. Είναι, καταρχήν, δυσμενές διακριτικό μέτρο σε βάρος των παιδιών με βάση την καταγωγή τους και δεν μπορεί να δικαιολογείται ούτε ως έσχατο μέτρο, υπό το πρίσμα του άρθρου 37 της Σύμβασης για τα Δικαιώματα του Παιδιού.

Επιπλέον, η κράτηση και ο περιορισμός της ελευθερίας των παιδιών υπό απαράδεκτες, κατά γενική ομολογία, συνθήκες και συχνά για μεγάλα χρονικά διαστήματα σε αστυνομικά κρατητήρια, σε χώρους Λιμενικών Αρχών και σε προαναχωρησιακά κέντρα, εντείνουν την παραβίαση των δικαιωμάτων των παιδιών και συνιστούν απάνθρωπη και εξευτελιστική μεταχείριση.

Στο τρίτο μέρος του νομοσχεδίου και συγκεκριμένα στο άρθρο 28, όπου, σύμφωνα με την Αιτιολογική Έκθεση, έχουμε αλλαγές που έχουν σκοπό τη βελτίωση και απλοποίηση των διαδικασιών, είναι οπωσδήποτε θετικό αυτό και κάποιες από τις διατάξεις, όντως, βελτιώνουν. Βέβαια, δεν λύνουν ένα μεγάλο πρόβλημα, το οποίο αντιμετωπίζετε και γνωρίζετε πολύ καλύτερα από οποιονδήποτε άλλον. Και, για να είμαστε αποτελεσματικοί στη διαχείριση ενός τόσο δύσκολου και, όπως αναδεικνύεται, εξαιρετικά κρίσιμου κοινωνικά και ευαίσθητου θέματος, θα πρέπει να εντείνουμε τις προσπάθειες και θα πρέπει να διαφοροποιήσουμε, πιθανώς, και τον σχεδιασμό διαχείρισης αυτού τους αιτήματος.

Πολλές από τις αλλαγές αφορούν στις προθεσμίες μέσα στις οποίες θα πρέπει να ολοκληρωθούν συγκεκριμένες διαδικασίες, με τους χρόνους να μειώνονται κατά πολύ. Το ερώτημα είναι εάν οι αλλαγές αυτές είναι ρεαλιστικές, με δεδομένο ότι το διατιθέμενο προσωπικό, όπως όλοι αναγνωρίζουμε, σε σχέση και με το φόρτο εργασίας των αρμοδίων Υπηρεσιών, δεν προοιωνίζει την υλοποίηση, στην πράξη, των νέων δεδομένων, τα οποία, όπως είπα και πριν, βελτιώνουν την πραγματικότητα.

Θα σταθώ σε 5 παραγράφους από το συγκεκριμένο άρθρο, στο οποίο, κατά την άποψή μας, υπάρχουν κάποια συγκεκριμένα προβλήματα. Σε σχέση με την παράγραφο 2 και 4, που αφορούν στη διαδικασία διορισμού του Διοικητικού Διευθυντή της Αρχής Προσφύγων, δεν απαιτείται πλέον η σύμφωνη γνώμη της Επιτροπής Επιλογής.

Η Επιτροπή Επιλογής θα εισηγείται μόνο τρεις υποψηφίους και η απόφαση για τον διορισμό θα λαμβάνεται από τον Υπουργό. Επιπλέον, στην Επιτροπή Επιλογής αντικαθίσταται ο βοηθός Συνηγόρου του Πολίτη από τον Γενικό Γραμματέα του Υπουργείου. Ορίζεται, επίσης, προθεσμία για τον ορισμό των μελών της Επιτροπής σε δεκαπέντε μέρες για την έκδοση εισήγησης από την επιτροπή στις 30 μέρες, ενώ, σε περίπτωση που δεν τηρηθούν οι προθεσμίες αυτές, την απόφαση για το διορισμό την παίρνει ο Υπουργός.

Η διαδικασία διορισμού του Διοικητικού Διευθυντή απλουστεύεται μεν ταυτόχρονα, όμως, αποδυναμώνεται ο ρόλος της Επιτροπής Επιλογής. Για εμάς, υπάρχει ένα ζήτημα πώς ο Διοικητής, ο Διοικητικός Διευθυντής της Αρχής Προσφυγών θα διορίζεται πλέον αποκλειστικά από τον Υπουργό και το Γενικό Γραμματέα.

Σε σχέση με την παράγραφο 5, όπου ορίζεται ως τελεσίδικη απόφαση η απόφαση της αρχής προσφυγών, που αποτελεί Δευτεροβάθμια Επιτροπή Ασύλου. Στον ισχύοντα νόμο ορίζεται ως τελεσίδικη απόφαση που έχει περάσει από την υπηρεσία ασύλου, την αρχή προσφύγων και το εφετείο σε περίπτωση που ο αιτών το άσυλο αποφασίζει να κάνει έφεση.

Το γεγονός ότι τώρα ότι η αίτηση τελεσιδικεί νωρίτερα σημαίνει ουσιαστικά, ότι ο αιτών το άσυλο μπορεί να απελαθεί νωρίτερα; Γιατί, πρόκειται για την ακριβή ενσωμάτωση της Οδηγίας, όπως αναφέρεται στην αιτιολογική έκθεση, έτσι προβλέπεται από την Οδηγία; Έχω την εντύπωση ότι εδώ δημιουργείται ένα ζήτημα, που μπορεί να το βρούμε μπροστά μας στο μέλλον.

Σε σχέση με την παράγραφο 7, η οποία συγκεκριμένα αναφέρει ότι, σε περίπτωση επείγουσας ανάγκης, η υπηρεσία ασύλου μπορεί να επικουρείται από προσωπικό από την ευρωπαϊκή υπηρεσία υποστήριξη για το άσυλο, για τη διενέργεια των καταγραφών για κάθε άλλη διοικητική ενέργεια που αφορά την περαίωση των αιτήσεων διεθνούς προστασίας.

Με τον ισχύοντα νόμο, η EASO βοηθάει μονάχα στα κέντρα υποδοχής και φιλοξενίας στα νησιά, δηλαδή μόνο στις εξαιρετικές διαδικασίες του άρθρου 60 της παράγραφος 4 του ν.4375/2016. Με βάση τη νέα παράγραφο που προστίθεται, το EASO θα επικουρεί και στην κανονική διαδικασία, άρα σε όλα τα γραφεία ανά την επικράτεια. Έτσι δεν είναι;

Σε γενικές γραμμές, αυτό βοηθάει βεβαίως, τόσο στην υπηρεσία ασύλου, γιατί θα υπάρξει λιγότερος όγκος δουλειάς όσο για τους αιτούντες άσυλο, γιατί έτσι, λογικά, θα σμικρύνει ο χρόνος παραμονής, όμως, πώς θα ορίζεται η «επείγουσα ανάγκη»; Τι σημαίνει άλλη διοικητική ενέργεια, όπως αναφέρεται. Σημαίνει συνεντεύξεις στους αιτούντες, γιατί νομίζουμε ότι πρέπει να είναι σαφής ο ρόλος, αλλιώς οι αποφάσεις της ευρωπαϊκής υπηρεσίας μπορεί να τίθενται συνεχώς υπό αμφισβήτηση ως προς τη νομιμότητά τους.

Σε σχέση με την παράγραφο 20, όπου ρυθμίζεται το ζήτημα της δυσκολίας επίδοσης της απόφασης των Επιτροπών προσφυγών μέσου θεσμοθέτησης εναλλακτικών τρόπων επίδοσης. Στην περίπτωση του εδαφίου γ΄, όπου αναφέρεται ότι η επίδοση μπορεί να γίνεται με ανάρτηση της απόφασης σε ειδικό ισότοπο, που οφείλει να παρακολουθεί ο πρόσφυγας χρησιμοποιώντας κωδικό, ο οποίος του παρέχεται. Εδώ, η επίδοση θεωρείται ότι συντελείται μετά την πάροδο 10 ημερών από την ανάρτηση. Αυτή η πρόβλεψη με την οποία τεκμαίρεται ότι ο πρόσφυγας έλαβε γνώση της απόφασης απλώς και μόνο με τη δημοσίευση της είναι προβληματική, καθώς οι συνθήκες διαβίωσης των προσφύγων δεν τους δίνουν με βεβαιότητα τη δυνατότητα παρακολούθησης μέσω διαδικτύου της υπόθεσής τους. Και, με την εκπνοή των δέκα ημερών, όταν ξεκινούν οι προθεσμίες για την άσκηση του δικαιώματος δικαστικής προστασίας του πρόσφυγα, της οποίας μπορεί να χάσει, αν δεν έχει τη δυνατότητα να παρακολουθήσει όλη αυτή την εξέλιξη.

Έχουμε την άποψη ότι πρέπει να του δίνεται η δυνατότητα να καταθέσει έστω εκπρόθεσμη αίτηση ακύρωσης στα διοικητικά Εφετεία της χώρας, αν αποδείξει ότι συντελούνται λόγοι ανωτέρας βίας και ότι έχασε τις προθεσμίες χωρίς υπαιτιότητά του.

Με την παράγραφο 23, καταργείται η έκδοση Υπουργικής Απόφασης σχετικά με τα κριτήρια διορισμού στην Επιτροπή Επιλογής της αρχής προσφύγων τα δικαιολογητικά τον έλεγχο των αιτήσεων. Γιατί τις καταργούμε όλες αυτές διαδικασίες διορισμού και τα κριτήρια. Ίσως δεν είναι θεμιτό ο Υπουργός να αποφασίζει για τους διορισμούς προσφυγών χωρίς συγκεκριμένα κριτήρια.

Τέλος, στο άρθρο 30 και συγκεκριμένα στην παράγραφο 5, θα ήθελα μια διευκρίνιση για τον αν δικαιούνται πλέον υποστήριξης οι ευάλωτες ομάδες προσφύγων, που έχασαν συγγενείς σε ναυάγιο κατά την προσπάθεια προσέγγισης στη χώρα μας. Αυτοί οι άνθρωποι παύουν να ανήκουν στις ευάλωτες ομάδες χρίζουν υποστήριξης;

Σας ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κύριος Βίτσας, Υπουργός Μεταναστευτικής Πολιτικής.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Θα ήθελα να απαντήσω ό,τι περιγράφει ο ν.4375, δηλαδή, και αυτοί είναι ευάλωτοι.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Θεοφύλακτος Ιωάννης, Θελερίτη Μαρία, Παπαδόπουλος Νικόλαος, Λάππας Σπυρίδων, Μορφίδης Κωνσταντίνος, Μπαλλής Συμεών, Γεννιά Γεωργία, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Κυρίτσης Γεώργιος, Πρατσόλης Αναστάσιος, Ριζούλης Ανδρέας, Κωνσταντινέας Πέτρος, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τριανταφυλλίδης Αλέξανδρος, Βέττας Δημήτριος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Αραμπατζή Φωτεινή, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Μηταράκης Παναγιώτης, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Ηλιόπουλος Παναγιώτης, Λαγός Ιωάννης, Μανωλάκου Διαμάντω, Παφίλης Αθανάσιος, Κατσώτης Χρήστος, Κατσίκης Κωνσταντίνος, Δανέλλης Σπυρίδων, Σαρίδης Ιωάννης και Παναγούλης Ευστάθιος.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριοι συνάδελφοι, κύριε Υπουργέ, η αναγκαιότητα του συγκεκριμένου νομοσχέδιο επιβάλλεται από την πραγματικότητα την οποία βιώνουμε το τελευταίο χρονικό διάστημα, τα τελευταία χρόνια, φιλοδοξεί να δώσει λύσεις σε προβλήματα, τα οποία, κυρίως, δημιούργησε ο πόλεμος, παράλληλα με έναν κακό γείτονα, όποιος δεν σέβεται την ανθρώπινη ζωή, συντηρεί και εκμεταλλεύεται για δικό του κέρδος όλα αυτά τα προβλήματα που σας είπα.

Από την άλλη πλευρά, όμως, έχουμε και μια Κυβέρνηση που, επί τρία χρόνια, αδυνατούσε να βρει λύσεις στο να μπορέσει να λύσει αυτά τα οποία θα ερχόντουσαν στα χέρια της στο άμεσο μέλλον.

Η εμπειρία του Υπουργού στο Υπουργείο Εθνικής Αμύνης είναι αποτυπωμένη στο συγκεκριμένο νομοσχέδιο και θα έλεγα ότι έκανε και καλό.

Την ημέρα που η Κυβέρνηση προχώρησε σε έναν τότε μίνι ανασχηματισμό, είχα επιλέξει να σχολιάσω δημόσια τη μετακίνηση του κ. Βίτσα και την υπουργοποίηση του κ. Κουβέλη λέγοντας ότι δεν μου αρέσουν οι εκπλήξεις σε δύο κρίσιμα Υπουργεία, όπως ήταν το Υπουργείο Μεταναστευτικής Πολιτικής και το Υπουργείο Εθνικής Άμυνας, κυρίως, γιατί οι Τούρκοι, το τελευταίο χρονικό διάστημα, είχαν κακές προθέσεις. Την επόμενη ημέρα ακριβώς μετά από αυτό, οδηγήθηκαν οι Κούκλατζης και Μητρετώδης στις τουρκικές φυλακές και έκτοτε παραμένουν εκεί παράνομα.

Άκουσα με μεγάλη προσοχή τις προειδοποιήσεις που είχαν και την ευγενή καλοσύνη να έρθουν και να θέσουν υπόψη της Επιτροπής μας οι εκπρόσωποι των φορέων, όπου όλοι, ανεξαιρέτως, τόνισαν την τεράστια, κομβική σημασία της τήρησης της Συμφωνίας μεταξύ Τουρκίας και Ευρώπης. Όλοι συμφώνησαν πως εξετάζοντας την προσφυγική κρίση, όπως αυτή εκδηλώθηκε την τελευταία τριετία, γίνεται ξεκάθαρο πως αυτή χωρίζεται σε δύο ευδιάκριτες περιόδους, την περίοδο προ της Συμφωνίας και την περίοδο μετά τη Συμφωνία. Τόσο μεγάλη είναι η διαφορά και τη γνωρίζουμε όλοι.

Οι ίδιοι που δεν το αμφισβητούμε αυτό είμαστε και οι πρώτοι που αντιληφθήκαμε ότι, την ημέρα που μπήκαν φυλακή οι δύο Έλληνες στρατιώτες, ξεκίνησε και η σταδιακή, αλλά σταθερή αύξηση των προσφυγικών ροών.

Η άποψή μου, την οποία έχω εκφράσει και από την πρώτη στιγμή και με τις εισηγήσεις μου από το βήμα της Βουλής και στις Επιτροπές, αλλά και με άρθρα στον ηλεκτρονικό τύπο, είναι πως η Τουρκία επιδιώκει ξεκάθαρα μια σύγκρουση με τη χώρα μας και, άρα, λοιπόν, πρέπει να προετοιμαζόμαστε γι' αυτό, κάνοντας, παράλληλα, ό,τι περνάει από το χέρι μας για να επιστρέψει η λογική στη γείτονα χώρα.

Όλα αυτά τα λέω για να τονίσω τη βεβαιότητά μου ότι όσο σημαντική ήταν η ημέρα που τέθηκε σε ισχύ η Συμφωνία μεταξύ Τουρκίας και Ευρώπης, άλλο τόσο κρίσιμη και σημαντική ήταν η στιγμή εκείνη που για τους λόγους τους οποίους αναγνωρίζουμε όλοι τα δύο παιδιά μας, οι δύο στρατιωτικοί μας, δεν επέστρεψαν πίσω στη Μονάδα τους.

Κυρίες και κύριοι συνάδελφοι, όλες οι πληροφορίες, όλες οι αναλύσεις, όλες οι αναφορές που τέθηκαν υπόψη μας μάς βοηθούν να εξάγουμε ένα ασφαλές συμπέρασμα.

Στην Τουρκία, βρίσκεται, αυτή τη στιγμή, σε εξέλιξη ένα πάρα πολύ καλό, οργανωμένο και αποφασισμένο σχέδιο επιβολής εναντίον και εις βάρος της χώρας μας. Η Τουρκία δεν στοχεύει πια στη διατήρηση της έντασης στη νοτιοανατολική Μεσόγειο, αλλά ξεκίνησε να την κλιμακώνει σε καθημερινή βάση, ακολουθώντας ένα πρόγραμμα και ένα σχεδιασμό, αυξάνοντας τις προκλήσεις της και σε συχνότητα και σε ποιότητα και επιδιώκοντας, πλέον, ανοιχτά τη σύγκρουση με την Ελλάδα.

Δεν χωρά κανένα περιθώριο για αμφιβολίες όταν καλούμαστε να λάβουμε υπόψη μας τον ρόλο που παίζει η Τουρκία στη διαχείριση της προσφυγικής κρίσης, είναι ένας ρόλος υπονομευτικός, που αντίκειται σε κάθε έννοια συμμαχικής αλληλεγγύης και που, φυσικά, στόχο έχει την πρόκληση κάθε είδους προβλημάτων στην εκάστοτε ελληνική Κυβέρνηση.

Αυτή είναι η κατάσταση, αυτές είναι οι συνθήκες, τις οποίες καλούμαστε να αξιολογήσουμε με τη νομοθετική πρωτοβουλία που μας παρουσιάζει σήμερα εδώ ο Υπουργός, κ. Βίτσας.

Για αυτό τον λόγο και επειδή θεωρώ πως το μήνυμα, το οποίο οφείλει να εκπέμψει το Ελληνικό Κοινοβούλιο σήμερα προς τη μεριά της Τουρκίας και, βεβαίως, ειδικά σε εκείνους που πραγματικά παρακολουθούν και τη σημερινή συνεδρίαση για τους δικούς τους λόγους και έχουν δόλια κίνητρα είναι ένα και πάρα πολύ απλό: Εμείς, στην Ελλάδα, δεν σκοπεύουμε να θυσιάσουμε ούτε τις αξίες μας, ούτε τις αρχές μας, ούτε και την ανθρωπιά μας. Η Ελλάδα δεν θα αλλάξει στάση, ακόμα και αν παραβιάσει η Τουρκία τη Συμφωνία και ξεκινήσουν να καταφθάνουν πάλι εδώ κατά χιλιάδες πρόσφυγες και μετανάστες στα νησιά μας, η Ελλάδα δεν θα βυθίσει καμία βάρκα με πρόσφυγες. Η Ελλάδα θα αντέξει και οι Έλληνες θα βρούμε την άκρη. Δεν είναι στα χέρια της Τουρκίας το αν θα χάσουμε εμείς την ανθρωπιά μας. Δεν είναι στα χέρια της Τουρκίας το αν θα τηρούνται και θα προστατεύονται τα ανθρώπινα δικαιώματα στην Ελλάδα, είναι στο χέρι της Ελλάδας.

Ξέρουμε πως ό,τι και να νομοθετήσουμε εμείς, με σκοπό να προστατέψουμε αυτούς τους ανθρώπους, αλλά να προστατεύσουμε και τους Έλληνες πολίτες, ταυτόχρονα, δεν μπορούμε να κάνουμε κάτι για να αποτρέψουμε αυτά, τα οποία σχεδιάζει η Τουρκία.

Δηλώνουμε την υποστήριξή μας στο συγκεκριμένο νομοσχέδιο, παρόλα τα αγκάθια που έχει, γιατί και έχει κάποια αγκάθια. Η αποτελεσματικότητα του νομοσχεδίου θα κριθεί σαφώς από την εφαρμογή του και εκεί εμείς θα είμαστε. Το γεγονός ότι κρατήσαμε τυπικά τις επιφυλάξεις μας είναι επειδή θέλουμε να συνεχιστεί η συζήτηση μέχρι την Ολομέλεια.

Σας ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Λάππας.

ΣΠΥΡΙΔΩΝ ΛΑΠΠΑΣ: Ευχαριστώ, κυρία Πρόεδρε. Κύριε Υπουργέ, θα ήθελα να σας θέσω δύο ζητήματα, τα οποία έχουν νομική διάσταση. Πρώτον, για την πλασματική επίδοση. Επειδή η επίδοση γενικά στον δικαιϊκό χώρο, στο πλαίσιο του δικαίου, στα πλαίσια ενός κράτους δικαίου, γεννάει πολύ σοβαρά, ουσιαστικά και δικονομικά ζητήματα, θα μπορούσαμε στη διατύπωση της πλασματικής επίδοσης, όταν δεν είναι δυνατό, δηλαδή, στο ανήλικο, να επιδίδεται στα πρόσωπα που ορίζει ο νόμος, να καθιστούμε πρωταρχική υποχρέωση ανεύρεσης του ανήλικου, να επιδοθεί στον ίδιον και μόνο αν καθίσταται αποδεδειγμένα αδύνατη η επίδοση σε αυτόν, να επιλέγεται εκεί. Διότι, αυτό έχει πολύ μεγάλη σημασία ως προς τα πιθανά, ουσιαστικά και τα δικονομικά δικαιώματα.

Δεύτερον, εφόσον υπάρχουν δύο στάδια στο θέμα της διαδικασίας αίτησης ασύλου, από εμπειρία, θα σας έλεγα, κύριε Υπουργέ, και νομίζω ότι όλοι οι νομικοί θα συμφωνήσουν ότι δεν θα ήταν απαγορευτικό, από άποψη συνταγματικών ή άλλων νομικών εγγυήσεων, να μην υπάρξει δικαστικό όργανο, δικαστής, στο πρώτο στάδιο διοικητικής αντιμετώπισης και επίλυσης της αίτησης ασύλου. Δεν είναι απαγορευτικό. Ξέρετε γιατί; Γιατί δεν υπάρχει δεύτερο στάδιο προσφυγής στα διοικητικά δικαστήρια, γιατί να υπάρχει δικαστής;

Επίσης, θα πρέπει να ξέρετε ότι σε όλα τα όργανα που υπάρχει δικαστικός λειτουργός έχουμε μια καθυστέρηση, θέλετε, γιατί είναι έτσι η κουλτούρα, η νομική παιδεία, η συνήθεια, θέλετε, γιατί οι αποφάσεις βγαίνουν σε μήνες, αν όχι σε χρόνια, κοίταξε το να το δείτε, γιατί, από άποψη άλλων ζητημάτων, ακροτήτων, δεν προκύπτει. Να το δείτε, γιατί θα έχουμε μια πολύ σοβαρή επιτάχυνση της διαδικασίας.

Σας ευχαριστώ.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Κυρία Πρόεδρε, θα ήθελα να απαντήσω στο πρώτο ερώτημα του κ. Λάππα, γιατί το δεύτερο ερώτημα φαντάζομαι ότι θα συζητηθεί.

Όσον αφορά το πρώτο, το ερώτημα για τις επιδόσεις, έχω, ήδη, πει στους συνεργάτες μου να κάνουμε το εξής: Θα επαναδιατυπωθεί όλο το άρθρο και θα είναι καθαρό ότι οι προβλέψεις του ν.4375 για την επίδοση είναι αναγκαστικές και προηγούνται και, ελλείψει αυτών, πάμε στις άλλες. Όχι ότι θα κάνουμε αυτό ή το άλλο. Εννοείται και αιτιολογημένα.

Όσον αφορά το δεύτερο ερώτημα, θα το δούμε.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Χριστοδουλοπούλου.

ΑΝΑΣΤΑΣΙΑ (ΤΑΣΙΑ) ΧΡΙΣΤΟΔΟΥΛΟΠΟΥΛΟΥ: Ευχαριστώ πολύ.

Θα ήθελα να ξεκινήσω με μια περιγραφή του τύπου ότι δεν πιστεύω ότι αυτό το νομοσχέδιο που συζητάμε σήμερα αποτελεί την καλύτερη δυνατή εκδοχή που μπορούσε να γίνει σε επίπεδο δικαιωμάτων των προσφύγων και των μεταναστών και των ζητημάτων διεθνούς προστασίας. Και από την άλλη, η καλύτερη δυνατή επιλογή για να μπορέσουν να επιταχυνθούν οι διαδικασίες, γιατί δεν είναι μόνο ότι συσσωρεύουν ανθρώπους και τους εγκλωβίζουν, αλλά γιατί, πράγματι, είναι δικαίωμα του πρόσφυγα να τυγχάνει μιας αποτελεσματικής και γρήγορης διαδικασίας ασύλου.

Δεν καταλαβαίνω, λοιπόν, γιατί έχουν κρατηθεί επιφυλάξεις ως προς αυτό το νομοσχέδιο από διάφορα πολιτικά κόμματα ή από το Κ.Κ.Ε. που είπε ότι θα καταψηφίσει το νομοσχέδιο. Νομίζω ότι αυτό με υποχρεώνει να τοποθετηθώ, σε πολύ λίγο, για τα ζητήματα της σημερινής συγκυρίας.

Ξέρουμε ότι η Τουρκία βρίσκεται σε σχέσεις έντασης με την Ε.Ε., αλλά και με τη χώρα μας. Ξέρουμε, επίσης, ότι απειλεί διαρκώς ότι δεν θα σεβαστεί την περίφημη κοινή δήλωση Ε.Ε. - Τουρκίας. Άρα, ότι ζούμε σε ένα καθεστώς απειλών για πιθανές αυξημένες ροές το επόμενο διάστημα είτε μέχρι τις εκλογές ή αναλόγως με τα σχέδια που θα συζητηθούν.

Πάνω, λοιπόν, σε αυτό, θα πρέπει να κάνουμε μια συζήτηση. Αν έχουμε “plan b”, όχι σαν Ελλάδα, αλλά τουλάχιστον ως Ευρώπη, αν συμβεί αυτό, τι μέτρα θα πάρουμε.

Βλέπουμε ότι η Ευρώπη δεν ασχολείται σοβαρά με το προσφυγικό ζήτημα και αυτό είναι το οποίο δημιουργεί τεράστιο πρόβλημα και στις επιμέρους χώρες. Θέλω να σας πω ότι στη Μεσόγειο, με τα στοιχεία της Ύπατης Αρμοστείας, μπήκαν, σε αυτό το τετράμηνο, μέχρι, δηλαδή, και χθες, 23.000 πρόσφυγες και μετανάστες. Από αυτούς, οι 6.355 πήγαν στην Ισπανία, οι 9.408 πήγαν στην Ιταλία και οι 8.249 πήγαν στην Ελλάδα. Και, βεβαίως, είχαμε και 597 νεκρούς κατά αυτές τις μετακινήσεις.

Αυτό δεν είναι ένα νούμερο, προφανώς, που μπορεί να μας δημιουργήσει μια κατάσταση έκτακτων συνθηκών ή οτιδήποτε άλλο, ειδικά όταν έχουμε περάσει από άλλους αριθμούς και έχουμε καταφέρει να διαχειριστούμε την κατάσταση.

Όμως, θα πρέπει εδώ να τοποθετηθούν όλοι οι συνάδελφοι, γιατί νομίζω ότι υπάρχει μια υποκρισία. Από τη μια, στηρίζουμε τις κινητοποιήσεις των κατοίκων των νησιών, οι οποίοι διαφωνούν με τον εγκλωβισμό. Από την άλλη, είμαστε υπέρ του γεωγραφικού περιορισμού. Αυτά δεν είναι συμβατά. Ή είμαστε κατά ή δεν είμαστε. Δεν μπορείς να κοροϊδεύεις τους Μυτιληνιούς και τους άλλους νησιώτες και να τους λες «ναι, είμαι μαζί σας» και να τους κλείνεις το μάτι επειδή θεωρείς ότι θα βγάλεις υπεραξία πολιτική από την κινητοποίηση που κάνανε που, κατά τη γνώμη μου, δεν είχε καμία αποτελεσματικότητα. Γιατί, αυτά τα οποία χρειάζεται να γίνουν είναι πολύ πιο σοβαρά από το να κλείσουν τα μαγαζιά και να ενώνουν το προσφυγικό με το Φ.Π.Α, που είναι απαράδεκτο.

Λοιπόν, κατά συνέπεια, νομίζω ότι εδώ πρέπει να τοποθετηθούν όλοι. Ξέρουμε όλοι ότι έχουμε υπογράψει μια συμφωνία με την Τουρκία. Ξέρουμε ότι αυτή η συμφωνία προβλέπει γεωγραφικό περιορισμό. Ή θα πείτε ότι ήσαστε εναντία στη συμφωνία με την Ε.Ε. και την Τουρκία και θα εξηγήσετε τους λόγους ή θα πείτε ότι είσαστε ενάντια στον γεωγραφικό περιορισμό ή θα πείτε ότι είσαστε υπέρ, αλλά δεν θα κάνατε τέτοιου τύπου πολεμικές και κριτικές προς την Κυβέρνηση.

Νομίζω ότι η Ευρώπη, η οποία δεν θέλει να ρυθμίσει το θέμα, δεν θέλει να αντιμετωπίσει, πρώτον, τις αιτίες. Ποιες είναι οι αιτίες; Ο πόλεμος. Ο πόλεμος στη Συρία. Τι γίνεται; Πουλάνε όπλα στη Συρία και, στη συνέχεια, θα πουλάνε τσιμέντο για να την ανοικοδομήσουν. Και αφήνουν την Ελλάδα και τις χώρες του νότου να δέχονται όλη αυτή την πίεση, χωρίς να τους παρέχεται κανένα δικαίωμα.

Λέτε «γρήγορες διαδικασίες ασύλου». Με την ΕΑSΟ, δεν γίνονται γρήγορες διαδικασίες ασύλου, διότι η απονομή ασύλου είναι πράξη εθνικής κυριαρχίας. Δεν μπορεί να συμμετέχουν αλλοδαποί σε αυτή την πράξη εθνικής κυριαρχίας. Κατά συνέπεια, θα κάνουν δευτερεύοντα ζητήματα. Άρα, και οι προθεσμίες που προτείνονται σήμερα δεν νομίζω ότι θα λύσουν το πρόβλημα.

Το πρόβλημα είναι πολύ πιο περίπλοκο και απαιτεί μια πίεση προς τη μεριά της Ευρώπης για να πάρει θέση. Όσο δεν υλοποιεί τον επιμερισμό ευθυνών και δεν μοιράζει τους πρόσφυγες που έρχονται στην Ευρώπη, τότε το πρόβλημα δεν θα λυθεί. Εδώ, λοιπόν, μας ανοίγονται δύο λύσεις. Είτε θα πνίγουμε τους ανθρώπους, που δεν το θέλει κανείς, είτε με διάφορες φιλότιμες προσπάθειες, μάλιστα και αποκλεισμό εξόδου, θα γίνουμε Ιορδανία. Θέλετε να διαλέξετε τι ακριβώς θέλετε; Έχετε σενάριο; Έχετε όραμα για αυτήν τη χώρα τι θα κάνει με το προσφυγικό; Διότι περί αυτού πρόκειται. Αυτή είναι η συζήτηση. Μας ακούει και η κοινωνία. Είναι δυνατόν να θεωρούμε ότι η παράγραφος 2, αν πάει έτσι ή αλλιώς, γιατί άργησε και αν τώρα δοθούν όλα θα λυθούν; Δεν λύνονται όλα αυτά τα ζητήματα.

Πρώτον, έχουμε μια φοβερή ιδιαιτερότητα, ότι οι άνθρωποι που έρχονται στην Ελλάδα δεν θέλουν να μείνουν στην Ελλάδα. Αυτό δεν έχει συμβεί ποτέ. Ξέρετε ότι απορροφήσαμε 1 εκατομμύριο μετανάστες τη δεκαετία του 1990, οι οποίοι βρήκαν δουλειές, ενσωματώθηκαν και εντάχθηκαν, πήγαν στο σχολεία και έμαθαν τη γλώσσα; Αυτοί, όμως, ήθελαν να μείνουν στην Ελλάδα. Οι άνθρωποι που έρχονται εδώ δεν θέλουν να μείνουν στην Ελλάδα. Θέλουν να πάνε στην Ευρώπη. Δεν μπορούμε να είμαστε, λοιπόν, χωροφύλακες διπλοί και της Ευρώπης και των δικών μας αντιλήψεων τού πώς διεξάγεται το προσφυγικό. Αυτά πρέπει να ειπωθούν. Όπως ενώθηκε το Βίζενγκραντ και επέβαλε de facto κλείσιμο συνόρων, πρέπει να ενωθεί ο Νότος και να απαιτήσει από την Ευρώπη να υλοποιήσει τις αποφάσεις.

Κύριε Υπουργέ, επειδή είστε και πεπειραμένος, πρέπει να πάρετε πρωτοβουλία προς την Ιταλία και προς την Ισπανία και προς τη Μάλτα, για να φτιάξουμε ένα κοινό μέτωπο και να απαιτήσουμε εμείς από την Ευρώπη, όχι να απαιτεί η Ευρώπη και να ρωτάει πόσοι ήρθαν από τα νησιά, ενώ οι περισσότεροι είναι ευάλωτοι και να έχουν γίνει τα νησιά όπως έχουν γίνει και να πουλάμε εδώ πλειοδοσία ποιος θα πει ότι είναι πιο φρικτή η κατάσταση στα νησιά. Αν είναι δυνατόν, ο ΣΥ.ΡΙΖ.Α. και η Αριστερά είναι οι μόνοι που ανέκαθεν ενδιαφέρονται για αυτό το ζήτημα, όμως πώς να το λύσουν; Να απορροφήσουν όλα τα κονδύλια για να κάνουμε παντού ΚΥΤ για να υποδέχονται και να εξετάζουν τα αιτήματα ασύλου; Αυτό θέλουμε; Καταλαβαίνετε ότι αυτό θα σημάνει στην πράξη ότι εμείς αναλαμβάνουμε όλο το βάρος των ροών. Δεν πρέπει αυτό να το κάνουμε.

Πρέπει να πιέσουμε μέχρι τέλους για να αναλάβει η Ευρώπη το μερίδιο της ευθύνης που της αντιστοιχεί, ούτε είναι λύση να κάνουμε συμφωνίες με τη Λιβύη, που είναι ένα καθεστώς απερίγραπτο και βασανίζει τους ανθρώπους ή τους πουλάει στα σκλαβοπάζαρα, με μόνο αντίτιμο να μην έρθουν στην Ιταλία, ούτε εμείς με την Τουρκία να είμαστε σε αυτή τη διαρκή αμηχανία ότι θα μας «ανοίξει τη στρόφιγγα» και θα έρθουν. Νομίζω ότι έχουν απομυθοποιηθεί τα πάντα. Το 2015 έλεγαν ότι τους φέρνουμε με εμείς και ότι μάλιστα εγώ προσωπικά έλεγα «ελάτε». Είναι τόσο αστείες οι προσεγγίσεις που γίνονται σε ένα τόσο σοβαρό ζήτημα, όπως είναι η μετακίνηση πληθυσμών μετά από πόλεμο και για το πόλεμο δεν γίνεται κουβέντα.

Ο κύριος Μακρόν πήγε εκεί με την κυρία Μέι από την Αγγλία και συμμετείχαν στον πόλεμο με τον Τραμπ. Ενδιαφέρεται για τις πιθανές συνέπειες αυτού του πολέμου στην είσοδο στην Ελλάδα και στα νησιά; Δεν ενδιαφέρεται. Δεν πρέπει να του ζητηθεί ο λόγος; Δεν πρέπει να χτυπήσουμε και εμείς το χέρι μας σε ένα τραπέζι και να πούμε ότι δεν είναι δυνατόν η Ελλάδα, με αυτήν τη φτώχεια που βιώνει, τη λιτότητα και τα μνημόνια, να έχει να αντιμετωπίσει και αυτό το σοβαρό ζήτημα, ούτε είναι θέμα χρημάτων και πόσο μπορεί να τα απορροφήσει η Ελλάδα.

Δεν πρέπει να γίνουμε χώρος φιλοξενίας, αξιοπρεπούς ή αναξιοπρεπούς, προς τους πρόσφυγες σε καμία περίπτωση και όλοι πρέπει να πάρουν θέση και να πουν τι σχέδιο έχουν για την Ελλάδα. Δεν μπορούν να «ψαρεύουν σε θολά νερά» συνέχεια, ότι είναι κακοί οι Μυτιληνιοί που διαμαρτύρονται για την τα μαγαζιά, αλλά, προς Θεού, μην ακουμπήσουμε το γεωγραφικό περιορισμό και πάνε και στις δικές μας περιφέρειες. Όλοι πρέπει να είμαστε εντάξει και ταυτόχρονα να γίνεται γρήγορα το άσυλο, να επιδίδουμε όπου να’ ναι, αρκεί να συντμήσουμε τις προθεσμίες και τι θα γίνει; Πού θα πάνε; Αν πάρουν άσυλο δεν μπορείς να τους διώξεις. Αν δεν πάρουν, για να επαναπροωθήσεις γνωρίζουμε τι συμβαίνει και το γνωρίζαμε από το 2014, για τα εμπόδια που θέτουν οι πρεσβείες, που δεν αναγνωρίζουν τους πολίτες τους, για να μπορέσεις να κάνεις την επαναπροώθηση.

Τέλος, θέλω να πω ότι εγώ συμφωνώ με όλες τις προτάσεις που έκαναν οι φορείς σε εκείνη τη σημαντική συζήτηση που οργανώθηκε από το Υπουργείο. Επίσης, συμφωνώ με τις προτάσεις και τις αντιρρήσεις που είχανε και γι’ αυτό θέλω να κάνω έκκληση να γίνουν δεκτές ειδικά όσον αφορά την επίδοση και το θέμα της τελεσιδικίας, που δεν έχει να κάνει με αυτά που συζητάμε, δεν θα έχει καμία επίπτωση, γιατί έχουν γίνει λάθη στη μετάφραση και πρέπει να αποφασίσουμε να βάλουμε, όπως είναι οι Οδηγίες στις Γραμματείες της Κυβέρνησης, όταν γίνονται λάθη στην απόδοση των όρων, final decision είναι. Αφήστε το αν είναι οριστική ή τελεσίδικη. Στον ένα νόμο τον λέτε «οριστική», στον άλλο «τελεσίδικη». Όμως, η Οδηγία λέει «final decision» και δεν μπορεί να στερήσει κανείς το δικαίωμα της δικαστικής προσφυγής και του αιτήματος αναστολής που θα έχει ο άλλος.

Ούτε θα γλιτώσουμε, κύριε Υπουργέ, αν στις 60 ημέρες μέχρι να κάνει την αίτηση ακύρωσης θα του κόψουμε το φαΐ και τη φιλοξενία. Δηλαδή, φτάνουμε, ενώ τα έξοδα είναι τραγικά, να θεωρούμε ότι συμβάλουμε σε κάτι αν κόψουμε το φαΐ ή τη δουλειά, αν είχε δικαίωμα εργασίας, ο αιτών άσυλο. Είναι όλη αυτή η άσχημη εικόνα της Ευρώπης που δημιούργησαν, που τους βουτούσαν τα χρήματα που είχαν στις τσέπες τους, ώστε να ρεφάρουν την περίφημη φιλοξενία. Πολύ περισσότερο όταν αυτή η φιλοξενία είναι του επιπέδου που σχολιάζουμε όλοι.

Τέλος, καλώ να γίνει και στην Ολομέλεια για να βοηθηθεί η κοινωνία, γιατί με το προσφυγικό γίνανε όλες οι εκλογές στην Ευρώπη και είδαμε τα αποτελέσματα. Εάν θελήσει κάποιος, πάλι, να χρησιμοποιήσει το προσφυγικό ή τις κινητοποιήσεις τις χθεσινές, θεωρώντας ότι έτσι βλάπτει την Κυβέρνηση, θα καταλάβει, πολύ νωρίς, ότι βλάπτει τη Δημοκρατία, την ελευθερία, την αλληλεγγύη, την ανεκτικότητα και όλα αυτά προβλέπονται στο διεθνές δίκαιο που δεν μας έχει απομείνει τίποτα παρά, αν δεν σεβαστούμε το διεθνές δίκαιο, να γίνουμε ζούγκλα. Ο καθένας να επεμβαίνει σε όποια χώρα θέλει, να πουλάει τους ανθρώπους που ζητάνε καταφύγιο, να τους στέλνει σε τρίτη χώρα για να μην τους βλέπουν καν και να κάνουν αυτοί τις διαδικασίες ασύλου και να είμαστε χώρα, όχι του 18ου αιώνα, αλλά δεν ξέρω ποια.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κύριος Καρράς.

ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ: Με προβλημάτισε η κυρία Χριστοδουλοπούλου πάρα πολύ με τις τοποθετήσεις της, οπότε θα αναπροσαρμόσω και εγώ την τοποθέτησή μου ως εξής. Έρχεται το νομοσχέδιο αυτό, στο τρίτο μέρος, να εκσυγχρονίσει τον ν.4375 και εκεί είναι το κρίσιμο, διότι, ως προς τον πρώτο μέρος, η Οδηγία η οποία έπρεπε να έχει ενσωματωθεί ήδη, δεν θέλω να τοποθετηθώ.

Στη σκέψη μου, όμως, μπαίνει μια παράλληλη κατεύθυνση. Το νομοσχέδιο αυτό, χρονικά, συνέπεσε 10 ημέρες μετά τη δήλωση Ε.Ε.-Τουρκίας, στις 18 Μαρτίου του 2016. Και έχω το ερώτημα: έλαβαν υπόψη τους, υπήρξε ένα μοντέλο, ένα σενάριο, το οποίο θα αναπαριστούσε τις συνέπειες της δήλωσης αυτής προς την Ελλάδα ή προχωρήσαμε σε ένα σχέδιο νόμου το οποίο προϋφίστατο και δεν λάβαμε υπόψη μας αυτή την ακριβώς μεταβολή των πραγμάτων η οποία επήλθε; Διότι, μέχρι τότε, δεν είχαμε ακόμη αντιμετωπίσει ζητήματα ούτε μεγάλου εγκλωβισμού ούτε δεσμεύσεων της χώρας.

Θα μου επιτρέψετε να αναφέρω τρία σημεία. Η δήλωση Ε.Ε και Τουρκίας μας έλεγε ότι θα μένουν στα νησιά, θα εξετάζεται το αίτημα ασύλου στα νησιά και, όσοι δικαιούνται, θα φεύγουν. Όσοι δεν δικαιούνται, θα μένουν εκεί και θα αρχίσουν οι επιστροφές. Έγιναν αυτά; Έγιναν οι επιστροφές; Εξετάστηκαν τα αιτήματα ασύλου στον βαθμό εκείνο που θα απελευθέρωναν τα νησιά, ούτως ώστε να μην υπάρχει ανάγκη του εγκλωβισμού; Διότι, όταν αναγκάζεται η Κυβέρνηση και βγάζει, με το άρθρο 7 το σημερινό, αποφάσεις περί απαγόρευσης και περί γεωγραφικού περιορισμού, σημαίνει ότι έχουμε ένα έλλειμμα της διαδικασίας και της επιτυχίας της.

Δεύτερον, αυτή τη στιγμή, είναι άδηλος ο παράγων εάν η Τουρκία θα δεχθεί και σε ποια έκταση τις επιστροφές και αντίστοιχα και οι ευρωπαϊκές χώρες, οι δικές μας ευρωπαϊκές χώρες, δεν μας έχουν ικανοποιήσει στον αριθμό των μετεγκαταστάσεων, έστω και αν σαν νούμερο ακούγεται ικανοποιητικό.

Συνεπώς, το συμπέρασμα που βγάζω είναι ότι και ο ν. 4375 δείχνει να αποτυγχάνει, τουλάχιστον στη διαδικασία του ασύλου, αλλά, παράλληλα και να δίνουμε - εμείς δεν το θέλαμε, αλλά συνέπεσε, γιατί δεν λάβαμε τις πρόνοιες όταν νομοθετούσαμε τον Απρίλιο του 2016 - ένα προβάδισμα ελέγχου στην Τουρκία. Το δώσαμε αυτό, κύριοι Υπουργοί, το προβάδισμα με τη συμφωνία Τουρκίας - Ε.Ε.. Ακούω τώρα την κυρία Χριστοδουλοπούλου με πολλή προσοχή και λέει «πώς θα ασκήσουμε πίεση οι ευρωπαϊκές χώρες του νότου προς τη βόρεια Ευρώπη», διότι εκεί είναι το ζήτημα. Πριν ένα μήνα περίπου ήμουν στην Ουγγαρία και είδα, άκουσα και κατάλαβα πολλά.

Έχουμε τη δυνατότητα να ασκήσουμε την πίεση αυτή στην Ευρώπη μόνο με λεκτικά επιχειρήματα; Τα λεκτικά επιχειρήματα δεν αρκούν. Είμαι υποχρεωμένος, λοιπόν, να επαναφέρω εκείνο που έχω πει εξαρχής, θα μου συγχωρήσετε τον εγωισμό, αλλά το έχω πει από τον Απρίλιο του 2016, ότι οι τέσσερεις βαθμοί δικαιοδοσίας των διαδικασιών ασύλου είναι αποτυχημένοι.

Εγώ προτείνω η Υπηρεσία Ασύλου να μείνει, να ενδυναμωθεί, να λειτουργήσει. Δεν τίθεται θέμα προθεσμιών επιδόσεων, όμως, η ευρωπαϊκή νομοθεσία και ιδιαίτερα η Οδηγία 2013/32 μας δίνει ένα πλεονέκτημα, μας επιτρέπει να έχουμε έναν βαθμό διοικητικό και έναν βαθμό δικαστικό και λέει ότι, μετά τον διοικητικό βαθμό, να παρέχεται ουσιαστική δικαστική προστασία στον αιτούντα το άσυλο, του οποίου έχει απορριφθεί η αίτηση. Πώς θα παράσχουμε, λοιπόν, ουσιαστική δικαστική προστασία;

Εφηύραμε - και θα επιμείνω σε αυτό - έναν οιονεί δικαιοδοτικό βαθμό, ένα οιονεί δικαιοδοτικό όργανο, όπου αναθέσαμε και σε δικαστές τον ρόλο της πλειοψηφίας, φτάσαμε στο Συμβούλιο Επικρατείας, περιμέναμε ενάμιση χρόνο να βγάλει μια απόφαση, να μας πει εάν είναι συνταγματική ή όχι η συμμετοχή των δικαστών, μας είπε ότι είναι συνταγματική και επανερχόμεθα σήμερα στον ίδιο λόγο, αν θα βγάζουν συντομότερα τις αποφάσεις ή όχι.

Επαναφέρω, λοιπόν, την πρότασή μου. Διοικητικός βαθμός ενίσχυσης της Υπηρεσίας Ασύλου. Να φύγουμε από την ιδεοληψία της αιτήσεως ακυρώσεως. Η αίτηση ακυρώσεως έχει άλλους σκοπούς, δεν έχει σκοπό να κρίνει τα θέματα ασύλου. Τα θέματα ασύλου και τα θέματα μετανάστευσης ανήκουν στα ουσιαστικά διοικητικά δικαστήρια. Να πάμε, λοιπόν, σε πρώτο και τελευταίο βαθμό, στο Διοικητικό Εφετείο, υπό την ουσιαστική δικαιοδοσία του πλέον, να μπορεί να εξετάζονται τα ζητήματα.

Θυμίζω, γιατί πολλοί εξ ημών είμαστε νομικοί, ότι η αίτηση ακυρώσεως είναι η κρίση της διοικήσεως, όχι στην ουσία, δεν μπορεί να λάβει υπόψη της πραγματικά περιστατικά, λαμβάνει μόνο την εφαρμογή και την ερμηνεία του νόμου. Να πάμε, λοιπόν, σε ουσιαστική δικανική κρίση εκείνων που έχουν το αίτημα ασύλου, θα πάρουν την πλήρη προστασία, την οποία δικαιούνται, διότι το Διοικητικό Εφετείο θα δικάζει σε πρώτο και τελευταίο βαθμό. Κάνω μια παρένθεση για να πω ότι η αίτηση ακυρώσεως δεν κατοχυρώνεται συνταγματικά, ούτως ώστε να κρίνεται επιβεβλημένη, όπως επανέρχεται η διάταξη στο νομοσχέδιο που προτείνετε, κύριοι Υπουργοί. Να δούμε ποια αποτελέσματα θα φέρει αυτή η νέα ρύθμιση.

Γιατί το λέω αυτό; Έχω την αίσθηση ότι ίσως είναι η μοναδική οδός ευρωπαϊκής πίεσης, πίεσης προς την Ευρώπη και πίεσης προς την Τουρκία, διότι από την ώρα που θα αξιώνουμε με πλήρεις διαδικασίες να γίνονται δεκτοί εκείνοι που έχουν λάβει το άσυλο και δικαιούνται τη διεθνή προστασία, θα πρέπει να αξιώνουμε προς την Ευρώπη πλέον την αποδοχή τους και να αξιώνουμε και την επιστροφή εκείνων που δεν θα έχουν τύχει της διεθνούς προστασίας. Εκεί, πλέον, η Ευρώπη δεν μπορεί να τυρβάζει περί άλλων, διότι πλέον φτάσαμε στον πυρήνα του θέματος.

Σήμερα, όμως, δεν πιέζουμε την Τουρκία και μιλώ όχι για την Ελλάδα, μιλώ για την Ευρώπη. Η Τουρκία μας έδωσε και ένα μήνυμα προχθές, γιατί της δώσαμε και εμείς μήνυμα με τη δήλωση, η Ευρώπη της έδωσε με τη δήλωση του 2016. Έχουμε και τον Έβρο και να θυμίσω κάτι άλλο, ότι προστάτευσε τα σύνορα με τη Βουλγαρία. Έχει δημιουργήσει μια ζώνη 30 χιλιομέτρων, όπως ακούγεται, αποκλεισμού. Μπορεί, λοιπόν, να μας κατευθύνει όποτε θέλει.

Και θα τελειώσω ότι ακούω από έγκυρα χείλη ότι η χρηματοδότηση που γίνεται από την Ευρώπη, οι αξιώσεις που πρόβαλε στη Βάρνα ο Πρόεδρος της Τουρκίας για συμπλήρωση της συνεισφοράς, ένα μεγάλο ποσό που δεν μπορεί ή δεν θέλει να ελέγξει η Ευρώπη, κατευθύνεται σε εποικισμό μέσω επιλεγμένων προσφύγων και μεταναστών σε εποικισμό κουρδικών περιοχών. Έχουμε και αυτό το πρόβλημα το οποίο θα αντιμετωπίσουμε, ο Υπουργός θα το ξέρει. Δεν θέλω απάντηση. Φαντάζομαι ότι, από τους έγκυρους αυτούς αναλυτές που το έχω ακούσει, θα είναι ακριβές.

Όλα αυτά εμένα με οδηγούν σε απλούστευση διαδικασιών, ούτως ώστε ο καθένας να αναλάβει την ευθύνη του. Η μεν Ευρώπη να αποδεχθεί εκείνους τους οποίους όχι πια με την έννοια των ποσοστώσεων εάν έχουν το άσυλο θα μετακινηθούν στην Ευρώπη, έχουν το δικαίωμα. Δεν μπορεί κανείς, με το δικαιικό σύστημα, να το απαγορεύσει εάν δεν έχουν τη διεθνή προστασία, όμως, θα πρέπει να αποσυμφορήσουμε, γιατί εγώ δεν θέλω να μπω στη λογική αν ο εγκλωβισμός είναι σωστός ή όχι. Τον θεωρώ δεδομένο, εφόσον τον προβλέπει και η ευρωπαϊκή νομοθεσία. Εκείνο, όμως, που δεν θεωρώ δεδομένο είναι η διάρκειά του. Η διάρκειά του στα νησιά εξαρτάται από τις διαδικασίες ασύλου. Ας τα δούμε συνολικά και ας επανέλθουμε στη συζήτηση στην Ολομέλεια. Ευχαριστώ, κυρία Πρόεδρε.

ΘΑΛΕΡΙΤΗ ΜΑΡΙΑ (Αντιπρόεδρος της Επιτροπής): Τον λόγο έχει ο κ. Ψυχογιός.

ΓΕΩΡΓΙΟΣ ΨΥΧΟΓΙΟΣ: Ευχαριστώ, κυρία Πρόεδρε. Πρόκειται για την κατ’ άρθρον συζήτηση, οπότε θα επιδιώξω και εγώ να είμαι πολύ συγκεκριμένος και σχετικά σύντομος.

Τέθηκε το πολιτικό πλαίσιο, νομίζω με τον καλύτερο τρόπο, από τη συνάδελφο, την κυρία Χριστοδουλοπούλου, παρόλα αυτά, θεωρώ πάντα ότι υπάρχει και η δική μας ευθύνη στο πώς θα διασφαλίσουμε ότι υπηρετούμε το διεθνές δίκαιο, ότι δεν κάνουμε περικοπές δικαιωμάτων, ότι είμαστε στο ύψος μας, και σαν Ευρώπη και σαν Αριστερά, μέσα στις δύσκολες, ομολογουμένως, συνθήκες που έχουμε να αντιμετωπίσουμε. Επομένως, λαμβάνοντας υπόψη και το γεγονός ότι το προσφυγικό και το μεταναστευτικό είναι μια οριζόντια διαχωριστική γραμμή μετά τη σχέση εργασίας κεφαλαίου μεταξύ Αριστεράς και Δεξιάς και βλέπετε πώς επενδύεται αυτό πανευρωπαϊκά και στην Ελλάδα νομίζω αυτή η συζήτηση είναι καίρια και ακόμη και επιμέρους παρατηρήσεις επί των άρθρων έχουν πολιτικό περιεχόμενο.

Θα ξεκινήσω, λοιπόν, λέγοντας ότι με το παρόν νομοσχέδιο υπάρχει ενσωμάτωση της Οδηγίας 2013/33 και σε επιμέρους άρθρα, όπως το άρθρο 5, προβλέπεται η υποχρέωση ενημέρωσης προσφύγων και αιτούντων άσυλο. Με το άρθρο 11, η μέριμνα για την οικογενειακή ενότητα, με τα άρθρα 13 και 14, πρόσβαση στην εκπαίδευση, με το άρθρο 15, η απασχόληση, στο άρθρο 16, η επαγγελματική κατάρτιση, στο άρθρο 17, ιατροφαρμακευτική περίθαλψη και στο άρθρο 18, υλικές συνθήκες υποδοχής.

Πρέπει να σημειωθεί ότι, σε σχέση με την αρχική διαβούλευση, η Οδηγία έρχεται σαφώς βελτιωμένη και πολλά από αυτά που προβλέπει έχουν ήδη δρομολογηθεί από το Υπουργείο ή δρομολογούνται το επόμενο διάστημα. Επομένως, νομίζω ότι, και με την καθοριστική συμβολή των συναρμόδιων Υπουργείων, θα έχουμε τη δυνατότητα να φθάσουμε και πέρα από την Οδηγία το επόμενο διάστημα.

Πιο συγκεκριμένα, έχουμε να παρατηρήσουμε ένα ολοκληρωμένο πρόγραμμα εκπαίδευσης, το οποίο έχει ξεκινήσει να υλοποιείται από το 2016 και το οποίο συνεχώς διευρύνεται και βελτιώνεται. Έχουμε τη χορήγηση του ΑΜΚΑ για την απρόσκοπτη πρόσβαση στην ιατροφαρμακευτική περίθαλψη, την κατοχύρωση του δικαιώματος στην αγορά εργασίας, ήδη από τον 4375, και άλλες διατάξεις.

Κατά τα λοιπά, για το πρώτο μέρος του νομοσχεδίου, αξίζει να εστιάσω σε δύο ή τρία πολύ σημαντικά άρθρα. Το πρώτο είναι το άρθρο 8 όσον αφορά την κράτηση αιτούντων άσυλο. Με το άρθρο 8, λοιπόν, παραμένει σε ισχύ η διάταξη του άρθρου 46 του ν.4375/2016, αυτό είναι πολύ θετικό γιατί έτσι αποδεικνύεται η πολιτική μας βούληση και συνεχίζει να παραμένει αταλάντευτη βάσει των αρχών του Διεθνούς και Ευρωπαϊκού Δικαίου.

Έτσι, λοιπόν, αλλοδαπός ή ανιθαγενής που αιτείται διεθνούς προστασίας δεν κρατείται για μόνο τον λόγο ότι έχει υποβάλει αίτηση διεθνούς προστασίας. Κατ' εξαίρεση και για συγκεκριμένους λόγους, που απαριθμούνται περιοριστικά, μπορεί να κρατηθεί κάποιος που αιτήθηκε άσυλο μόνο στην περίπτωση που βρισκόταν ήδη υπό κράτηση και η κράτηση αυτή πρέπει να είναι για περιορισμένο χρονικό διάστημα.

Στο δε άρθρο 10, σχετικά με την κράτηση ανηλίκων, το άρθρο αυτό βελτιώνει το ισχύον νομοθετικό πλαίσιο του ν. 4375, αν και στόχος μας είναι σύντομα να προχωρήσουμε στην πλήρη απαγόρευση της διοικητικής κράτησης ανηλίκων, όπως, βέβαια, προκύπτει και από εκστρατείες του Συμβουλίου της Ευρώπης, άρα από τη Σύμβαση των Δικαιωμάτων του Παιδιού, πράγμα το οποίο, όμως, μας φέρνει στο άρθρο 22, το οποίο λέει ότι πλέον η αρμοδιότητα για τις δομές πηγαίνει στο Υπουργείο Κοινωνικής Αλληλεγγύης, οπότε πρέπει, με τη συνεργασία του Υπουργείου Μεταναστευτικής Πολιτικής και του Υπουργείου Κοινωνικής Αλληλεγγύης, να υπάρχουν οι δομές, οι χώροι, ώστε να μπορούν να φιλοξενούνται ασυνόδευτοι ανήλικοι και να προχωρήσουμε άμεσα στην πλήρη κατάργηση της διοικητικής κράτησής τους.

Στο άρθρο 28, προβλέπονται τροποποιήσεις στις διαδικασίες ασύλου. Εδώ, πρέπει να σημειωθεί ότι έγιναν ήδη πολύ σημαντικές βελτιώσεις στο συγκεκριμένο άρθρο πριν έρθει προς κατάθεση, ώστε, τελικά, να διασφαλίσουμε ότι οι συντμήσεις προθεσμιών δεν αφορούν σε βασικές διαδικασίες και εν τέλει δεν θίγουν ουσιώδη δικαιώματα των αιτούντων άσυλο. Σε κάθε περίπτωση, το έχει πει και ο ίδιος ο Υπουργός, θα πρέπει αυτές οι ρυθμίσεις, οι οποίες, για να πούμε τα πράγματα όπως είναι, μια Κυβέρνηση, όπως η δική μας, σε μια κανονική περίοδο, δεν θα τις έφερνε. Δηλαδή, είναι ρυθμίσεις που προβλέπονται και από τη συγκυρία, παρόλα αυτά, ακόμη και αυτές οι ρυθμίσεις, για να εφαρμοστούν, χρειάζεται σημαντική ενίσχυση και στελέχωση όλων των υπηρεσιών που έχουν να κάνουν με το προσφυγικό, την απονομή του ασύλου και την εξέταση των αιτήσεων. Πρέπει, λοιπόν, να προχωρήσουμε σε προσλήψεις και στελέχωση άμεσα.

Στη συνέχεια, θα πρέπει να δούμε τη διάταξη για την τελεσίδικη απόφαση, όπως αναφέρθηκε, ώστε να πετύχουμε την καλύτερη δυνατή εναρμόνισή μας με την Οδηγία και το ν. 4375 και να μην έχουμε περιστολή δικαιωμάτων ή της δίκαιης δίκης, όπως προβλέπεται από το 6 της Ευρωπαϊκής Σύμβασης.

Στο άρθρο 31, υπάρχει μια πολύ σημαντική πρωτοβουλία του Υπουργείου για απλοποίηση των διαδικασιών για τις άδειες διαμονής για εξαιρετικούς λόγους, οι οποίες πλέον θα χορηγούνται για τρία χρόνια και όχι για δύο, όπως ήταν μέχρι τώρα.

Μετά την ακρόαση φορέων, ήθελα να επισημάνω δύο θέματα. Το ένα επισημάνθηκε ήδη με τη νομοτεχνική και έχει να κάνει με την αναδρομικότητα, η οποία καταργείται, και το δεύτερο έχει να κάνει με τη λέξη «άπαξ», όπως ακούστηκε και από την Εισηγήτρια του Κομμουνιστικού Κόμματος και η οποία θεωρούμε ότι πρέπει να απαλειφθεί, διότι, χωρίς υπαιτιότητα κάποιου μετανάστη ή για αντικειμενικούς λόγους ή γιατί εξέπεσε από μια άδεια παραμονής, θα πρέπει να έχει πάντα το δικαίωμα να αξιοποιήσει τους «εξαιρετικούς λόγους». Αυτό ήταν και στη φιλοσοφία του ν. 4332/2015, όπως διαμόρφωσε την εφταετία για τους εξαιρετικούς λόγους.

Κλείνοντας, θα ήθελα να πω ότι είχαμε συζητήσει με το Υπουργείο και μας το είχαν θέσει και οι κοινότητες των μεταναστών - νομίζω ότι κάτι σχετικό θα προχωρήσει- για τα ασφαλιστικά δικαιώματα των ενηλίκων μεταναστών που σπουδάζουν στην Ελλάδα, ώστε να απολαμβάνουν τα ίδια δικαιώματα με τους ημεδαπούς φοιτητές ως προς την ασφάλισή τους. Να το δούμε αυτό, νομίζω ότι κάτι έχει προγραμματιστεί, αλλά να το δούμε στις επόμενες συνεδριάσεις και την Ολομέλεια.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Βάκη.

ΦΩΤΕΙΝΗ ΒΑΚΗ: Θα μου επιτρέψετε να τοποθετηθώ επί της αρχής. Θα κάνω κάποια γενικά σχόλια.

Θα ήθελα να ξεκινήσω κι εγώ την τοποθέτησή μου σήμερα με μια διαπίστωση σε σχέση με το Ευρωπαϊκό Δίκαιο που ενσωματώνουμε σήμερα με το παρόν νομοσχέδιο. Δεν είναι δυνατόν, συνάδελφοι, ας είμαστε ειλικρινείς, να μην αναφερθεί κανείς στο γεγονός ότι το πλαίσιο της Ε.Ε. για την υποδοχή των αιτούντων άσυλο, όπως έχει διαμορφωθεί τα τελευταία χρόνια, έχει απομακρυνθεί από ουσιαστικές πτυχές του ανθρωπιστικού δικαίου. Οι διατάξεις που ενσωματώνουμε σήμερα, όπως και άλλες που σχετίζονται, για παράδειγμα, με τον μηχανισμό του Δουβλίνου, πέρα από το ότι μεταθέτουν το βάρος στις χώρες πρώτης υποδοχής, απομακρύνονται από την ανθρωπιστική θεώρηση του δικαίου για το άσυλο.

Kαι σε σχέση με τη μακρά διοικητική κράτηση των αιτούντων άσυλο και σε σχέση με τον γεωγραφικό περιορισμό και σε σχέση με την κράτηση ανηλίκων και άλλων ευάλωτων κοινωνικών ομάδων – ευτυχώς, βελτιώνεται με την ενσωμάτωση και θα πω δύο λόγια στη συνέχεια - το Ευρωπαϊκό Δίκαιο καθορίζεται σήμερα από την πίεση συντηρητικών πολιτικών δυνάμεων για «αποτροπή» και «περιορισμό», άρα, πολλές από τις ενστάσεις που ακούστηκαν από τους φορείς είναι ορθές, στη βάση αυτής της ευρωπαϊκής πραγματικότητας, η οποία προφανώς και δεν εκφράζει τον προοδευτικό πολιτικό χώρο και στην Ευρώπη και στην Ελλάδα.

Γι’ αυτό, κυρίες και κύριοι της αξιωματικής αντιπολίτευσης, θα περίμενα να κάνετε μια κριτική στην μεγάλη οικογένεια την οποία ανήκετε, στο ευρωπαϊκό λαϊκό κόμμα, για την συγκεκριμένη πολιτική της στο προσφυγικό και θα περίμενα μια καταδίκη από την αντιπολίτευση και όχι ένα ρεπορτάζ για το τι υποδοχής έτυχε ο Πρωθυπουργός στη Λέσβο. Θα περίμενα μία καθαρή καταδίκη αυτών των οποίων είδαμε την προηγούμενη εβδομάδα, των νεοφασιστικών κύκλων στη Λέσβο που τρέφονται από ξενοφοβία, από ανθρωποκτόνες δράσεις απέναντι σε ανυπεράσπιστους ανθρώπους και μία καταδίκη για την επανεμφάνιση των ταγμάτων εφόδου για τους παρακρατικούς νεοκοντζαμάνηδες, οι οποίοι δεν δίστασαν να επιτίθενται σε ανυπεράσπιστους ανθρώπους. Τίποτα από όλα αυτά.

Τώρα, θα μπω λίγο στο νομοσχέδιο και στα δύο κύρια σημεία. Οι βασικές αλλαγές, λοιπόν, που εισάγονται αφορούν δύο τομείς της διαδικασίας ασύλου. Στη διοικητική μεταχείριση των αιτούντων άσυλο ως προς τον γεωγραφικό περιορισμό της ελευθερίας μετακίνησής τους και στο χρονοδιάγραμμα εξέτασης ενός αιτήματος ασύλου.

Ως προς το πρώτο ζήτημα, δίνεται η δυνατότητα στην αρμόδια διοικητική αρχή, δηλαδή, στην υπηρεσία ασύλου της έκδοσης κανονιστικής απόφασης σχετικής με τον περιορισμό της ελευθερίας κυκλοφορίας σε συγκεκριμένη γεωγραφική περιοχή για έναν αιτούντα άσυλο. Η συγκεκριμένη πρόβλεψη υφίσταται στο δίκαιο της Ε.Ε. και ενσωματώνεται και στην ελληνική έννομη τάξη.

Ήδη, η πρακτική αυτή, βεβαίως, εφαρμόζεται με τρόπο γενικευμένο στα νησιά πρώτης υποδοχής, στο πλαίσιο της συμφωνίας Ε.Ε. και Τουρκίας. Έχει κριθεί αντισυνταγματική από το Συμβούλιο της Επικρατείας. Με τη νομοθετική ρύθμιση, εισάγονται περιορισμοί σε σχέση με το εύρος και με τον χρόνο επιβολής του περιορισμού εφόσον αυτός αφορά πολύ σύντομο χρονικό διάστημα, ενώ δεν εφαρμόζεται γενικευμένα αλλά στα πλαίσια ατομικής απόφασης για κάθε αιτούντα άσυλο. Παρόλο που δεν καταργείται ο περιορισμός της ελευθερίας μετακίνησης εντός συγκεκριμένης περιοχής, δεν εφαρμόζεται πλέον γενικευμένα σε όλους όσους φθάνουν στα νησιά, αλλά ατομικά, μετά από εξέταση σκοπιμότητας και με στόχο την ταχύτερη εξέταση του αιτήματος ασύλου. Σημειώνεται ακόμη ότι η ταχεία, όχι όμως η πρόχειρη ή η αποσπασματική, εξέταση ενός αιτήματος ασύλου αποτελεί βεβαίως ζητούμενο σε μια λειτουργική πολιτεία και συμβάλλει στην ανθρωπιστική αντιμετώπιση των προσώπων που χρειάζονται διεθνή προστασία.

Ως προς το ζήτημα του χρονοδιαγράμματος της διαδικασίας ασύλου, εισάγονται διατάξεις στο νομοσχέδιο οι οποίες, πρώτον, μειώνουν τα μέγιστα όρια εντός των οποίων μπορεί ένας αιτών άσυλο να προσφύγει σε δεύτερο διοικητικό βαθμό, επιτροπή προσφυγών ή στη δικαιοσύνη, στο διοικητικό εφετείο. Οι βαθμοί, λοιπόν, της κρίσης παραμένουν τρεις, αυτό δεν αλλάζει, αλλά μειώνονται τα διαστήματα εντός των οποίων δύναται ο αιτών άσυλο να προσφύγει στον επόμενο βαθμό.

Δεύτερον, μειώνονται ακόμη περισσότερο τα χρονοδιαγράμματα που εφαρμόζονται στην ταχύρρυθμη διαδικασία, η οποία εφαρμόζεται στα σύνορα και βέβαια στα νησιά. Ο λόγος αυτής της επίσπευσης βασίζεται σε μια λογική αποτροπής κατάχρησης της διαδικασίας από πρόσωπα που γνωρίζουν ότι δεν δικαιούνται διεθνούς προστασίας, όπως είναι οι προερχόμενοι από τρίτες ασφαλείς χώρες.

Εν κατακλείδι, η σύντμηση αυτών των διαδικασιών, προφανώς, δεν κινείται στην κατεύθυνση της θωράκισης της διαδικασίας, εντούτοις, επειδή εμείς καλούμαστε σε αυτή τη χώρα πραγματικά να λύσουμε έναν γρίφο, δεν θα πρέπει να μη συνυπολογιστεί και το γεγονός του τεράστιου όγκου αιτήσεων ασύλου που κατατέθηκε στην Ελλάδα τα τελευταία χρόνια. Ήταν το υψηλότερο ποσοστό στην Ευρώπη.

Το 2018, κατατέθηκαν 58.661 αιτήσεις ασύλου στην Ελλάδα, εκ των οποίων οι μισές στα νησιά και έλαβαν καθεστώς προστασίας 10.364 άτομα. Με ένα, λοιπόν, τέτοιο όγκο υποθέσεων προς εξέταση, για την εύρυθμη λειτουργία του συστήματος και με στόχο να μπορούν όλοι οι άνθρωποι να βλέπουν τη διαδικασία τους να ολοκληρώνεται, σε ένα βαθμό, είναι κατανοητή η επίσπευση κάποιων ενδιάμεσων διαδικασιών.

Στα θετικά, επίσης, θα ήθελα να αναφερθώ και στις διατάξεις που αφορούν την κράτηση ευάλωτων ατόμων, ασυνόδευτων ανηλίκων και των γυναικών. Θετικό το γεγονός ότι διατηρείται ο ορισμός των ευάλωτων προσφύγων και η απαγόρευση, βεβαίως, της διοικητικής κράτησης όσων εξ αυτών ζητούν άσυλο. Περνά στην αρμοδιότητα του Υπουργείου Εργασίας και, συγκεκριμένα, στη Γενική Διεύθυνση Κοινωνικής Αλληλεγγύης, η μέριμνα για τους ασυνόδευτους ανήλικους μετά την ταυτοποίησή τους, ενώ η κράτηση ορίζεται ως έσχατο μέτρο και μόνο. Και για τις γυναίκες, μεταξύ άλλων, προβλέπεται ότι θα κρατούνται χωριστά από τους άντρες και ορίζεται και το αυτονόητο ότι δεν θα κρατούνται έγκυες ή μέχρι και 3 μήνες μετά τον τοκετό.

Τελειώνω με ένα πολιτικό σχόλιο. Η διαχείριση του προσφυγικού από την Ευρώπη, μέχρι στιγμής, με αυτά που ζήσαμε τα τελευταία χρόνια, με τείχη να ορθώνονται, με την πρόθεση να κατάσχονται τιμαλφή, το μόνο τελικά που κατάφεραν να κάνουν είναι να γεννήσουν τα ακροδεξιά τέρατα που βλέπουμε αυτή τη στιγμή. Συμφωνώ, λοιπόν, ότι χρειάζεται ένα ηχηρό μήνυμα η Ευρώπη, αλλά και ένας αναστοχασμός για το πού πάει τελικά αυτή η κατάσταση. Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Βορίδης.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Ευχαριστώ, κυρία Πρόεδρε. Καλό είναι να κάνουμε, κάποια στιγμή, μία ειλικρινή συζήτηση, για το ποιες είναι οι προθέσεις όλων μας στο ζήτημα αυτό. Ειλικρινή και βαθιά και χωρίς γύρω γύρω και με καθαρές κουβέντες. Υπάρχει μία άποψη, η οποία λέει ότι όλοι μπορούν να έρχονται και να πηγαίνουν όπου θέλουν. Αν κάποιος το λέει αυτό, ας το πει καθαρά, γιατί, αλλιώς, αυτοί οι οποίοι γεννούν τα ακροδεξιά τέρατα είναι αυτοί που περιφρονούν τους πολίτες και τα προβλήματά τους. Είναι οι πολιτικές ελίτ, οι οποίες κάθονται στα έδρανά τους και δεν επιθυμούν να ακούσουν κανέναν και όταν τίθενται ζητήματα από τους πολίτες, τους καθυβρίζουν και τους λένε ακροδεξιούς. Οι πολίτες έχουν πραγματικά προβλήματα, άρα, λοιπόν, η υποχρέωση αυτών που θέλουν να διεκδικούν πολιτικές ηγεμονίες είναι να επιλύουν αυτά τα προβλήματα.

Πρέπει να τα επιλύσουν με σεβασμό στα ανθρώπινα δικαιώματα όλων; Η απάντηση είναι «ναι». Αλλά, για να έρθουμε τώρα σε αυτή τη κουβέντα και να την κάνουμε πιο εξειδικευμένη. Ανθρώπινα δικαιώματα έχουν όλοι και οι παράνομοι μετανάστες και οι πρόσφυγες, άρα αυτά πρέπει να γίνονται σεβαστά. Από τα δικαιώματα, όμως, στον δικαιωματισμό, αυτό είναι μία άλλη συζήτηση και ένα άλλο μέγεθος. Το να χρησιμοποιούνται τα ανθρώπινα δικαιώματα, στην πραγματικότητα, ως όχημα με ερμηνείες που οδηγούν σε αυτό το πρώτο ερώτημα, το απαντούν που είναι «να έρθουν όλοι και να πάνε όπου θέλουν», αυτό είναι που στην πραγματικότητα γεννά το ζήτημα. Θα πω συγκεκριμένα για ποιο πράγμα μιλάμε. Ανθρωπιστικής προστασίας δικαιούνται όλοι; Όχι, μόνο οι πρόσφυγες. Αυτό ανοίγει την συζήτηση της ταχείας διεκπεραιώσεως των αιτήσεων. Ταχείας και αποτελεσματικής. Αυτό είναι που θέτει το ζήτημα, γιατί, αλλιώς, τι μας ενδιαφέρει. Αν είναι όλοι να έχουνε το ίδιο, τι ενδιαφέρει η διεκπεραίωση των αιτήσεων;

Ερχόμαστε τώρα στην τεχνική κουβέντα. Εφόσον ενδιαφέρει η ταχεία διεκπεραίωση, γιατί ενδιαφέρει; Γιατί άλλη θα είναι η μεταχείριση του πρόσφυγα, άλλη θα είναι η διαχείριση του παράνομου μετανάστη. Είμαστε σύμφωνοι με αυτά; Εγώ δεν είμαι σίγουρος, το λέω ειλικρινά. Γιατί εγώ βλέπω, δεν το βλέπω μόνο στην Ελλάδα, το βλέπω και αλλού, γιατί αυτή η συζήτηση δεν είναι τοπικού χαρακτήρα, έχει διεθνή χαρακτηριστικά. Εγώ να συμφωνήσω με τον συνάδελφο που το είπε, ναι, πράγματι εδώ δημιουργούνται ορισμένες διαφοροποιήσεις και γραμμές. Άλλες είναι οι προσεγγίσεις που έχει η Δεξιά στο ζήτημα αυτό, πανευρωπαϊκά, και άλλες είναι οι προσεγγίσεις που έχει η Αριστερά, αλήθεια είναι αυτό. Αλλά, για να δούμε τώρα ποια είναι η ορθολογική διαχείριση και η σωστή διαχείριση του ζητήματος.

Όταν, λοιπόν, γίνεται αυτή η διάκριση, ερώτηση συγκεκριμένη. Είναι δυνατόν να κρατάει η διαδικασία αυτή 7- 8 χρόνια, για να εκκαθαριστεί δικαστικά και όταν θα εκκαθαριστεί δικαστικά, τι νόημα θα έχει η εκκαθάρισή της;

Θα είναι 8 χρόνια ο άλλος εδώ, θα έχει οικογένεια, θα έχει κάνει παιδιά και τι θα του πει, δηλαδή, το δικαστήριο τότε; Ξέρετε, απορρίπτεται η αίτηση, η προσφυγή, η αίτηση ακύρωσης; Αυτά συμβαίνουν τώρα, στην πραγματικότητα και επί του πεδίου, αυτά γίνονται, όχι μόνο στην Ελλάδα, παντού αυτό γίνεται. Γι’ αυτό, αυτή η πολιτική είναι αυτοκτονική, γι’ αυτό δεν έχει κανένα νόημα να συνεχίσει, γι’ αυτό πρέπει να συζητήσουμε πραγματικές επισπεύσεις, γι’ αυτό πρέπει να εκκαθαρίζονται πράγματι γρήγορα. Εδώ, πρέπει να είμαστε αποφασιστικοί. Ακούω «η κατάργηση της ενδικοφανούς προσφυγής θίγει δικαιώματα». Γιατί, παρακαλώ; Σε όλες τις διοικητικές πράξεις υπάρχει ενδικοφανής προσφυγή; Ο Έλληνας πολίτης έχει ενδικοφανή προσφυγή σε όλες τις πράξεις της διοικήσεως; Η ενδικοφανής προσφυγή, όπως γνωρίζουμε όλοι οι νομικοί, προβλέπεται ειδικά στον νόμο. Μπορεί και να μην προβλέπεται και να υπάρχει προσφυγή στην κρατική δικαιοσύνη. Υποχρεωτικό είναι; Όταν δεν υπάρχει ενδικοφανής προσφυγή, θίγονται τα δικαιώματα του Έλληνα διοικούμενου; Παραβιάζονται, αλήθεια; Πού τα λέει αυτά; Γιατί τα διαβάζω τώρα εδώ, σε κάτι κείμενα επιτροπών ανθρωπίνων δικαιωμάτων. Πού τα είδαν γραμμένα;

Δηλαδή, όταν δεν υπάρχει ανασταλτικό αποτέλεσμα στην εκτέλεση μιας διοικητικής πράξης απευθείας και είναι εκτελεστέες, που είναι ο κανένας - όλες οι διοικητικές πράξεις καταρχήν είναι εκτελεστέες και άμεσα – υπάρχει παραβίαση των δικαιωμάτων των πολιτών; Σοβαρά, κύριοι Υπουργοί; Παρακαλώ πολύ, να το εφαρμόσετε και στη φορολογία αυτό για να δούμε τι θα γίνει.

Παρακάτω, υπάρχει πρόβλημα, δήθεν, με την αναστολή. Άκουσα «κλάμα» για τις επιδόσεις. Επιδίδονται, συνάδελφοι, οι εφέσεις στους δικηγόρους; Όταν ορίσει κάποιος πληρεξούσιο, νομίμως, δεν επιδίδονται οι εφέσεις στους δικηγόρους; Ναι. Πού είναι το πρόβλημα εδώ στο να το ορίσουμε και για τους αλλοδαπούς αυτό; Άρα, δεν καταλαβαίνω τη συζήτηση ή μάλλον την καταλαβαίνω και πάρα πολύ καλά, γιατί η συζήτηση αυτή στοχεύει στο πρώτο. Στοχεύει, στην πραγματικότητα, ότι επειδή δεν μπορούμε να πούμε ανοιχτά ότι θέλουμε την πολιτική του «ελεύθερα, περάστε όλοι», το κάνουμε με τεχνικούς τρόπους. Αυτή είναι η πραγματικότητα σήμερα.

Θα ρωτήσω και κάτι άλλο. Έχει, φυσικά, δικαιώματα ο αλλοδαπός και αυτονόητα πρέπει τα δικαιώματα του να γίνονται σεβαστά. Έχει δικαίωμα να λέει ψέματα στις Αρχές; Είναι δικαίωμά του αυτό; Το ξέρετε ότι αυτό τιμωρείται για τον πολίτη; Ο πολίτης τιμωρείται αν κάνει ψευδή αναφορά στις Αρχές. Ο αλλοδαπός που παριστάνει ότι είναι πρόσφυγας και λέει ψέματα για όλα, για το όνομά του, για τον τόπο καταγωγής του, για την εθνικότητά του, για το πού είναι πολίτης στη χώρα, αυτός δεν έχει καμία υποχρέωση να πει αλήθεια; Ποια είναι η κύρωση του Έλληνα πολίτη; Κύριε συνάδελφε, όταν εσείς θα αναφέρετε ψέματα σε οποιαδήποτε Αρχή, η κύρωση είναι ότι απορρίπτεται η αίτησή σας ή μήπως σας ασκείται και δίωξη; Σας ασκείται και δίωξη.

Λέω, λοιπόν, μόνο δικαιώματα; Υποχρέωση καμία; Άρα, λοιπόν, αυτό όλο πρέπει να μπει μέσα σε πλαίσιο. Εγώ αυτό καταλογίζω, γι' αυτό λέω να κάνουμε μια ειλικρινή συζήτηση. Άκουσα την κυρία Χριστοδουλοπούλου, η οποία είχε συγκεκριμένη πολιτική και εφαρμόστηκε για πολύ μεγάλο χρονικό διάστημα. Ήταν η πολιτική του «σας αφήνουμε να περάσετε στην Ευρώπη». Άκουσα τη δεύτερη θέση της, να «χτυπήσουμε το χέρι». Κυρία Πρόεδρε, είστε εξοικειωμένη με τα ευρωπαϊκά. Είναι μέσα στον σκοπό της Ε.Ε. και έχουν χωρίσει κυριαρχία τα εθνικά κράτη για τα ζητήματα μεταναστευτικής πολιτικής στην Ε.Ε.; Μπορεί κάποιος να μου απαντήσει στο ερώτημα, για να μην τρελαινόμαστε μεταξύ μας; Η απάντηση είναι «όχι», δεν έχουν χωρίσει τα κράτη κυριαρχία για τη μεταναστευτική πολιτική στην Ένωση.

Μπορεί να προσπαθούν να βγάλουν κατευθυντήριες γραμμές και να εναρμονίσουν πολιτικές, βεβαίως, αλλά υπάρχει αυτό ως επιβολή, είναι μέσα στις Συνθήκες; Είναι μέσα στις Συνθήκες; Όταν, λοιπόν, έρχονται χώρες – που έρχονται, γιατί αυτό έχουμε μπροστά μας- που λένε «εγώ δεν θέλω αυτό», τι ακριβώς λέμε να κάνουμε; Αυτοί ασκούν εθνική κυριαρχία. Άρα, λοιπόν, αυτό πώς θα το λύσετε; Το κάνει η Ουγγαρία, το κάνει η Τσεχία, το κάνει η Αυστρία. Το κάνουν αυτές οι χώρες. Να πω ότι κακά κάνουν; Αίσχος και ντροπή, καταισχύνη. Θα δακρύσουμε όλοι μαζί γι' αυτό που κάνουν.

Αυτό τώρα είναι αποτελεσματικό, που μου λέτε; Ακούστε, η Ελλάδα το πρόβλημά της δεν θα το λύσει με το να κάνει ευχές. Επειδή κάνει ευχές δεν το λύνει. Η Ελλάδα βρίσκεται με το θέμα. Η Ιταλία βρίσκεται με το θέμα. Και είναι προφανές ότι δεν θα ισχύσουν όλα αυτά, όπως και δεν έχουν ισχύσει.

Ποιο είναι το μέγιστο της ευρωπαϊκής αλληλεγγύης; Το ξέρουμε. Δεν το ξέρουμε ποιο είναι; «Πάρτε λεφτά». Αυτό είναι το μέγιστο της ευρωπαϊκής αλληλεγγύης και εκεί εξικνείται. Τέλος. «Πάρτε λεφτά και λύστε το και κάντε τα άσυλα και κάντε τα camps και κάντε τα hot spots και κάντε ό,τι είναι να κάνετε».

Άρα, λοιπόν, εδώ, οφείλει κανείς, με ρεαλιστικό τρόπο, αναγνωρίζοντας τις παραμέτρους, να υπερασπιστεί, μαζί με τα ανθρώπινα δικαιώματα όλων όσων έρχονται εδώ, παρέχοντας την ανθρωπιστική προστασία, που πρέπει να παρασχεθεί σε αυτούς που την δικαιούνται, ταυτόχρονα, να βλέπει και τις πραγματικότητες και τις αναγκαιότητες του ελληνικού λαού και το πώς πρέπει να υπερασπιστεί όλα τα ζητήματα, τα οποία συνέχονται και δεν είναι μόνον τοπικού χαρακτήρα. Εγώ θα πω ότι είναι εθνικού χαρακτήρα και συνέχονται με αυτήν την πολιτική. Εκεί αποτυγχάνει η Κυβέρνηση και δεν αποτυγχάνει γιατί δεν μπορεί. Αποτυγχάνει, γιατί - και αυτό φαίνεται και από τις τοποθετήσεις, την εσωτερική τοποθέτηση που έχει ο ΣΥΡΙΖΑ - στην πραγματικότητα, εκείνο που θέλει η ψυχή του είναι μία πολιτική ελεύθερης εγκατάστασης όλων, όπου θέλουν.

Σας ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Πάλλης.

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ): Θα ήθελα να κάνω κάποια σχόλια, πολιτικά περισσότερο. Καταρχήν, η συζήτηση, επί της ουσίας, του νομοσχεδίου συνεχίζει να είναι γόνιμη και θεωρώ ότι θα έχουμε και περαιτέρω βελτιώσεις, διότι αυτός είναι ο πρώτος στόχος για την καλύτερη δυνατή νομοθέτηση.

Όμως, σε τούτη τη συγκυρία, νομίζω ότι απαιτείται πολιτική ευθύτητα και θάρρος. Μικροπολιτική τύπου «και με τον χωροφύλαξ και με τον αστυφύλαξ», ιδίως από την αξιωματική αντιπολίτευση, είναι, αν μη τι άλλο, απαράδεκτη.

Όλο αυτό το διάστημα, κατηγορούμαστε ότι θα κάνουμε μόνιμες προσλήψεις και θα έρθει η επόμενη κυβέρνηση - που δεν θα έρθει, αλλά έτσι ελπίζουν- και θα τους απολύσει. Αυτούς, που προτείνετε για μόνιμες προσλήψεις στο άσυλο, θα τους απολύσετε; Είναι ένα ερώτημα.

Μας κατηγορείτε ότι ανανεώνουμε συμβάσεις ανθρώπων που έχουν εμπειρία, γιατί αυτό είναι το ζήτημα, να αποκτήσουν εμπειρία, είναι ειδική υπηρεσία. Θα μας καταγγείλετε ότι πάμε να τους μονιμοποιήσουμε; Ότι έχουμε κάνει πελατειακές σχέσεις με τους ανθρώπους αυτούς; Αποφασίστε, αλλά πείτε μας έναν δρόμο, μια άποψη. Δεν γίνονται όλα μαζί.

Η κυρία Χριστοφιλοπούλου έθεσε πολλά θέματα στη βάση τους, αλλά μπούσουλάς μας είναι η Συνθήκη της Γενεύης. Αυτό βρήκαμε εμείς, τη Συνθήκη της Γενεύης και εκεί επάνω πατάμε.

Η υποκρισία και η ιδεοληψία είναι δικό σας ζήτημα. Κι έτσι «στρογγυλά», όπως το θέσατε, κύριε Βορίδη, πρέπει να σας πω ότι η πολιτική δεν πρέπει να είναι πάντα «στρογγυλή», όπως η μπάλα, αλλά θέλει και «γωνίες» και, κάποιες φορές, πρέπει να διαλέγουμε και να πάψουμε να «χαϊδεύουμε» κάποιους. Απώτερος στόχος των επιδιώξεών σας, έτσι όπως το λέτε «στρογγυλά», επί της ουσίας, είναι η ιδεοληψία σας να μην έρχεται κανένας εδώ πέρα. Αυτή είναι η ιδεοληψία η δικιά σας. Μας κατηγορείτε για το αντίθετο, ότι θέλουμε να έρχονται όλοι, αλλά η δική σας ιδεοληψία - και το λέτε και δημόσια- ακόμα και να τους πνιγούμε στη θάλασσα, δεν θα σας πείραζε, παραβιάζοντας τις Συνθήκες. Το λένε οι συνάδελφοί σας.

Είστε υπεύθυνοι για τον εγκλωβισμό στις χώρες πρώτης υποδοχής όταν στηρίζατε - και αυτή είναι η πολιτική της Δεξιάς στην Ευρώπη του Δουβλίνου 1 και 2- συνηγορήσατε και συμβάλλατε σε αυτή την πολιτική τόσα χρόνια; Είναι ο μπούσουλάς σας; Αυτή είναι η Δεξιά προσέγγιση στο προσφυγικό. Στηρίζετε την ανάληψη της εθνικής κυριαρχίας και του κράτους ευθυνών; Δεν καταλαβαίνω γιατί δεν θέλουμε τις Μ.Κ.Ο. γενικά, αλλά κάποιες τις θέλουμε; Έχετε δεσμεύσεις από το παρελθόν; Όταν μπαίνει το κράτος, ειδικά στα θέματα της υγειονομικής κάλυψης και της έκδοσης με κρατική σφραγίδα εγγράφων που θα πιστοποιούν την κατάσταση του πρόσφυγα, πώς σας ήρθε πάλι, ενώ φωνάζετε να φύγουν οι Μ.Κ.Ο., να ξαναέρθουν σε αυτόν τον τομέα; Θέλουμε μια εξήγηση και γι’ αυτό.

Θα κλείσω λέγοντας ότι για όλα αυτά που συμβαίνουν στον τόπο μου, στη Λέσβο, και ειδικότερα στον χώρο κρατικής ευθύνης και μιλάμε για τη Μόρια, γιατί οι υπόλοιπες 2.000 θέσεις είναι από πολύ καλές έως εξαιρετικές στο Καρά Τεπέ και στις υπόλοιπες δομές που υπάρχουν και έχουμε ένα πρόβλημα συγκεκριμένο στο ΚΥΤ. Ένα ΚΥΤ, το οποίο εσείς ξεκινήσατε να φτιάξετε χωρίς αδειοδοτήσεις, χωρίς αίτημα να συνδεθεί η αποχέτευσή του με το δίκτυο, απλά, πήγατε και το κάνατε. Εσείς δημιουργήσατε, μετά το κλείσιμο της Παγανής και τη μείωση των ροών, έναν χώρο υποδοχής στη Λέσβο ξανά. Αναγνωρίστε τις ευθύνες σας και, αν μη τι άλλο, την υποκρισία όταν επιδοκιμάζετε βομβαρδισμούς στη Συρία προχθές και την ευθύνη του ΣΥΡΙΖΑ για τις προσφυγικές ροές. Αν μη τι άλλο, αυτό είναι αστείο, το καταλαβαίνουν και ανήλικοι, όχι μόνο ενήλικοι, όπως είμαστε εμείς, ειδικά εάν έχουμε θέση ευθύνης στο Κοινοβούλιο.

Σε σχέση τώρα με τις ψευδείς δηλώσεις των προσφύγων, κατά κόρον οι ψευδείς δηλώσεις στον δημόσιο λόγο στελεχών της Αξιωματικής Αντιπολίτευσης είναι κάτι που σας χαρακτηρίζει. Στο σπίτι του κρεμασμένου, μη μιλάτε για σχοινί, είναι ντροπή αν μη τι άλλο.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Βαρβιτσιώτης.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Νέας Δημοκρατίας): Κατ’ αρχάς, να μείνω στο τελευταίο σχόλιο. Ξέρετε, ο πρωταθλητής του ψέματος, ο κ. Τσίπρας, χθες, έγινε δεκτός πανδήμως από τον λαό της Μυτιλήνης, μάλιστα, με πολύ ωραίο τρόπο, οπότε μη μιλάτε για ψέματα. Παρακαλώ, δηλαδή ΣΥΡΙΖΑ και ψέμα είναι ταυτισμένο στη συνείδηση του ελληνικού λαού. Μέχρι και για τις φρεγάτες, μας είχε πει ότι δεν είναι καλές για τον ανθυποβρυχιακό πόλεμο, μετά μας είπε ότι θέλει να τις πάρει και μετά διαψεύστηκε από τους Γάλλους. Δηλαδή, τα ψέματα είναι σε καθημερινή χρήση. Σας παρακαλώ.

Να πάμε τώρα στην ουσία του θέματος, γιατί κάπου έχετε μπερδευτεί. Έχετε μπερδευτεί πάρα πολύ στο ποια θεωρείτε ότι είναι η αριστερή προσέγγιση. Η αριστερή προσέγγιση εφαρμόστηκε στην Ευρώπη, με αποτέλεσμα 1.000.000 πέρασαν από την Ελλάδα. Η Ελλάδα έπαυσε να είναι χώρα και έγινε χώρος διέλευσης. Καταργήθηκαν όλες οι διαδικασίες ταυτοποίησης, ελέγχου, καμία διοικητική πράξη. Μπαίνανε καραβιές στη Μυτιλήνη, ερχόντουσαν καραβιές στον Πειραιά. Φεύγανε με λεωφορεία στην Ειδομένη και, κάποια στιγμή, οι υπόλοιπες χώρες αποφάσισαν ότι η αριστερή προσέγγιση δεν τους ταιριάζει, δεν τους αρέσει. Όλες οι κυβερνήσεις, δεν υπήρχε δεξιά ή αριστερή. Σήκωσαν φράκτες, κλείσανε σύνορα, βάλανε σκληρές πολιτικές και είπαν «δεν θέλουμε να γίνει η Ευρώπη ελεύθερος χώρος διέλευσης όποιου θέλει να περάσει τα σύνορα». Εμείς, με αυτή τη θέση συμφωνούμε.

Δεν θεωρούμε ότι η Ελλάδα είναι ανοικτή στον οποιονδήποτε θέλει να περάσει τα σύνορά της. Το λέμε, το βροντοφωνάζουμε, το υποστηρίζουμε, το εφαρμόσαμε και θα το ξαναεφαρμόσουμε. Εσείς, αν έχετε άλλη θέση, πηγαίνετε να πείτε στους νησιώτες ότι «εμείς θέλουμε να επιστρέψουμε στις ανεξέλεγκτες ροές του 2015».

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ) : Εγώ ήμουν στη Μόρια χθες το βράδυ με τους κατοίκους.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Νέας Δημοκρατίας): Σας παρακαλώ, κύριε Πάλλη, αρκετά ανεχτήκαμε το ύφος και τον τόνο, το να κατηγορείτε διαρκώς τους πολίτες που αγανακτούν και επειδή διαδηλώνουν επιτέλους κατά της Κυβέρνησής σας να τους λέτε και φασιστοειδή. Αρκετά το έχουμε ανεχτεί και από εσάς και από τους συναδέλφους σας. Πηγαίνετε να πείτε, λοιπόν, στη Μυτιλήνη ότι όλοι αυτοί που διαδήλωναν ήταν φασίστες.

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ): Δεν είπα αυτό.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Εδώ, θέλουμε να ξεκαθαρίσουμε ορισμένα πράγματα επί του νομοσχεδίου.

Εμείς δεχόμαστε, με παρατηρήσεις, οι οποίες έχουν να κάνουν με τη βελτίωση των συνθηκών για την απόδοση του καθεστώτος προστασίας και θεωρούμε ότι εκεί που το Κράτος αδυνατεί, θα πρέπει να έρχεται και η Κοινωνία των Πολιτών να συνδράμει. Εμείς δεν είπαμε ποτέ «έξω η Κοινωνία των Πολιτών», είπαμε ότι η Κοινωνία των Πολιτών δεν μπορεί αυτεπαγγέλτως να υποκαθιστά το Κράτος, χωρίς κανόνες, χωρίς έλεγχο, χωρίς καμία λογοδοσία. Το αντίθετο. Εμείς πιστεύουμε στην Κοινωνία των Πολιτών και μπορεί να το υποκαθιστά και εκεί που όλοι οι φορείς λένε ότι το Κράτος δεν μπορεί να πιστοποιήσει τα θύματα βασανιστηρίων, λέμε ναι, το Κράτος ας επιλέξει έναν φορέα, εκτός των κρατικών δομών, τον οποίο θα κρίνει και θα ελέγχει ότι είναι ικανός να το πιστοποιήσει.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Κύριε Βαρβιτσιώτη, έχετε ξεπεράσει τον χρόνο. Σας παρακαλώ να τελειώνετε. Δεν εξαιρείστε από τον χρόνο.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Κυρία Πρόεδρε, θα ολοκληρώσω.

Κύριε Υπουργέ, θα ήθελα να αναφερθώ σε δύο παρατηρήσεις, τις οποίες δεν άκουσα, εκ των οποίων τη μια την είχατε προαναγγείλει. Ήταν για το μόνιμο μηχανισμό αποζημιώσεων των κατοίκων που υφίστανται φθορές στην περιουσία τους και είπατε ότι θα το σκεφθείτε. Ήρθατε σήμερα, δεν φέρατε καμία βελτίωση. Να περιμένουμε βελτίωση ή να πούμε στους κατοίκους ότι τελείωσε, ό,τι αποζημιωθήκατε, αποζημιωθήκατε και πάλι θα είναι πολιτικά εκβιαζόμενοι, για να πούνε ένας καλός υπουργός θα έρθει να μας δώσει αυτά που μας χρωστάει;

Το δεύτερο. Κύριε Υπουργέ, εγώ θέλω να σας θέσω και άλλο ένα θέμα, το οποίο το βρίσκω πολύ κακό σε ένα νομοσχέδιο που θέλετε να πείτε ότι είναι βελτίωση. Άρθρο 35. Πώς επιλέγετε τους προϊσταμένους του Υπουργείου σας. Έχετε καταλάβει ότι σε τρεις διευθύνσεις βάζετε τρεις διαφορετικές κατηγορίες προϊσταμένων και φτάνετε να επιλέγεται προϊστάμενος ΔΕ;

Στο άρθρο 35 λέτε ότι στη διεύθυνση μεταναστευτικής πολιτικής προΐστανται υπάλληλοι του κλάδου ειδικότητας ΠΕ Διοικητικού Οικονομικού. Στο τμήμα διασφάλισης ποιότητας βιομετρικών δεδομένων της διεύθυνσης ηλεκτρονικών αδειών διαμονής, προΐστανται υπάλληλοι του κλάδου ειδικότητας ΠΕ Πληροφορικής -δεν έχετε κανέναν στο Υπουργείο, από ό,τι γνωρίζω- ή ΤΕ Πληροφορικής και ελλείψει αυτών, υπάλληλοι του κλάδου ειδικότητας ΔΕ Προσωπικού Ηλεκτρονικών Υπολογιστών. Θα βάλετε προϊστάμενο τον ΔΕ χειριστή κομπιούτερ; Αν δεν είναι αυτό μια φωτογραφία από εδώ έως απέναντι…

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Συγνώμη, αυτό που λέτε έχει σχέση με αυτό που είπατε προηγουμένως για διευθυντές των υπηρεσιών κ.λπ.;

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Θέλετε να σας το εξηγήσω;

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Κύριε Βαρβιτσιώτη, κατανοείτε φαντάζομαι πλήρως τη λέξη «ελλείψει». Την κατανοείτε.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Θα παρακαλούσα να μην το εξηγήσετε. Θα απαντήσει ο Υπουργός.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Θα το εξηγήσω. Γιατί έχετε τρεις διευθύνσεις ηλεκτρονικές και βάζετε τρεις διαφορετικές κατηγορίες για να είναι υποψήφιοι προϊστάμενοι.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Δεν θέλουμε να το εξηγήσετε, κύριε Βαρβιτσιώτη. Αν γνωρίζετε τους οργανισμούς, κύριε Βαρβιτσιώτη, αυτό είθισται να συμπεριλαμβάνεται το «ή, ή», πάντα στους οργανισμούς.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Εγώ ξέρω ότι είθισται ελλείψει αυτών ότι πάει ΠΕ Διοικητικού Οικονομικού. Η τρίτη κατηγορία είναι ΠΕ Διοικητικού Οικονομικού, ελλείψει αυτών.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ. ΑΡ.): Ευχαριστώ, κυρία Πρόεδρε.

Κύριε Υπουργέ, είναι η πρώτη νομοθετική πρωτοβουλία που λαμβάνει το Υπουργείο, νομίζω, από συστάσεώς του. Έχετε δύο επιλογές. Η μέχρι σήμερα πορεία έφερε τα πράγματα σε μικρές, αν όχι τις περισσότερες φορές, αποτυχημένες απόπειρες διαχείρισης του προσφυγικού και, πλέον, βρίσκεστε με μια κατάσταση, η οποία, εκρήγνυνται καθημερινά και περισσότερο και, κάποια στιγμή, θα φτάσει, με μαθηματική ακρίβεια, στο να μη μπορείτε να την διαχειριστείτε. Έχετε, λοιπόν, δύο επιλογές αυτή τη στιγμή. Είτε αλλάζετε πολιτική, όχι με προσαγωγές. Έχετε τη δυνατότητα, μέσω αυτού του νομοσχεδίου, να έχετε περισσότερα εργαλεία στο Υπουργείο. Ένα Υπουργείο, το οποίο, εδώ και δυόμισι περίπου χρόνια, προσπαθεί να στελεχωθεί και να λειτουργήσει. Όμως, τα προβλήματα και οι καταστάσεις, οι οποίες είναι υπαρκτές στην κοινωνία, αλλά και στη διαχείριση του προσφυγικού, έχουν πλέον ξεφύγει από τον έλεγχο. Τι εννοώ; Όταν έχουμε 14.000 πρόσφυγες σε όλα τα νησιά, όπως είπατε σήμερα το πρωί, αλλά οι 8.000 βρίσκονται στη Λέσβο, καταλαβαίνετε ότι εκεί, πλέον, η κατάσταση δεν λύνεται με συζητήσεις, όπως κάνουμε εδώ. Χρειάζεται πολιτική βούληση και χρειάζεται επιτάχυνση των διαδικασιών.

Η βασική πολιτική επιλογή που έχετε να κάνετε είναι ή θα ακολουθήσετε αυτά τα οποία λέει το Κόμμα σας, ο ΣΥΡΙΖΑ, και, συγχωρέστε με, δεν είναι μέτρα πολιτικής. Είναι μέτρα αδράνειας και φρένου, πώς μπορούμε να μην κάνουμε πράγματα. Ή, από την άλλη πλευρά, θα πάρετε πρωτοβουλίες. Όταν συζητάμε ακόμα για το γιατί έχουμε άτυπους καταυλισμούς, το παράδειγμα της Πάτρας δεν το φέρνω για να μην νομίζετε ότι κάνω, αυτή τη στιγμή, διάλογο με εκλογικό σώμα. Αλλά, όταν ακόμα αυτό το θεωρούμε ότι είναι στο πλαίσιο της διαχείρισης και της ανοχής, είναι λάθος πολιτική για εμάς.

Όταν, από την άλλη πλευρά, έχετε τη δυνατότητα τώρα και με τις προτάσεις που έχουν κάνει και ο κ. Καρράς και άλλοι, με τροπολογία που θα καταθέσει, να προχωρήσει και να επιταχυνθεί η διαδικασία απόδοσης ασύλου και δεν το κάνουμε, γιατί έχουμε διαφορετική αντίληψη, αυτή η διαφορετική αντίληψη, κύριε Υπουργέ, σε πολύ μικρό χρονικό διάστημα, θα μας οδηγήσει σε νέα αδιέξοδα. Βρίσκεστε στο σημείο, όπου μπορείτε ακόμη να κάνετε την επιλογή. Εάν δεν γίνει η επιλογή, απλούστατα, αυτές οι μικροεκρήξεις που γίνονται στις τοπικές κοινωνίες, θα πάρουν μεγαλύτερη διάσταση και τότε, εμένα δεν με ενδιαφέρει εάν ο κόσμος αυτός αποκτά και ενισχύει το αντιΣΥΡΙΖΑ αίσθημα. Με ενδιαφέρει ότι, σε αυτόν τον κόσμο μέσα, παρεισφρέουν ακροδεξιά στοιχεία, τα οποία θέλουν και μπορούν να καρπωθούν την οργή και την αντίδραση. Αυτό δεν έχετε δικαίωμα να κάνετε. Είναι σαν να τους αφήνετε χώρο. Γι' αυτό, εκεί που έχει φτάσει η κατάσταση, εγώ σας προκαλώ, κάντε την άλλη επιλογή.

Η επιλογή είναι της δράσης, όχι της αδράνειας, αυτή τη στιγμή, και για τα υπόλοιπα θα σας δώσω και συγκεκριμένες προτάσεις για τα άρθρα του νομοσχεδίου, τα οποία θα συζητήσουμε. Αλλά, κοιτάξτε, ακόμα και στο ζήτημα της Επιτροπής, όταν η ίδια η Κυβέρνηση, άκουγα τον κ. Μουζάλα να έχει ως επιχείρημα ότι έχουμε έναν οιονεί δικαιοδοτικό όργανο και θα πρέπει, από εκεί και πέρα, να ελεγχθούν οι αποφάσεις του από τη δικαιοσύνη. Αυτά, όταν σήμερα αλλάζουμε αυτό το «οιονεί δικαιοδοτικό όργανο», το οποίο είχε μέσα δικαστές, με απλή ΚΥΑ, καταλαβαίνετε ότι έχουμε άλλη μια παλινωδία. Και δεν έχουμε καταλάβει ποιος είναι ο στόχος. Στόχος είναι δίκαιη και αποτελεσματική, αλλά ταχεία διευθέτηση των αιτημάτων ασύλου. Ταχεία, που σημαίνει γρήγορη.

Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Καταρχήν, θέλω να κάνω ένα πολιτικό σχόλιο. Όχι για τη συζήτηση. Η συζήτηση, κατά τη γνώμη μου, είναι καλή και θα συνεχιστεί και στην 4η συνεδρίαση της Επιτροπής και στη διαδικασία της Ολομέλειας. Όπως βρήκα ενδιαφέρουσες ορισμένες παρατηρήσεις, και τις ενσωματώσαμε, από τις δύο πρώτες συζητήσεις και από τους φορείς, δηλαδή, και από την 1η συζήτηση, βρίσκω ενδιαφέρουσες και ορισμένες, τις οποίες θα εξετάσουμε εάν μπορούμε να τις ενσωματώσουμε τώρα.

Τι μας συμβαίνει αυτή τη στιγμή σαν χώρα;

Σε 110 μέρες από τώρα, ολοκληρώνεται το πρόγραμμα και η χώρα βγαίνει από την επιτροπεία. Συγχρόνως, όλοι γνωρίζουν και όσοι ασχολούνται με ευθύνη, έχουν μια αντίστοιχη ευθύνη είτε από την Κυβέρνηση είτε από τα κόμματα τους, αλλά και γενικότερα, ότι, αυτή τη στιγμή, δημιουργείται ένα ισχυρό αποθεματικό, ώστε να μη χρειάζεται πιστοληπτική γραμμή, που θα μας πήγαινε σε μια νέα συμφωνία, όπως γίνεται, αλλά σε οποιοδήποτε «κραδασμό» των αγορών, η χώρα να είναι έτοιμη.

Τρίτον, η χώρα έχει ανατρέψει τους ρυθμούς, δηλαδή, από κει που είχαμε συνεχώς υφεσιακούς ρυθμούς, μπαίνουμε σε διαδικασίες ανάπτυξης και εδώ συμβαίνει το μεγάλο γεγονός που μας διαχωρίζει -τι να κάνουμε τώρα - όχι όλους μεταξύ μας, αλλά μας διαχωρίζει.

Αντιλαμβανόμαστε την ανάπτυξη με έναν άλλο τρόπο, της έχουμε δώσει ένα όνομα «δίκαιη ανάπτυξη», βάζουμε τα συστήματα της αναδιανομής μέσα, αλλά και με έναν άλλο δρόμο, δηλαδή, συγκροτούμε το αναπτυξιακό πρόγραμμα το γενικό και τα επιμέρους με έναν άλλο τρόπο και οργανώνουμε 14 αναπτυξιακά συνέδρια.

Το σύστημα το οποίο υπήρχε και κυριαρχούσε στη χώρα, το σύστημα που «κατάπινε» μέχρι και κόμματα που ξεκινούσαν με καλές προθέσεις νιώθει ότι δεν θα παίζει τον κυρίαρχο ρόλο στον καθορισμό του αναπτυξιακού προγράμματος και προσπαθεί, σε κάθε ευκαιρία, με κάθε δυνατότητα, αυτό το πράγμα να το «τουμπάρει».

Αυτό το είδαμε, για παράδειγμα με τη Μάνδρα, όπου κάναμε το αναπτυξιακό συνέδριο λίγες μέρες μετά από τις καταστροφές. Το είδαμε στις υπόγειες και υπέργειες κατευθύνσεις «μην πάτε, θεσμικοί παράγοντες, σε μια σειρά συνέδρια». Το είδαμε και στη φοβερή προσπάθεια που έγινε σε σχέση με το αναπτυξιακό συνέδριο του βορείου Αιγαίου, όπου, ξαφνικά, από την ίδια μέρα που ανακοινώθηκε, άρχισαν να γίνονται περίεργα -επιτρέψτε μου να πω- πράγματα. Περίεργα πράγματα. Η κατάληψη -τη γνώμη μου λέω- μιας μικρής ομάδας, της πλατείας Σαπφούς, ξαφνικά μια συγκέντρωση, συγκέντρωση η οποία ξαφνικά βγήκε από το άγαλμα της Ελευθερίας.

Εγώ θέλω να πω το εξής: Είναι θεμιτός ο αντιπολιτευτικός διάλογος, είναι θεμιτό, μία φορά, κάθε φορά, να πιάσουμε μια σειρά από υπαρκτά προβλήματα. Υπαρκτό είναι το πρόβλημα στη Λέσβο και να προσπαθήσεις να κερδίσεις πόντους, η συμβουλή μου είναι προσέξτε, μήπως όταν «τραβάει» αυτό το πράγμα, στο τέλος, ως το τέλος, μήπως δεν υλοποιούνται οι πολιτικές επιδιώξεις του καθενός που το κάνει, αλλά οι πολιτικές επιδιώξεις άλλων φασιστικών ομάδων και αυτό δεν το λέω -θέλω να είμαι τελείως καθαρός- μόνο στη Ν.Δ., το λέω και προς το Κ.Κ.Ε. και προς άλλες δυνάμεις.

Εγώ ήμουν τρεις μέρες στη Λέσβο. Δύο μέρες ήμουν στο ΚΥΤ της Μόριας, την άλλη μέρα, που ήταν η ημέρα του Συνεδρίου, δηλαδή, η δεύτερη, ξανασυζητήσαμε με όλους, με σεβασμό και με αποδοχή της πραγματικότητας. Θέλω να είμαι καθαρός ακόμα περισσότερο.

Εγώ βρίσκω πολύ ενδιαφέρον αυτό που είπε ο κ. Παπαθεοδώρου περί μιας γενναίας πράξης, ώστε να ξεκινήσουμε από ένα άλλο σημείο και, αν υπονοούμε ή εννοούμε το ίδιο πράγμα, πιθανά, θα το κουβεντιάσουμε. Θα το κουβεντιάσω και με την Ευρώπη, θα το κουβεντιάσω και με την Κυβέρνηση ολόκληρη, θα το κουβεντιάσω και με την Τουρκία, γιατί ίσως αυτό που λέει να έχει και ένα στοιχείο προσωρινής λύσης, εγώ έτσι το καταλαβαίνω, γιατί δεν λέει «αυτό να το κάνουμε» και αυτό είναι το βασικό θέμα.

Δεύτερον, δεν μπορούμε να κάνουμε σαν να ξεχνάμε. Εάν κανείς δει τις ροές, το 2011, πέρασαν από τον Έβρο 54.974. Την προηγούμενη χρονιά, το 2010, πέρασαν 47.088 και το 2012, πέρασαν 30.413. Ο φράκτης γίνεται, στα 150 χιλιόμετρα, 12,5 χιλιόμετρα, ο οποίος βλέπουμε πώς λειτουργεί αυτή τη στιγμή, περισσότερο - θα έλεγε κανείς - ως προστασία για να περνάνε και όχι αποτρεπτικά από το να περνάνε.

Θα ήθελα να σας πω το εξής. Εγώ δεν θέλω να κατηγορήσω κανέναν γι' αυτό το πράγμα, να θυμίσω θέλω. Ξέρετε γιατί άνοιξε τον Έβρο; Η σωστή, κατά τη γνώμη μου, παγκόσμια νομοθεσία πια για άρση των ναρκών, που οι νάρκες κατά προσωπικού άρχισαν και ξηλώνονταν, γιατί θυμάστε ότι υπήρχαν ναρκοπέδια από τη μια μεριά και από την άλλη μεριά και σκοτώνονταν πολλοί άνθρωποι και η Βουλγαρία έχει σχέση με αυτό. Αυτό, λοιπόν, είναι το βασικό θέμα και λέω ότι αυτά πρέπει να προσέχουμε.

Τώρα, πάμε στην ουσία του πράγματος. Εάν λύνονταν το προσφυγικό – μεταναστευτικό με νόμους, θα το είχαμε λύσει εκατό εκατομμύρια χρόνια πριν και αυτό, για μένα, είναι ξεκάθαρο. Αυτό που υπάρχει στους αιτούντες άσυλο και είναι ο οδηγός μας είναι η Συνθήκη της Γενεύης, το Πρωτόκολλο της Νέας Υόρκης. Εγώ έχω πει με όποιον λέει «αυτό δεν το δέχομαι», τι να καθίσω να συζητήσω; Δεν υπάρχει κάτι. Επειδή εδώ, όσοι είμαστε σ' αυτή την αίθουσα, το δεχόμαστε όλοι, λέω ότι εδώ κάθομαι και συζητάω.

Ποια είναι η λύση με βάση την πολιτική μας και την πολιτική του Υπουργείου, αυτή που προτείνουμε; Νομίζω, ότι λίγο - πολύ έχει στοιχεία - εγώ παραξενεύτηκα με αυτά που είπε ο κ. Βαρβιτσιώτης στο τέλος - και είναι ότι πρέπει να διαμορφωθούν νόμιμες οδοί για τους μετανάστες – αυτή είναι και απόφαση του Συμβουλίου της Ευρώπης - και έχω την εντύπωση, μάλιστα, ότι και στην καλή Έκθεση του κ. Βαρβιτσιώτη αναφέρεται στο Συμβούλιο της Ευρώπης. Το δεύτερο ζήτημα είναι η αναγκαία κατανομή τους βάρους και η κοινή έκφραση της ευρωπαϊκής αλληλεγγύης. Το τρίτο θέμα είναι ότι δεν μπορεί να έχουμε ένα ενιαίο νόμισμα, ένα ενιαίο τραπεζικό σύστημα, πιέσεις που έχουν δεχθεί οι ελληνικές κυβερνήσεις, γιατί δεν είναι μόνο το προσφυγικό, αλλά και στο επίπεδο του φορολογικού συστήματος, υπάρχει η κυριαρχία κάποιας χώρας και γι' αυτό, άλλωστε, σου λένε «υιοθέτησε το μνημόνιο, κάνε το δικό σου πρόγραμμα». Τι σου βάζω εγώ; Ένα δημοσιονομικό νούμερο. Αυτά είναι, λίγο – πολύ, βασικά πράγματα που θα πρέπει να τα δεχθούμε.

Από την άλλη πλευρά, όμως, θα πρέπει να δεχτούμε το εξής: Στο προσφυγικό – μεταναστευτικό, μπορείτε να προσθέσετε κάτι άλλο, είναι γεγονότα που είναι νομοθετικό πλαίσιο, είναι διοικητικές πράξεις, είναι πράξεις και είναι αναπροσαρμογή όλων αυτών όταν τα πράγματα αλλάζουν.

Πρώτη παραδοχή. Το 2018 σε σχέση με το 2017, τα πράγματα έχουν ορισμένως αλλάξει και πρέπει να δούμε σε αυτή τη λογική τι θα κάνουμε. Το 2017 σε σχέση με το 2015, τα πράγματα είχαν αλλάξει. Το να κάθεται το Υπουργείο Μεταναστευτικής Πολιτικής τώρα και να αρχίσει να λέει «όταν ήταν Γραμματεία της Μεταναστευτικής Πολιτικής του Υπουργείου Εσωτερικών» και να αρχίσουμε να κάνουμε μια ολόκληρη συζήτηση επ’ αυτού, δεν θα λύσει κανένα πρόβλημα το 2018. Θα είναι μια καλή συζήτηση εντός της Βουλής ή να κάνουμε και κανένα συνέδριο, να βρεθούμε όλοι μαζί.

Ένα βασικό στοιχείο για να λυθούν τα πράγματα, και σε αυτό προσπαθεί βασικά να οδηγήσει η Οδηγία, είναι να διεκπεραιώσουμε πιο καλά, πιο γρήγορα, τις διαδικασίες ασύλου και με φροντίδα για τους αιτούντες άσυλο. Εδώ, μπαίνουν μια σειρά προθεσμίες που, αντικειμενικά και το ξέρουμε, είναι αλυσιτελείς. Οι διατάξεις αυτές είναι αλυσιτελείς, γιατί ούτε το ένα μπορείς να κάνεις ούτε το άλλο μπορείς να κάνεις, ούτε να τα βάλεις με τις επιτροπές ούτε να τα βάλεις με τον αιτούντα άσυλο. Μπαίνουν, όμως, ως επιδίωξη.

Το Υπουργείο παρουσίασε στη Μυτιλήνη το υπαρκτό γεγονός πώς μπορούμε να φτάσουμε, από τους 6.000 και παραπάνω που είναι σήμερα στο ΚΥΤ στη Μόρια, με το «έλα» των 100 ανθρώπων προϋπολογισμένο, με το «πήγαινε τους ευάλωτους εκεί που μπορείς να τους πας» και με βάση τον νόμο και «κάνε επιστροφές εθελοντικές και αναγκαστικές στην Τουρκία», στο τέλος Σεπτεμβρίου, να έχουμε 3.500 ανθρώπους. Αυτό έκανα.

Αυτό θέλει δουλειά. Αυτό θέλει πρακτική δουλειά. Να ανανεώσεις, όπως ανανεώσαμε, τις συμβάσεις όλων των συμβασιούχων, τους οποίους τους πληρώσαμε και ανανεώσαμε τις συμβάσεις. Το να πάρεις 200 ακόμα, όχι, όμως, στη λογική «να βάλω άλλους 200 στο άσυλο», αλλά εστιασμένα, κατά κύριο λόγο, στα νησιά και στον Έβρο, ώστε να διεκπεραιώνονται πιο γρήγορα. Αυτό το παρουσίασα στο πώς μπορεί να γίνει.

Επίσης, στο να λύσεις το μεγάλο ζήτημα των διερμηνέων. Το να μη χρησιμοποιήσεις, όμως, πράγματα και στοιχεία κατά το δοκούν.

Εδώ, στη συνεδρίαση των φορέων, άκουσα το απίθανο ότι «στη Μόρια, είναι δώδεκα άνθρωποι και, αν κάνεις πολλαπλασιασμό, αυτός που μπήκε χθες, θα συζητηθεί το άσυλό του σε 5 χρόνια».

Στην Μόρια, λοιπόν, αυτή τη στιγμή, έχουμε 35 άτομα στο Ελληνικό Άσυλο και 111 άτομα στο Άσυλο της EASO. Η δυσκολία που με έναν τρόπο προσπαθούμε να την λύσουμε σε σχέση με την EASO, είναι ότι δεν μπορεί να κάνει αριθμητικές πράξεις, όπως λέτε και το παραδεχόμαστε όλοι. Άρα, απασχολεί κάποιους. Αυτό, όμως, πρακτικά τι μου του λέει εμένα; Ότι τα 35 άτομα που είναι στην Μόρια, πρέπει να γίνουν 85 άτομα. Άρα, όταν κάνω μια διοικητική πράξη, θα πρέπει να ενισχύσω αυτό το πράγμα. Αυτή η αλυσίδα δεν μου λύνεται, όμως, γιατί στην Μόρια μιλούνται 38 γλώσσες.

Το βασικό πρόβλημα είναι οι διερμηνείς. Αυτή τη στιγμή, έχω 4 διερμηνείς και άλλους 46 διερμηνείς της EASO, οι οποίοι μας παρέχουν μια δυσκολία, όμως, αν δεν «βγάλω» και μια μεγάλη δύναμη διερμηνέων, καινούργιων στην Υπηρεσία Πρώτης Υποδοχής και στην Υπηρεσία Ασύλου, τότε θα έχω, στην ουσία, πολύ λιγότερους χειριστές, ακόμα και όταν έχω πολλούς χειριστές. Φαντάζομαι ότι το καταλαβαίνετε, δηλαδή, ότι αν έχω 50 χειριστές και 5 διερμηνείς, είναι σαν να έχω 5 χειριστές.

Και δεύτερον, εμείς, σε αυτή τη ρύθμιση, αυτή τη βοήθεια του EASO δεν τη θέλουμε, και το λέω για να είμαστε συνεννοούμενοι, στην ουσία, για τους αιτούντες άσυλο. Θέλουμε να επεκταθεί αυτή η βοήθεια και στους ευάλωτους. Γιατί, η EASO δεν καταπιάνεται καθόλου με τους ευάλωτος. Αλλά, οι ευάλωτοι, αυτή τη στιγμή, στη Μόρια, παίρνω ένα παράδειγμα, είναι το 38%. Αναγνωρισμένοι ευάλωτοι.

Αυτό, μου λύνει το πρόβλημα; Όχι, μου το επιταχύνει.

Από κει και πέρα, επιλέγεις σύστημα. Και το λέω σε εσάς, κύριε Καρρά, γιατί το ξέρετε πάρα πολύ καλά. Η πρόταση που κάνετε είναι το γερμανικό πρότυπο, το οποίο έχει ένα τρίτο κομμάτι. Το γερμανικό πρότυπο λέει «μια διοικητική εξέταση, μια δικαστική εξέταση και κράτηση».

ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ: *(εκτός μικροφώνου):* Εγώ δεν βάζω το τρίτο…

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Ναι, το ξέρω.

Εγώ, πριν πολλά χρόνια, με ένα φίλο μου και νομίζω ότι είναι κοινός γνωστός και με άλλους εδώ, του είχα πει ότι δεν παίρνεις ένα κομμάτι ενός συστήματος και το μεταφέρεις σε μια άλλη χώρα, γιατί μπορεί να αποτύχει. Για παράδειγμα, στο ζήτημα των επιστροφών, θα γνωρίζετε ότι το Βέλγιο έχει βάλει ζητήματα σε σχέση με τη Γερμανία, αυτή τη στιγμή, ότι θα βάλει έλεγχο και θα τρελαθούμε όλοι στο τέλος, στις διασυνοριακές της σχέσεις για αυτά τα ζητήματα, ακριβώς γιατί είναι δύσκολο. Δεν λέω ότι αυτό είναι το θέμα.

Λέω, λοιπόν, ότι και εδώ έχω ένα θέμα που προσπαθώ, με διοικητικές πράξεις, να το λύσω. Σκεφτείτε τώρα πώς γίνεται το τετράμηνο. Τι έχω πει μέχρι τώρα, για να προχωρήσω. Σκέφτομαι πολύ σοβαρά και θα το συζητήσω και με τον κ. Παπαθεοδώρου αυτό που είπε πώς πάω να αυξήσω τη δύναμή που χειρίζεται το άσυλο. Και τι κάνω μετά; Λέω, κάνει ενδικοφανή προσφυγή αυτός που θα κάνει. Χρησιμοποιώ το γεγονός της ευαλωτότητας, δηλαδή, αποδίδω δικαιοσύνη στην ουσία. Δεν μπορεί ο ευάλωτος να παραμένει.

Άρα, θέλω χώρους καλής φιλοξενίας και στην ενδοχώρα, θέλω και επιστροφές σ' αυτούς που δεν έχουν δικαίωμα και δεν ήταν σωστό, ας με συγχωρέσει, αυτό που είπε ο κ. Βορίδης σε σχέση με τον Έλληνα πολίτη. Ο Έλληνας πολίτης που λέει ψέματα, έχει διώξεις. Έτσι, δεν είναι; Ο πολίτης της τρίτης χώρα έχει απέλαση. Είναι ακόμη χειρότερο. Δεν είναι το θέμα ότι τον βάζω στη φυλακή. Τον διώχνω αν λέει ψέματα. Αυτό είναι το βασικό θέμα.

Λέω, λοιπόν, και τι κάνω τώρα με τις Επιτροπές; Ποιο είναι το πρόβλημα των Επιτροπών Προσφυγών αυτή τη στιγμή; Το πρόβλημα είναι ότι δεν εξετάζουν κατά προτεραιότητα κάποιες από τις προσφυγές. Τις ρίχνουν σε ένα τσουβάλι και, στη λογική της δικαιοσύνης, τυχαία, η δική μου που είμαι εντός της Ελλάδας ή η δική μου που είμαι, ας το πω, από τα χρόνια, όχι της Ν.Δ., αλλά του ΠΑ.ΣΟ.Κ., επί κυρίου Σημίτη, στην Ελλάδα, εξετάζεται το ίδιο με εκείνον που πρέπει να λύσω και που πιέζει αυτή τη στιγμή την Μόρια ή τη Λέρο και πάει λέγοντας.

Τι θα κάνω; Θα τις κάνω 20, από αυτές τις 10 θα τις προσανατολίσω στα νησιά και θα πω 4 για τη Λέσβο, 2 για τη Χίο, 2 για τη Σάμο, μια για την Κω και μία για τη Λέρο. Θα το δούμε αν προχωρήσει πιο γρήγορα το σύστημα. Οι απορριπτικές είναι γύρω στο 2% με 3%. Αυτή είναι η πραγματικότητα, αλλά σκεφτείτε ότι το Συμβούλιο της Επικρατείας, με απόφασή του, έχει θεωρήσει ότι οι επιτροπές προσφύγων είναι οιονεί δικαστήριο. Αυτός δεν έχει το δικαίωμα προσφυγής στο διοικητικό εφετείο; Δεν μπορεί να μην έχει. Επειδή έχω ένα οιονεί δικαστήριο, πού τελειώνει η κατ’ ουσίαν εκδίκαση της υπόθεσης; Το λέω με καθαρότητα για να το σκεφθείτε για τη β΄ ανάγνωση. Τελειώνει στη δεύτερη επιτροπή και από εκεί και πέρα ισχύει η δικονομία.

Το πρόβλημά μου, αυτήν τη στιγμή, είναι ότι το 2011, στην ενσωμάτωση της τότε Οδηγίας, το final decision μεταφράστηκε στα ελληνικά με έναν δικονομικό όρο, την τελεσιδικία. Από το 2011, όπου ήταν final decision, έμπαινε τελεσιδικία. Επειδή το γραφείο μου, με έναν τρόπο, ανακάλυψε το final decision, εδώ, έχει γίνει κάτι προβληματικό, για να μην πω λάθος. Ένα δικαιικό όρο του ουσιαστικού δικαίου δεν τον μεταφράζεις με έναν δικονομικό όρο. Πρέπει, λοιπόν, να ψάξουμε να βρούμε την ουσία του θέματος και, αν πρέπει να κάνουμε μια αλλαγή, να το αποδώσουμε στην ουσία του θέματος. Αυτό θέλω να πω.

Υπάρχει το ζήτημα της επίδοσης, το οποίο έχουν θέσει και πολλοί φορείς, για το οποίο είπα προηγουμένως ότι η επίδοση γίνεται με τους όρους που προβλέπει ο ν.4375. Αν πας με αυτούς τους όρους και δεν καταφέρεις τίποτε, δεν θα γυρνάς γύρω από την ουρά σου ώσπου να βρεις αυτούς τους όρους. Λέω, λοιπόν, πας με αυτούς τους όρους και, αν αυτοί αποτύχουν, τότε πας και με τους άλλους όρους. Δηλαδή, δεν πας με την εύκολη δουλειά, πάω και βρίσκω τον «χι» στο κέντρο και σε αυτόν το δίνω και θεωρώ ότι την έχω δώσει. Όχι. Τον ψάχνω και το κάνω. Επομένως, αυτή είναι η λογική μας.

Τρίτον, υπάρχει ένα ζήτημα με τις ΜΚΟ ιδιαίτερα στα νησιά. Έχουμε μια εμπειρία από το άτυπο όργανο το οποίο έχει διαμορφωθεί από παλαιότερα στη Λέσβο. Λέμε να μην πάμε σε νομοθετική ρύθμιση, όπως ήδη μας έχει προταθεί, γιατί θα θεωρηθεί – σας το λέω καθαρά και αυτή είναι η σκέψη μου – ότι η κατάσταση στα νησιά θα παραμείνει αιωνίως. Μπορούμε, όμως, να πάμε σε μια ΚΥΑ, η οποία αυτού του είδους τα όργανα θα τα θεσμοθετεί και στα 5 νησιά και θα υπάρχει μια διαδραστική σχέση ανάμεσα στο μητρώο ΜΚΟ του Υπουργείου που πρέπει να το πλουτίσουμε και να το ενεργοποιήσουμε και στις αποφάσεις και τις πράξεις των συντονιστικών οργάνων.

Σήμερα, πήγα στα Πάφιλα και ξαφνικά εμφανίστηκε μια ΜΚΟ μη καταγεγραμμένη στο Υπουργείο, πρωτοεμφανιζόμενη, νοίκιασε έναν χώρο και θα ασχοληθούμε με τα πολιτιστικά θέματα των προσφύγων. Ρωτήσαμε από πού έχουν πάρει άδεια, η Επιτροπή ήταν εναντίον, εγώ εναντίον και η Ύπατη Αρμοστεία επίσης, αλλά, τυπικά, η Επιτροπή δεν μπορούσε να πάει στον εισαγγελέα.

Ένα άλλο ζήτημα που μπήκε και αφορά τους εργαζόμενους με συμβάσεις. Οι εργαζόμενοι με συμβάσεις, αυτή τη στιγμή, με εξαίρεση 92 που θα πληρωθούν τους 4 μήνες στις 10Μαΐου και τους ανακοινώθηκε και θα ανανεωθούν όλες οι συμβάσεις. Το λέω στη Βουλή για να καταγραφεί ότι οι συμβασιούχοι που απασχολούνται στο Υπουργείο Μεταναστευτικής Πολιτικής ή γενικότερα για το προσφυγικό δεν εμπίπτουν στο π.δ. «Παυλόπουλου», ούτε σε συναφή. Υπογράφουν ότι, όσες φορές και να ανανεωθούν οι συμβάσεις τους, δεν αποκτούν δικαίωμα αορίστου χρόνου σε σχέση με το δημόσιο. Αυτό είναι ξεκάθαρο μαζί με μια άλλη σειρά πραγμάτων που αφορούν τη διαχείριση του προσφυγικού - μεταναστευτικού, μαζί με άλλα ζητήματα, όπως και το Φ.Π.Α., οι εφορίες κ.λπ..

Ένα πολύ σωστό ερώτημα που έθεσε ο κύριος Δανέλλης αφορά μερικά ζητήματα που βάζουμε και στον νόμο και χρησιμοποιούμε τον όρο «επείγουσα ανάγκη». Περισσότερο, όμως, είναι διοικητικό. Η συμφωνία και με την Ευρώπη, ποια είναι η «επείγουσα ανάγκη». Εμείς έχουμε κάνει μια πρόταση στην Ε.Ε., αυτό να το βάλουμε γιατί δεν μπορούμε να είμαστε «αποθήκη ψυχών». Σε ποιο όριο μια σειρά πράγματα πρέπει να εξετάζονται από άλλες χώρες κατευθείαν;

Κάνουμε μια μεγάλη προσπάθεια, αυτό που συζητάμε τώρα είναι το νομοθετικό, θα συζητήσουμε και τις διοικητικές πράξεις και, αφού τελειώσει αυτό, θα επιδιώξουμε, το ταχύτερο δυνατό, να κάνουμε μια συζήτηση εδώ, στη Βουλή, για το σύνολο του μεταναστευτικού. Και νομίζω ότι, σε αυτή την κατεύθυνση, τουλάχιστον οι πολιτικές δυνάμεις του συνταγματικού τόξου, μπορούν να συνεννοηθούν. Θα τα πούμε σε μια επόμενη συνεδρίαση.

Ένα περίεργο που έγινε ήταν η συγκέντρωση που έγινε ενάντια στην πολιτική και δεν έρχονται κάποιοι φορείς στη συζήτηση για αυτά τα ζητήματα, αλλά θέλουν να έρθουν για να επιδώσουν ψήφισμα. Που θα μπορούσαν να το επιδώσουν και να τα πούνε με εκτεταμένο τρόπο, όπως έκανε ο Πρόεδρος της Μόριας, ο Πρόεδρος της Παναγιούδας, ο Πρόεδρος από τα Πάφιλα, οι οποίοι συμμετείχαν και στην κινητοποίηση, αλλά ήρθαν και τα είπαν. Ήρθε και άνθρωπος, ο οποίος είπε «νιώθω ότι μένω 150 μέτρα έξω από τη Μόρια το πρωί και στο κέντρο της Μόριας το βράδυ, τι θα κάνω;». Αυτός είναι ένας διάλογος, που δεν φαίνεται να γίνεται κατανοητός.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Ευχαριστώ τον κύριο Υπουργό.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βάκη Φωτεινή, Θελερίτη Μαρία, Πάλλης Γεώργιος, Ριζούλης Ανδρέας, Σταματάκη Ελένη, Χριστοδουλοπούλου Αναστασία, Ψυχογιός Γεώργιος, Βαρβιτσιώτης Μιλτιάδης, Βορίδης Μαυρουδής (Μάκης), Καρράς Γεώργιος – Δημήτριος και Παπαθεοδώρου Θεόδωρος.

Τέλος και περί ώρα 14.50΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΜΑΡΙΑ ΘΕΛΕΡΙΤΗ**